ПРЕДЛОГ

НА ЗАКОН ЗА ПРЕВОЗ ВО ПАТНИОТ СООБРАЌАЈ[[1]](#footnote-1)

I ОПШТИ ОДРЕДБИ

**Член 1**

Со овој закон се уредуваат условите и начинот за вршење превоз на патници и стоки во внатрешниот и меѓународниот патен сообраќај.

**Член 2**

(1) Превозот на патници и стоки во меѓународниот патен сообраќај се врши согласно со овој закон и меѓународни договори и спогодби што ги ратификувала Република Македонија.

(2) Ако со одделни држави не е склучен договор или спогодба од став (1) на овој член, превозот меѓу тие држави и Република Македонија се врши во согласност со овој закон и мултилатералните меѓународни договори ратификувани од Република Македонија почитувајќи го принципот на реципроцитет.

(3) Во постапката при вршење на инспекцискиот надзор ќе се применуваат одредбите на Законот за инспекциски надзор, доколку со овој закон поинаку не е уредено.

(4) Овој Закон не се применува за вршење на превоз на патници за лични потреби со возила од М1 категорија кои имаат најмногу 4+1 седиште.

**Член 3**

Одделни изрази употребени во овој закон го имаат следново значење:

1. Автобуска станица е простор одреден за прием и испраќање на автобуси и патници кој треба да има перони, уредени за безбедно влегување и излегување на патниците, простории за задржување на патниците и на мобилните работници, за чување на багажот, санитарен јазол, билетарница и со посебни прописи утврдена опрема. Автобуската станица мора да ги исполнува условите пропишани во овој закон и правилниците кои произлегуваат од овој Закон. ;
2. Автобуски терминал е уреден простор наменет за трансфер на патниците во општинскиот превоз на патниците и служи за свртување на возилата заради промена на насоката на движење;
3. Автобуско свртувалиште е уреден простор на крајните точки (термикус) во општинскиот линиски превоз наменет за качување и слегување на патниците и служи за свртување на возилата заради промена на насоката на движење;
4. Автобуско стојалиште е посебно изградена и/или означена сообраќајна површина наменета за застанување на автобуси која овозможува безбедно влегување, односно излегување на патниците;
5. Авто-такси возило е возило во смисла на Законот за возила кое ги исполнува минимално-техничките услови за вршење на авто такси превоз;
6. Авто-такси превоз на патници е јавен превоз на патници кој се врши со возила од М1 категорија со најмногу пет седишта сметајќи го и седиштето на возачот, ако еден патник или група на патници се качуваат на едно или повеќе места, а слегуваат на само едно место кое е различно од местото на качување на патниците. Авто–такси превозот на патници се извршува врз основа на една нарачка и едно плаќање на надомест за извршениот превоз одреден со таксиметар или електронска апликација од која на патниците однапред им е видлива максималната цена и планираната траса на патување, а согласно однапред познати услови. Нарачката на авто-такси превозот се остварува врз основа на повик, електронска апликација или непосредно кај возачот.
7. Билатерален превоз на патници или стоки е меѓународен превоз при кој патниците и стоките се превезуваат меѓу територијата на Република Северна Македонија и територијата на некоја друга држава;
8. Бис возење е превоз на определена линија во линискиот патен сообраќај кој се врши со дополнителни возила на истиот превозник по истиот возен ред на кои е истакнат натпис „бис возење“ со назначување на бројот и редоследот на автобусите со римски броеви.
9. Брза линија е линија на која качување и слегнување на патници се врши само во некој поголеми и позначајни места-градови согласно одобрениот возен ред.
10. Возен билет е документ издаден како фискална сметка со наведена релација или билет во книжна форма со прилог фискална сметка или сметка во електронска форма издадена од превозникот за извршена услуга на превозот кој патникот докажува дека ја платил превозната услуга. Возниот билет мора да содржи релација, цена на превозот и назив на превозникот.;
11. Возен ред е документ кој најмалку содржи: назив на превозникот, назив на линијата на која се врши превозот, видот на линијата, редоследот на автобуските станици, терминали или стојалишта, нивната оддалеченост од почетната станица или стојалиште, времето на поаѓање од секоја автобуска станица, терминал или стојалиште, времето на пристигнување на крајната автобуска станица, терминал или стојалиште, режим на одржување на линијата ипериодот во кој превозникот го врши превозот на линијата.
12. Возило во смисла на овој закон е автобус или патничко моторно возило наменето исклучиво за превоз на патници, односно моторно возило, приклучно возило или група на возила кои се наменети исклучиво за превоз на стока.
13. Вонреден превоз е превоз на стока кај кој димензиите на возилото или возилото заедно со стоката на него или вкупната маса на празното возило или негово осно оптоварување се поголеми од пропишаните;
14. Група на возила се меѓусебно поврзани возила од едно влечно возило и најмалку едно приклучно возило, кои во сообраќајот на патиштата учествуваат како целина;
15. Далечинар е документ со кој се утврдува оддалеченоста меѓу автобуските станици, односно автобуските стојалишта издаден од надлежен државен орган за патишта и се користи при одобрувањето на возните редови за линиски превоз на патници;
16. Директен линиски превоз е линија на која се врши превоз на патници помеѓу почетната и крајната автобуска станица или стојалиште согласно одобрениот возниот ред, без попатно качување и слегување на патници.
17. Дозвола на Европската конференција на министрите за транспорт (ЕКМТ) е мултилатерална дозвола за извршување на меѓународен превоз на стока во патниот сообраќај на територијата на државите членки на МТФ (Меѓународен транспортен форум), со возила регистрирани во една од државите членки на МТФ;
18. Дозвола за превоз е заедничко име за повеќе видови документи утврдени со овој закон или меѓународен договор, со кој на возилото со странска регистрација му се дозволува пристап на македонските патишта и возење по нив, односно на возило со македонска регистрација пристап на патиштата на земјата чиј орган ја издал дозволата и возење по нив;
19. Домашен превозник е правно или физичко лице – трговец поединец со регистрирано седиште во Република Северна Македонија кое поседува лиценца за вршење на превоз на патници или стоки во внатрешниот или меѓународниот патен сообраќај и правно или физичко лице трговец поединец со регистрирано седиште во Република Северна Македонија кое врши превоз на патници или стоки во внатрешниот и меѓународниот патен сообраќај за кои согласно со одредбите од овој закон не е потребна лиценца;
20. Домашно возило е возило со кое се врши превоз во патниот сообраќај регистрирано на територијата на Република Северна Македонија;
21. Извод од лиценца е документ што го издава органот надлежен за издавање на лиценци за секое моторно возило;
22. Итинерер е графички приказ на правецот на движење на превозното средство на определена линија од почетната до крајната станица;
23. Јавен превоз на патници или стока е превоз кој под еднакви услови им е достапен на сите корисници и кој се врши во комерцијални цели, поради остварување на добивка од страна на превозникот;
24. Каботажа е секој превоз на патници или стоки меѓу две места во Република Северна Македонија извршен од страна на странски превозник, и кога ист таков превоз го врши домашен превозник на територијата на друга држава;
25. Линија е одредена релација и правец на возење од почетната автобуска станица, автобуско стојалиште, свртувалиште или терминал до крајната автобуска станица, автобуско стојалиште, свртувалиште или терминал на која се превезуваат патници во линискиот патен превоз, согласно со однапред утврден, регистриран и објавен возен ред и цена на превозот;
26. Лиценца е документ со кој се одобрува вршење на дејност јавен превоз на патници или стока во патниот сообраќај, превоз за сопствени потреби и организација за превоз на стока;
27. Меѓународен договор е секоја меѓународна мултилатерална или билатерална спогодба или договор со кои се уредува меѓународниот превоз и кој ја обврзува Република Северна Македонија;
28. Меѓународен линиски превоз на патници е превоз на определена линија кај која првата станица или стојалиште се наоѓа на територијата на Република Северна Македонија, а последната на територијата на странска земја и кој се врши согласно издадената дозвола.
29. Меѓуопштински линиски превоз на патници е јавен превоз што се врши на линии меѓу две или повеќе општини, односно меѓу градот Скопје и определена општина кој се врши согласно издадената дозвола.
30. Моторно возило е секое возило на моторен погон кое вообичаено се користи за превоз на лица или стока на патишта или за влечење на возила на патиштата и кое има најмалку четири тркала и максимална проектирана брзина над 25 km/h;
31. Наизменичен превоз на патници во меѓународниот патен сообраќај е превоз на претходно организирани групи патници за повеќе патувања од исто место на поаѓање до исто место на пристигнување, при што секоја група на патници која го извршила патувањето во заминување се враќа во местото на тргнување со некое подоцнежно возење во ист состав според термините од циклусот на патувањето. Првото возење при враќање и последното возење во заминување се извршуваат со празно возило;
32. Најголема дозволена маса е масата на возилото заедно со неговата носивост;
33. Неодржување на линија подразбира доколку превозникот поаѓањата, попатните станици и доаѓањата дефинирани во возниот ред не ги одржува со качување и слегување на патници од автобуските станици
34. Овластен обучен центар во смисла од овој закон е правно лице кое врши стручно оспособување на кандидати за добивање на сертификат за професионална компетентност.
35. Општински линиски превоз на патници е јавен превоз кој се врши на подрачјето на една општина, односно градот Скопје и кој се врши согласно издадената дозвола.;
36. Орган за оцена на компетентност на техничката служба за единечно одобрување на возила овластена за вршење на ЕКМТ тест преглед на возила е Институт за акредитација.
37. Патен лист е пропишан образец кој превозникот мора да го има во возилото исправно пополнет при вршење на слободен меѓународен превоз на патници;
38. Патен налог е документ кој содржи податоци за видот на превозот, името и седиштето на превозникот, името и презимето на возачот, податоци за правецот на возење, регистарски број на возилото, податоци специфични за видот на превозот и потпис на овластеното лице кое го издало налогот;
39. Патник е лице кое превозникот за одреден надомест во јавниот превоз на патници или без надомест во превозот за сопствени или лични потреби го превезува со возило со кое се извршува некој од видовите превоз на патници во патниот сообраќај, дефинирани со овој Закон;
40. Патнички линиски превоз е превоз на патници кај кој патниците согласно со возниот ред влегуваат и излегуваат на сите автобуски станици и стојалишта ;
41. Превоз во внатрешен патен сообраќај е секој патен превоз на патници или стока на територија на Република Северна Македонија;
42. Превоз во меѓународен патен сообраќај е секој патен превоз на патници или стока преку најмалку една државна граница;
43. Посебен линиски превоз е превоз само на определена група патници и ги исклучува другите патници;
44. Превоз за лични потреби е некомерцијален превоз на патници или стока кој без надомест го врши физичко лице исклучиво за лични потреби, односно за потребите на член/членови од потесниот круг на семејството, со возило кое е во негова сопственост. Со возилото може да управува сопственикот на возилото или член/членови од потесниот круг на семејството. При вршење на овој превоз не смее да има елементи на друг вид на превоз предвидени во овој Закон.
45. Превоз за сопствени потреби е превоз на патници или стока кој физичко лице- трговец поединец или правно лице го врши за задоволување на потребите при вршење на својата дејност, односно задачи од својот делокруг на работа. Превозната дејност за сопствени потреби претставува помошна дејност без која физичко лице- трговец поединец или правно лице не би можеле да ја вршат нивната основна дејност
46. Превоз на стоки за и од трета земја е меѓународен превоз што го врши превозник кој нема седиште во земјата во која започнува, односно завршува превозот;
47. Приклучно возило е возило конструирано да биде влечено од моторно возило. Приклучното возило може да биде конструирано како приколка со вртлива оска, централна оска или полуприколка;
48. Промена на постоен возен ред може да се прави доколку во новиот возен ред кој се предлага се прави промена на времиња на поаѓање и враќање на која било почетна, попатна или крајна станица, додавање и/или кратење на почетна, попатна и крајна станица, додавање и/или намалување на број на поаѓање и враќање во возниот ред, додавање и менување на ден/денови од возниот ред и промена на режимот на одржување на линијата;
49. Релација е оддалеченост меѓу кои било две места на линијата, наведени во возниот ред како автобуска станица, автобуско стојалиште, свртувалиште или терминал;
50. Сертификат за авто-такси-возач е сертификат кој се добива согласно овој закон и кој авто-такси возачот задолжително треба да го има во возилото при вршење на авто-такси превоз;
51. Сертификат за професионална компетентност на возач (СПК на возач) е сертификат кој се добива согласно овој закон и кој возачот задолжително треба да го има во моторното возило при вршење меѓународен превоз на патници или стока.
52. Сертификат за професионална компетентност на одговорно лице за превоз (СПК на одговорно лице) е сертификат кој се издава согласно овој закон на управителот или од него овластено лице одговорно за превоз во правното или физичко лице-трговец поединец.
53. Слободен превоз на патници во внатрешниот и меѓународниот сообраќај е превоз за кој релацијата и другите услови се утврдуваат посебно за секој превоз меѓу превозникот и корисникот на услугата;
54. Странски превозник е странско правно или физичко лице кое врши превоз на патници или стоки во меѓународниот патен сообраќај и чие седиште е надвор од границите на Република Северна Македонија;
55. Странско возило е возило со кое се врши превоз во патниот сообраќај, кое не е регистрирано во Република Северна Македонија;
56. Такси станица е уреден простор на јавна површина определен со пропис на општината или градот Скопје наменет за запирање на такси возила кои чекаат повик за превоз;
57. Трамвај е возило на шини со електричен погон наменето за превоз на патници, кое заради напојување на моторот со електрична енергија е врзано за електричен спроводник;
58. Транзитен превоз на патници или стоки е меѓународен превоз при кој патниците и стоките се превезуваат преку територијата на одредена држава без притоа да се истовараат или товараат на територијата на таа држава;
59. Тролејбус е моторно возило наменето за превоз на патници, кое покрај седиштето на возачот има повеќе од осум седишта и кое заради напојување на моторот со електрична енергија е врзано за електричен спроводник;
60. Товарен лист или ЦМР - образец е документ кој го прати превозот на стока и содржи податоци за името и седиштето на превозникот, на испраќачот и примачот на стоката, местото на утовар и истовар, името на стоката, нејзината категоризација и количина, регистарскиот број на возилото и посебните забелешки и упатства за превозникот, а се употребува при извршување на превозот на стока во внатрешниот или меѓународен патен сообраќај;

II УСЛОВИ ЗА ВРШЕЊЕ НА ДЕЈНОСТА ПАТЕН ПРЕВОЗ ЗА ВОЗАЧИ

**Член** 4

Стручна оспособеност на возачите

(1) Лице државјанин на Република Северна Македонија или лице од друга држава кој поседува работна виза за вршење професија возач за македонски превозник во меѓународен превоз на патници или стоки со наполнети 18 или 21 година во зависност од пропишаните граници на возраст согласно прописите за безбедност во сообраќајот, мора да поседува СПК на возач.

(2) За да се стекнат со СПК за возач, возачите на моторни возила мора да посетуваат обука за првична квалификација или забрзана првична квалификација и периодична обука ако управуваат со возила за кои е потребно:

-возачка дозвола од категориите Ц1, Ц1Е, Ц или ЦЕ и

-возачка дозвола од категориите Д1, Д1Е, Д или ДЕ.

(3) Првичната квалификација се состои од теоретска и практична обука во овластени обучни центри која трае 280 часа (140 часа за забрзана првична квалификација) и испит за проверка на стекнатото знаење.

(4) СПК на возач се издава со рок на важење од пет години и истиот се продолжува најдоцна 45 дена пред истекот на рокот на важење, врз основа на записник за положен испит од периодична обука за стручно оспособување на возач.

(5) Периодичната обука на возач за учество во меѓународен патен сообраќај која трае 35 часа ја врши правно лице овластено од министерот за транспорт и врски.

(6) Обуката од ставовите (3) и (5) на овој член ја врши правно лице овластено од министерот за транспорт и врски кое располага со:

- минимум 30 м2 простор опремен за одржување на обуката,

- ангажирано возило за спроведување на практична обука,

- информатичка технологија и опрема за водење на евиденција и

- минимум три лица вработени во редовен работен однос со полно работно време со високо образование (економски, правен, сообраќаен или машински факултет - насока возила), со најмалку три години работно искуство од областа на патниот сообраќај кои поседуваат сертификат за обучувачи за учество на возачите во меѓународниот патен сообраќај издаден од Министерството за транспорт и врски по претходно положен испит за обучувачи врз основа на програма.

(7) Министерството за транспорт и врски води евиденција за лицата кои го положиле испитот за добивање на СПК на возачи и за лица на кои им е издаден СПК за возач за учество во меѓународен патен сообраќај.

(8) Во случај на оштетен, изгубен или украден СПК за возач за учество во меѓународен патен сообраќај, имателот е должен истиот да го објави за неважечки во Службен Весник на Република Северна Македонија и за истото да го извести Министерството за транспорт и врски при што е должен заедно со барањето, пријавата за оглас да даде и своерачно потпишана изјава со точни информации за околностите под кои СПК е оштетен, изгубен или украден. Министерство за транспорт и врски ќе му издаде нов СПК на возач за учество во меѓународен патен сообраќај со ист рок на важење.

(9) Поблиските услови кои треба да ги исполнуваат правните лица од став (3) на овој член и постапката за спроведување на обуката, формата и содржината на потврдата за завршена обука, ги пропишува министерот за транспорт и врски.

**Член** 5

(1) Сертификатот од член 9 став (1) точка 10 од овој закон го издава Министерството за транспорт и врски, врз основа на копија од важечка возачка дозвола и записник за положен испит за учество на возачи во меѓународниот патен сообраќај.

(2) Сертификатот за професионална компетентност на возачот за учество во меѓународен превоз на патници и стока го изработува правно лице избрано од страна на Министерството за транспорт и врски, а трошоците за изработка на сертификатот се на товар на подносителот на барањето.

(3) Висината на надоместокот за изработка на сертификатот ја утврдува правното лице по претходна согласност на министерот за транспорт и врски.

(4) Сертификатот за професионална компетентност на возач за учество во меѓународен превоз на патници и стоки се издава со рок на важење од пет години и истиот се продолжува пред истекот на рокот на важење врз основа на записник за положен испит за учество на возачи во меѓународниот патен сообраќај.

(5) Испитот за добивање на сертификат од став (1) на овој член се полага пред Комисија за полагање на испит сертификат за професионална компетентност на возач за учество во меѓународен превоз на патници и стоки (во натамошниот текст: Комисијата) формирана од министерот за транспорт и врски.

(6) Комисијата од став (5) на овој член се состои од пет члена од кои три члена се од Министерството за транспорт и врски и два члена од правни лица преку кои превозниците ги остваруваат своите интереси од сите аспекти на своето работење.

(7) Испитот за добивање на сертификатот од став (1) се полага во испитна сесија која се спроведува секој месец.

(8) Членовите на комисијата за својата работа добиваат надоместок.

(9) Кандидатите за полагање на испитот плаќаат надоместок.

(10) Висината на надоместокот треба да биде во рамките на направените трошоци за обука: литература, потрошен материјал, трошоци за испитната комисија и друго. Трошковникот го утврдува правното лице од став (2) на овој член по претходна согласност на министерот за транспорт и врски.

(11) Министерството за транспорт и врски води евиденција за лицата кои го положиле испитот за добивање на сертификат за професионална компетентност на возач за учество во меѓународен превоз на патници и стоки.

(12) Начинот, постапката и програмата за полагање на испитот за добивање на СПК на возач, формата и содржината на пријавата за полагање на испит, записникот за положен испит и на сертификатот, ги пропишува министерот за транспорт и врски.

Посебни услови за возилата со кои се врши јавен превоз и превоз за сопствени потреби

**Член** 6

(1) Превозот во патниот сообраќај се врши со моторни и приклучни возила што ги исполнуваат условите утврдени со прописите за безбедноста на сообраќајот на патиштата и посебните техничко-експлоатациони услови пропишани за одделните видови на превоз.

(2) За возилата што ги исполнуваат посебните техничко-експлоатациони услови се издава потврда за исполнување на посебните техничко-експлоатациони услови за возилата со кои се вршат одделни видови превоз во патниот сообраќај.

(3) Потврдата од став (2) на овој член ја издава овластена техничка служба за единечно одобрување на возила за категории на возила согласно со Законот за возила или овластена техничка служба за издавање на ЕКМТ сертификати согласно со овој закон.

(4) Техничката служба за единечно одобрување на возила за категории на возила, за да врши работи на издавање на потврдата од став (2) на овој член, треба да е овластена од страна на министерството, а врз основа на акредитација од страна на органот за оцена на компетентност.

(5) Техничката служба за единечно одобрување на возила за категории на возила доставуваат кон барањето за добивање на овластување од Министерството за транспорт и врски документ дека барателот има овластување за техничка служба за единечно одобрување на возила и сертификат од Институт за акредитација за вршење на работи од став (2) на овој член.

(6) Доказите за исполнетост на условите од став (4) на овој член, ги прибавува овластеното службено лице од Министерството за транспорт и врски кое ја води постапката за добивање на овластување за вршење на работи од став (2) на овој член, кое е должно во рок од три дена од денот на приемот на барањето да ги побара доказите од надлежниот јавен орган.

(7) Овластеното службено лице од надлежниот јавен орган е должно бараните докази од став (4) на овој член да ги достави во рок од три дена од денот на приемот на барањето.

(8) Овластеното службено лице во Министерството за транспорт и врски е должно да одлучи по барањето за добивање на овластување во рок од 30 дена од денот на приемот на барањето.

(9) Против решението на Министерството за транспорт и врски со кое барањето за добивање на овластување се одбива може да се изјави жалба во рок од осум дена од денот на приемот на решението до Државната комисија за одлучување во управна постапка и постапка од работен однос во втор степен.

(10) За издавање на потврдата од став (2) на овој член правното лице наплаќа надоместок.

(11) Овластената техничка служба од став (3) на овој член е должно проверката да ја врши стручно и во целост согласно со одредбите од овој закон и прописите донесени врз основа од овој закон.

(12) При прегледот на возилата овластената техничка служба од став (3) на овој член за секое прегледано возило издава и потврда за еколошките стандарди на возилото.

(13) Посебните техничко-експлоатациони услови пропишани за одделните видови на превоз, формата и содржината на потврдите од став (2) на овој член ги пропишува министерот за транспорт и врски.

(14) Овластената техничка служба од став (3) на овој член е должна да ги исполнува условите потребни за овластување за вршење на работите од став (2) на овој член, за цело време на важење на овластувањето.

(15) Овластената техничка служба од став (3) на овој член е должна веднаш, а најдоцна во рок од 15 дена за сите промени настанати во поглед на исполнувањето на условите за добивање на овластување од став (4) на овој член да го извести надлежниот орган за нејзино издавање.

III Лиценци

**Член 7**

(1) Домашен превозник може да врши превоз на патници или стока во внатрешниот и меѓународниот патен сообраќај врз основа на лиценца и извод од лиценца.

(2) Лиценцата и изводот од лиценцата за вршење на превоз на патници или стока може да се издадат во писмена или електронска форма доколку е тоа технички овозможено.

(3) Лиценцата и изводот од лиценцата за вршење на превоз на патници или стока во меѓународниот патен сообраќај се издава и на англиски јазик.

(4) Трошоците настанати во врска со издавање на лиценците и другата потребна документација за вршење на превоз во патниот сообраќај ги сноси превозникот.

.

**Член** 8

(1) За вршење на одделни видови на превоз во патен сообраќај се издаваат следниве видови лиценци:
1) во внатрешниот патен сообраќај за:
- општински линиски превоз на патници, односно за линиски превоз на патници за градот Скопје,
- меѓуопштински линиски превоз на патници,
- слободен превоз на патници и посебен линиски превоз на патници,
- превоз на патници за сопствени потреби,
- авто-такси превоз на патници,
- јавен превоз на стоки и
- превоз на стоки за сопствени потреби.
2) во меѓународниот патен сообраќај за:
- меѓународен линиски превоз на патници,
- меѓународен слободен и посебен линиски превоз на патници,
- меѓународен превоз на патници за сопствени потреби,
- меѓународен јавен превоз на стоки и
- меѓународен превоз на стоки за сопствени потреби.
3) лиценца за организација на превоз на стока во внатрешниот и меѓународниот патен сообраќај.

(2) Лиценца од став (1) на овој член не е потребна ако станува збор за вршење на превоз со возила наменети за потребите на јавната безбедност, одбраната и потребите на државните органи, за превоз со поштенски возила или на возила за интервенции, за медицински и хуманитарен превоз, за превоз за сопствени потреби кој правни и физички лица-трговци поединци го вршат со возила чија најголема носивост не надминува 3.500 кг вклучувајќи ја и приколката односно возила со најмногу осум седишта сметајќи го и седиштето на возачот, за превоз за лични потреби кој физички лица го вршат со возила чија најголема носивост не надминува 3.500 кг вклучувајќи ја и приколката односно возила со најмногу осум седишта сметајќи го и седиштето на возачот и за превоз со специјални возила кои дополнително се адаптирани за посебна намена и со нив не може да се врши превоз како со стандардните возила и служат за превоз за сопствени потреби (подвижна библиотека, подвижна кантина, работилница, подвижни објекти за спиење, специјално возило пајак и слично) и за општински линиски превоз на патници со трамвај, тролејбус или други шински возила што се врши по пат на договор за воспоставување на концесија или јавно приватно партнерство.

(3) Сите други пропишани услови со овој закон за вршење на превоз на стока во патниот сообраќај (патен налог, потврда за исполнување на посебно техничко експлоатациони услови и друго) се должни да ги исполнуваат и возилата за кои не е потребен извод од лиценца за вршење на превоз за сопствени потреби.

(4) Изводот од лиценцата што ја издава органот надлежен за издавање на лиценци за секое поединечно моторно возило содржи податоци за органот што ја издава лиценцата, превозникот, единствениот матичен број на субјектот – превозникот, сериски број на лиценцата, сериски број на извод од лиценца и рокот на важење од/до, регистарскиот број, број на шасија и вид, марка и типот на возилото, видот на превозот што може да се врши со возилото согласно со издадената лиценца, дата на издавање и потпис и печат на овластеното лице.

(5) Изводот од лиценца за вршење на превоз на патници или стока во меѓународен патен сообраќај од став (4) на овој член се издава и на англиски јазик.

(6) Формата и содржината на лиценците од став (1) на овој член и извод од лиценцата од став (4) на овој член за секое возило од овој закон ги пропишува министерот за транспорт и врски.

**Услови за добивање и постапка за издавање на лиценци и обновување на лиценци**

Член 9

(1) Лиценца од член 8 став (1) од овој закон може да добие домашно правно или физичко лице - трговец поединец (во натамошниот текст: превозник), ако ги исполнува следниве услови:

1. да е впишан во Централниот регистар со регистрирано седиште на територија на Република Северна Македонија и да има регистрирано приоритетна дејност/главна приходна шифра вршење на превоз на патници или стока во патниот сообраќај;

2. за секој одделен вид на лиценца од член 8 став (1) точки 1 и 2 да е сопственик на едно или повеќе регистрирани возила за превоз или да има договор за финансиски лизинг, што ги исполнуваат посебните техничко-експлоатациони услови пропишани за возила за вршење на одделни видови на превоз во внатрешниот и/или меѓународниот патен сообраќај, за меѓуопштински линиски превоз на патници да е сопственик или да има договор за финансиски лизинг за најмалку две возила со капацитет од најмалку 14 седишта по возило несметајќи го и седиштето на возачот со минимум Еуро 4 еколошки стандард, за меѓународен линиски превоз на патници да е сопственик или да има договор за финансиски лизинг за најмалку две возила со капацитет од најмалку 15 седишта по возило несметајќи го и седиштето на возачот со минимум Еуро 4 еколошки стандард, за општински линиски превоз на патници да е сопственик на две или повеќе регистрирани возила или да има договор за финансиски лизинг за возила со најмалку осум седишта несметајќи го и седиштето на возачот со минимум Еуро 3 еколошки стандард, за линиски превоз на патници во градот Скопје да е сопственик на едно или повеќе регистрирани возила или да има договор за финансиски лизинг за возила со најмалку осум седишта несметајќи го и седиштето на возачот со минимум Еуро 3 еколошки стандард, за слободен превоз и посебен линиски превоз на патници да е сопственик или да има договор за финансиски лизинг за најмалку едно возило со капацитет со најмалку осум седишта по возило несметајќи го и седиштето на возачот со минимум Еуро 3 еколошки стандард, за меѓународен слободен и посебен линиски превоз на патници да е сопственик или да има договор за финансиски лизинг за најмалку едно возило со капацитет со најмалку девет седишта по возило несметајќи го и седиштето на возачот со минимум Еуро 4 еколошки стандард, за превоз на патници за сопствени потреби во внатрешниот и меѓународниот патен сообраќај да е сопственик или да има договор за финансиски лизинг за најмалку едно возило со капацитет со најмалку осум седишта по возило несметајќи го и седиштето на возачот, за авто-такси превоз на патници да е сопственик или да има договор за финансиски лизинг за најмалку едно возило од М1 категорија со најмногу пет седишта сметајќи го и седиштето на возачот со минимум Еуро 5 еколошки стандард, што ги исполнуваат посебните техничко-експлоатациони услови пропишани за возила за вршење на одделни видови на превоз;

3. да има вработено во работен однос возачи во зависност од бројот на моторните возила што ги исполнуваат условите пропишани со прописите за безбедност на сообраќајот на патиштата и тоа:

-со возен парк од 1-6 возила, минимум еден возач по возило;

-со возен парк од 7-12 возила, еден возач помалку од бројот на возила;

-со возен парк од 13-20 возила, два возачи помалку од бројот на возила;

- со возен парк од 21-30 возила, три возачи помалку од бројот на возила и

- со возен парк од 31 возило и повеќе, четири возачи помалку од бројот на возила.

4. да има вработено во работен однос авто-такси возачи во зависност од бројот на моторните возила што ги исполнуваат условите пропишани со прописите за безбедност на сообраќајот на патиштата и тоа

-со возен парк од 1-6 возила, минимум еден авто-такси возач по возило;

-со возен парк од 7-12 возила, еден авто-такси возач помалку од бројот на возила;

-со возен парк од 13-20 возила, два авто-такси возачи помалку од бројот на возила;

- со возен парк од 21-30 возила, три авто-такси возачи помалку од бројот на возила и

- со возен парк од 31 возило и повеќе, четири авто-такси возачи помалку од бројот на возила.

5. во возилото со кое се врши авто-такси превоз на патници да има вградено баждарен фискален апарат – таксиметар или електронска апликација поврзана со Управата за јавни приходи.

6. авто-такси превозниците да поседуваат опрема за комуникација со такси возилата;

7. управителот или од него овластеното лице одговорно за превоз да има сертификат за професионална компетентност на лице одговорно за превоз (во натамошниот текст: СПК на одговорно лице);

8. да има солидна финансиска состојба

9. да има добар углед и

10. за вршење на меѓународен превоз на патници или стока да има вработено возачи кои имаат СПК на возач.

(2) Одредбите од став (1) точка 6 на овој член не се однесуваат за добивање на лиценца за вршење на авто-такси превоз на патници за трговец поединец.

(3) Одредбите од став (1) точки 1 и 8 на овој член не се однесуваат за добивање на лиценца за превоз на патници или стока за сопствени потреби во внатрешниот и меѓународниот патен сообраќај.

(4) Одредбата од став (1) точка 10 на овој член не се однесува за добивање на лиценца за вршење на превоз на патници за сопствени потреби во меѓународен патен сообраќај кој се врши со возила со капацитет од осум седишта несметајќи го седиштето на возачот и за вршење на јавен превоз на стоки во меѓународен патен сообраќај со возила чија најголема носивост не надминува 3.500 кг, вклучувајќи ја и приколката.

(5) На превозникот кој ги исполнил условите за добивање на лиценца за вршење на превоз на патници или стоки во меѓународниот патен сообраќај, може да му се издаде соодветната лиценца за вршење на превоз на патници или стоки во внатрешниот патен сообраќај, доколку достави доказ за платена административна такса за соодветниот вид на лиценца.

(6) Превозникот поднесува барање за добивање на лиценца или барање за обновување на лиценцата во хартиена или електронска форма доколку е тоа технички овозможено до Министерството за транспорт и врски или до градоначалникот на општината или до градоначалникот на градот Скопје.

(7) Во барањето од став (6) на овој член задолжително подносителот на барањето за издавање на лиценца или обновување на лиценца за превоз на патници или стока го наведува видот на превоз за кој го поднесува барањето.

(8) Превозникот е должен најдоцна 30 дена, а најрано 6 месеци пред истекот на важноста на лиценцата да достави барање до надлежниот орган за нејзино обновување. Кон барањето се доставуваат сите докази со кои превозникот ќе докаже дека ги исполнува минимум утврдените критериуми за стекнување со соодветен вид на лиценца согласно со член 8 став (1) од овој закон.

(9) Организација на превоз може да врши и правното лице од став (1) на овој член, но и друго правно лице кое поседува лиценца за организација за превоз, кое во свое име, а за сметка на корисник на превоз склучува договор за превоз со превозник и кое не поседува возила со изводи од лиценца согласно со овој закон.

(10) Лиценца за организација на превоз на стока во внатрешниот и меѓународниот патен сообраќај може да добие правно или физичко лице-трговец поединец кое има регистрирано шифра на дејност - придружни дејности во превозот и кое има запишана главнина и резерви од минимум 100.000 евра во денарска противвредност во билансот на состојба од претходната година и/или запишана главнина за ново трговско друштво, односно гаранција издадена од банка или од осигурително друштво за обезбедување на финансиска состојба. Финансиската состојба се проверува по службена должност секоја година од страна на Министерството за транспорт и врски. Организаторот на превоз доколку нема доволно средства за остварување на финансиска состојба е должен во рок од три месеци по утврдување на состојбата да обезбеди дополнителни средства и достави докази во Министерството за транспорт и врски.

(11) Одредбите од став (1) точки 1, 2, 3, 4, 5, 6, 8 и 10 на овој член не се однесуваат за добивање на лиценца за организација на превоз на стока во внатрешниот и меѓународниот патен сообраќај

(12) Лиценцата за превоз на патници или стока и лиценца за организација за превоз на стока се издава со рок на важење од пет години во хартиена или во електронска форма доколку е тоа технички овозможено.

(13) Домашниот превозник е должен лиценцата да ја чува во просториите на седиштето на правното лице, односно физичко лице-трговец поединец.

(14) Доказите и податоците за исполнетост на условите од став (1) точки 1, 2, 3, 6, 7, 8 и 9 на овој член, ги прибавува овластеното службено лице од Министерството за транспорт и врски кое ја води постапката за издавање лиценца или за обновување на лиценца е должно во рок од три дена од денот на приемот на барањето да ги побара доказите од надлежниот јавен орган.

(15) Доказите и податоците за исполнетост на условите од став (1) точки 1, 4, 5 и 8 на овој член, ги прибавува овластеното службено лице од општините, односно градот Скопје како надлежен орган за издавање на лиценца или за обновување на лиценца за општински превоз на патници и авто-такси превоз на патници кое е должно во рок од три дена од денот на приемот на барањето да ги побара доказите од надлежниот јавен орган.

(16) Доколку овластеното службеното лице не е во можност да ги прибави доказите од надлежниот јавен орган, Министерството за транспорт и врски, општините, односно градот Скопје, можат да издадат лиценца врз основа на доказите кои барателот ги доставил во прилог на барањето доколку ги исполнил потребните услови наведени во став (2) на овој член.

(17) Овластеното службено лице од надлежниот јавен орган е должно бараните докази од ставовите (14) и (15) на овој член да ги достави во рок од три дена од денот на приемот на барањето.

(18) Овластеното службено лице во Министерството за транспорт и врски, општината, односно градот Скопје е должно да одлучи по барањето за добивање на лиценца или за обновување на лиценца во рок од 30 дена од денот на приемот на барањето.

(19) Доколку превозникот не ги исполнува условите за добивање на лиценцата или за обновување на лиценца, Министерството за транспорт и врски односно градоначалникот на општината, односно градоначалникот на градот Скопје ќе донесе решение со кое барањето ќе биде одбиено.

(20) Против решението на Министерството за транспорт и врски со кое барањето за издавање на лиценца или за обновување на лиценца се одбива може да се изјави жалба во рок од осум дена од денот на приемот на решението до Државната комисија за одлучување во управна постапка и постапка од работен однос во втор степен.

(21) Против решението на градоначалникот на општината, односно против решението на градоначалникот на градот Скопје со кое барањето за издавање на лиценца или за обновување на лиценца се одбива може да се изјави жалба во рок од осум дена од денот на приемот на решението до Министерството за транспорт и врски.

(22) Општините и градот Скопје доколку поседуваат во сопственост возила за превоз на патници со повеќе од осум седишта за вршење на превоз не треба да поседуваат лиценца.

(23) Формата и содржината на барањето од став (6) на овој член, начинот за добивање, односно за одземање на лиценцата односно на изводот од лиценцата ги пропишува министерот за транспорт и врски.

**Член 10**

Промена на податоци

(1) Превозникот, односно организатор на превоз е должен веднаш, а најдоцна во рок од 15 дена за сите промени настанати во поглед на исполнувањето на условите за добивање на лиценца од член 9 од овој закон да го извести надлежниот орган за нејзино издавање.

(2) Во прилог на барањето за промена на податоци, превозникот ги доставува сите потребни документи наведени во член 9 став (1), согласно видот на лиценца за кое е поднесено барањето.

(3) Во случај на промена на податоците од став (1) на овој член, се издава нова лиценца со рок на важење од 5 (пет) години.

(4) Постоечката лиценца е во важност се до издавањето на новата лиценца со променетите податоци.

(5) Новата лиценца се издава на домашниот превозник откако ќе ја врати лиценцата и издадените изводи од лиценци кои се поништуваат поради променетите податоци.

**Член** 11

Добар углед

(1) Добар углед согласно со овој закон мора да има правното лице и одговорното лице во правното лице, односно физичко лице кое сака да извршува превоз во патниот сообраќај.

(2) Добар углед согласно со овој закон немаат правните или физичките лица и одговорното лице во правното лице ако против него е изречена:

- правосилна судска пресуда за кривично дело против имотот, стопанството, јавните финансии, вработување и социјалната сигурност, општата сигурност на луѓето, трговија со дрога или луѓе и од областа на безбедноста во јавниот сообраќај со казна затвор од една до десет години и
- изречена прекршочна мерка на безбедност - забрана за вршење на професија, дејност или должност со казна од еден до десет години, за време на извршување на казната.

Добар углед согласно со овој закон немаат правните или физичките лица - трговци поединци и одговорното лице во правното лице доколку во две последователни години има против нив изречено повеќе од два пати прекршочна санкција за многу сериозни прекршоци од областа на:

- работното време, време на возење, задолжителни одмори на екипаж на возило во патниот сообраќај и манипулација со уредите за запишување во патниот сообраќај,
- загрозување на безбедноста на сообраќајот на патиштата со непочитување на максимално дозволена тежина, осно оптеретување или димензиите на возилото само или заедно со стоката и
- неисполнување на пропишани техничко-експлотациони услови како услов за обезбедување на услуги за патници или стока во патниот сообраќај.

(3) Правното или физичкото лице повторно ќе стекне добар углед кога ќе престанат правните последици од правосилната судска пресуда.

(4) Новорегистрирано правно лице е правно лице кое е запишано во Централниот регистар на Република Северна Македонија не повеќе од шест месеци и не е должно да ја докажува обврската за добар углед.

**Член 12**

Солидна финансиска состојба

(1) Солидна финансиска состојба во согласност со овој закон има превозник кој има на располагање капитал и резерви во висина од најмалку 9.000 евра во денарска противвредност за првото возило и по 5.000 евра во денарска противвредност за секое наредно возило.

(2) Солидната финансиска состојба се докажува врз основа на еден од следниве документи:
- впишани податоци за главнина и резерви во билансот на состојба за претходната година или
- гаранција издадена од банка или осигурително друштво со рок на важење идентичен со рокот на важење на лиценцата или
- потврда од банка за депонирани парични средства орочени на рок кој е соодветен на рокот на важење на лиценцата, на износ даден во став (1) на овој член, како и гаранција на возила под лизинг кои не се основни средства во фирмата.

(3) Одредбите од став (2) алинеја 1 на овој член не се однесуваат за новоосновано трговско друштво за првата година на основање, односно пред законски пропишаниот рок за изработка на завршната сметка. Ново основана трговско друштво својата солидна финансиска состојба од став (1) на овој член можат да ја докажат со впишана основна главнина во тековната состојба издадена од Централен регистар на Република Северна Македонија.

(4) Физички лица-трговец поединец може да ја докаже својата солидна финансиска состојба со приложување на извештај за извршена процена на сопствен движен и/или недвижен имот од страна на овластен проценител.

(5) Превозник кој својата солидна финансиска состојба ја докажува со впишани податоци за главнина и резерви во билансот на состојба за претходната година, во периодот на важноста на лиценцата е должен во рок од шест месеци по рокот за предавање на билансот на состојба кај надлежен орган да ја коригира состојбата на контото „запишана главнина и резерви“, доколку има намалување на вредноста во однос на вредноста од став (1) на овој член.

**Член 13**

Професионална компетентност на лице одговорно за превоз

 (1) Стручното оспособување на кандидатите за добивање на СПК на одговорно лице од член 9 став (1) точка 7 од овој закон го врши правно лице овластено од министерот за транспорт и врски, кое располага со:
- минимум 30 м2 простор опремен за одржување на обуката,
- информатичка технологија и друга опрема за водење на евиденција и
- минимум три лица вработени во редовен работен однос со полно работно време со високо образование (економски, правен, сообраќаен или машински факултет - насока возила), со најмалку три години работно искуство од областа на патниот сообраќај кои поседуваат сертификат за обучувачи за професионална компетентност издаден од Министерството за транспорт и врски, по претходно положен испит за обучувачи за професионална компетентност врз основа на програма.

(2) Правното лице од став (1) на овој член доставува за согласност од министерот за транспорт и врски прирачник за обука изработен согласно со пропишаната програма.

(3) Лицата кои имаат најмалку десет години работно искуство во превозот како управител или овластено лице одговорно за превоз и високо образование, се ослободуваат од полагање на испитот за добивање на СПК на одговорно лице. Министерството за транспорт и врски СПК на одговорно лице го издава врз основа на поднесено барање заедно со докази за исполнување на пропишаните условите од овој став.

(4) Во случај на оштетен, изгубен или украден СПК на одговорно лице, имателот е должен истиот да го објави за неважечки во „Службен весник на Република Северна Македонија“ и за истото да го извести Министерството за транспорт и врски при што е должен заедно со барањето, пријавата за оглас да даде и своерачно потпишана изјава со точни информации за околностите под кои СПК на одговорно лице кај превозникот е оштетен, изгубен или украден. Министерство за транспорт и врски ќе му издаде нов сертификат.

(5) Поблиските услови кои треба да ги исполнуваат правните лица од став (1) на овој член и постапката за спроведување на обуката, формата и содржината на потврдата за завршена обука, ги пропишува министерот за транспорт и врски.

**Член 14**

(1) Сертификатот од член 9 став (1) точка 7 од овој закон го издава Министерството за транспорт и врски врз основа на записник за положен испит за професионална компетентност.

(2) Испитот за добивање на сертификат од став (1) на овој член се полага пред Комисија за полагање на испит за професионална компетентност (во натамошниот текст: Комисијата) формирана од министерот за транспорт и врски.

(3) Комисијата од став (2) на овој член се состои од пет члена од кои три члена се од Министерството за транспорт и врски и два члена од правни лица преку кои превозниците ги остваруваат своите интереси од сите аспекти на своето работење.

(4) Испитот се полага во испитна сесија која се спроведува секој месец.

(5) Членовите на комисијата за својата работа добиваат надомест.

(6) За полагање на испитот за професионална компетентност се плаќа надоместок.

(7) Висината на надоместокот треба да биде во рамките на направените трошоци за: обука, литература, потрошен материјал, трошоци за испитната комисија и друго. Трошковникот го утврдува правното лице од став (2) на овој член по претходна согласност на министерот за транспорт и врски.

(8) Министерството за транспорт и врски води евиденција за лицата кои го положиле испитот за добивање на сертификат за професионална компетентност.

(9) Начинот, постапката и програмата за полагање на испитот за добивање на СПК на лице одговорно за превоз, формата и содржината на пријавата за полагање на испит, записникот за положен испит и на сертификатот ги пропишува министерот за транспорт и врски.

**Член 15**

(1) Сертификатот од член 4 став (6) алинеја 4 и член 13 став (1) алинеја 3 од овој закон го издава Министерството за транспорт и врски.

(2) Кандидатите кои сакаат да добијат сертификат од став (1) на овој член, треба да поднесат барања за добивање на сертификатите во Министерството за транспорт и врски.

(3) Врз основа на поднесените барања, се врши проверка на знаењата од областа на транспортот на патници и стоки во патниот сообраќај, од страна на Комисија формирана во Министерството за транспорт и врски.

(4) Програмата за полагање на испитите за добивање на сертификатите од став (1) на овој член ги пропишува министерот за транспорт и врски.

**Член 16**

Спроведување на испити

(1) Испитите од членовите 5 и 14 од овој закон се полагаат во просторија за полагање на испит, посебно опремена за полагање на стручен испит со материјално-техничка и информатичка опрема, интернет врска и опрема за снимање на полагањето.

(2) Полагањето на испитот се снима и во живо се емитува на веб страницата на Министерството за транспорт и врски, а ако поради технички причини снимањето се прекине, снимката од целиот испит се поставува на веб страницата на Министерството за транспорт и врски.

(3) Испитите од членовите 5 и 14 се спроведуваат електронски преку единствениот електронски систем при Владата на Република Северна Македонија.

   (4) По исклучок од став (3) на овој член, во случај кога единствениот електронски систем за полагање на испитите не е во функција како резултат на настани кои не можеле да се предвидат, а поради крајна итност за да не дојде до застој во континуираното вршење на превоз на патници и стока во меѓународниот патен сообраќај, испитите од членовите 5 и 14 од овој закон ќе се спроведат во хартиена форма.

            (5) Прашањата за испитите од став (4) на овој член согласно програмата од член 5 став  (12) од овој закон и Програмата од член 14 став (9) од овој закон, ги подготвува Комисијата од членовите 5 став (5) и 14 став (2) од овој закон, за испитната сесија кои нема да се повторуваат со претходната.

             (6) Начинот на спроведување на постапката за полагање на испитот од став (5) на овој член ја пропишува министерот за транспорт и врски.

Член 17

(1) Базите на прашања ги подготвуваат овластените правни лица од член 4 став (6) и член 13 став (1) од овој закон.

(2) Прашањата за испитот ги верификува Министерството за транспорт и врски за што формира Комисија за верификација составена од членови од Министерството за транспорт и врски (во натамошниот текст: Комисијата). Комисијата врши ревизија и ажурирање на прашањата најмалку двапати годишно, обезбедува три дела од испитните прашања да се од теми кои се заеднички и за превоз на патници и за превоз на стока, а два дела да се од тема која се однесува поодделно на едниот или на другиот вид на превоз, при што Комисијата одлучува најмалку 30% од прашањата да бидат изменети или целосно отстранети од базите од став (1) на овој член.

(3) Полагањето на испитите се врши со одговарање на определен број прашања во вид на решавање на електронски тест на компјутер.

(4) Прашањата содржани во тестот за полагање испит и неговите одговори се чуваат во единствениот електронски систем за полагање на испит.

(5) Електронскиот систем содржи и јавно достапна база од најмалку 300 прашања од областа која е предмет на обука на кандидатите и истата може да се намали согласно со став (2) на овој член.

(6) Резултатите од полагањето на испитот му се достапни на кандидатот на компјутерот на кој го полагал испитот веднаш по неговото завршување.

(7) На денот на полагањето на испитот му се дава на кандидатот пристапен код, односно лозинка со кој му се одобрува пристап во електронскиот систем.

(8) По одобрувањето на пристапот кандидатот добива електронски тест за испитот.

(9) Во случај на спреченост на спроведување на испитот, поради причини што доведуваат до техничка неможност на функционирање на електронскиот систем, полагањето на испитот се прекинува.

(10) Доколку причините од став (9) на овој член се отстранат во рок од 60 минути од прекинувањето на испитот истиот продолжува веднаш по нивното отстранување.

(11) Доколку причините од став (9) на овој член не се отстранат во рокот од став (10) на овој член испитот се презакажува за првиот нареден слободен термин.

(12) На кандидатот за време на полагањето на испитот не му се дозволува да контактира со други кандидати или лица, освен со информатичарот во случај доколку има технички проблем со компјутерот. На кандидатот за време на полагањето на испитот не му се дозволува користење на закони, подзаконски акти или други пишани материјали, мобилен телефон или други преносни компјутерски уреди и други технички и информатички средства, претходно подготвени предмети и слично.

(13) Ако има технички проблем со одреден компјутер при спроведување на тестот, пречките мора да бидат отстранети за пет минути при што тестот продолжува на истиот компјутер. Во случај кога не може да се отстранат техничките проблеми на кандидатот му се овозможува да го продолжи испитот на друг слободен компјутер или на прв компјутер кој ќе се ослободи со завршување на тест за одреден кандидат.

(14) Ако има проблеми со повеќе од пет компјутери и тие не бидат отстранети во рок од пет минути испитот се прекинува за сите кандидати што го полагаат испитот и ќе се одржи во рок од најмногу три дена од денот на прекинувањето на испитот.

(15) Доколку кандидатот при полагањето на испитот постапува спротивно на став (12) на овој член, нема да му се дозволи натамошно полагање на испитот во таа испитна сесија и му се изрекува забрана за полагање на испитот во траење од 3 месеци, за што Министерството за транспорт и врски донесува решение против кое може да се поведе управен спор пред надлежен суд во рок од 30 дена од денот на приемот на решението.

(16) Во случаите од став (15) на овој член се смета дека кандидатот не го положил испитот и истото се констатира во записникот за полагање на испитот.

(17) На барање на кандидатот Министерството го информира за направените грешки во тестот за полагање на испитот, со овозможување непосреден увид во тестот.

**Член 18**

(1) Стручните и административните работи за потребите на спроведувањето на стручните испити ги спроведува Министерството за транспорт и врски за што Министерот за транспорт и врски определува одговорно лице кое утврдува дали кандидатот ги исполнува условите за полагање на испитот, а испитот технички го спроведува правно лице регистрирано во Централниот регистар и избрано од Генерален Секретаријат на Владата на Република Северна Македонија.

(2) На одговорното лице од став (1) на овој член за секоја одржана испитна сесија му следува паричен надоместок, во износ од една третина од просечната нето-плата во Република Северна Македонија, за што Министерството за транспорт и врски донесува решение.

(3) Овластеното правно лице кое технички го спроведува испитот е должно да го блокира радиофреквенцискиот опсег во просторијата за полагање на испитот за време на спроведување на испитот.

(4) Агенцијата за електронски комуникации (во натамошниот текст: АЕК) врши постојан мониторинг на блокирањето на радиофреквенцискиот опсег во просторијата за полагање на испитот, со цел да се спречи секаков вид на електронска комуникација со околината надвор од просторијата за полагање на испитот.

(5) АЕК во просторијата за полагање на испитот инсталира мерна опрема која обезбедува електронски запис од извршените мерења во траење од 30 дена и истите се складираат во централниот контролен систем на АЕК.

(6) АЕК формира тричлена комисија која изготвува извештај врз основа на електронските записи складирани во централниот контролен систем на АЕК и истиот го доставува до Министерството за транспорт и врски најдоцна во рок од 15 дена од завршување на испитната сесија.

**Член 19**

(1) Сертификатот за авто-такси возач го издаваат општините или градот Скопје врз основа на важечка возачка дозвола од Б категорија и положен испит за автотакси возач.

(2) Општината, односно Градот Скопје, доколку не може да организира испит за добивање на сертификат за авто-такси возач може да прифати сертификат за авто-такси возач издаден од друга општина при издавање на лиценца за авто-такси превоз на патници.

(3) Стручното оспособување на кандидатите за добивање на сертификат за авто-такси возач го врши правно лице овластено од општината или градот Скопје, кое располага со:
- минимум 30 м2 простор опремен за одржување на обуката,
- информатичка технологија и друга опрема за водење на евиденција и
- минимум три лица вработени во редовен работен однос со високо образование (економски, сообраќаен или правен факултет), со најмалку три години работно искуство од областа на транспортот.

(4) Испитот за добивање на сертификат од став (1) на овој член се полага според Програма за полагање на испитот за добивање на сертификат за авто-такси возач изготвена од правното лице од став (3) на овој член пред Комисија за полагање на испит за авто-такси возач (во натамошниот текст: Комисијата) формирана од градоначалникот на општината, односно градоначалникот на градот Скопје.

(5) Комисијата од став (4) на овој член се состои од пет члена од кои три члена се од општината или градот Скопје и два члена од разни облици на здружување на авто-такси превозници. Комисијата е должна да го спроведува испитот најмалку еднаш неделно доколку е пријавен минимум еден кандидат.

(6) Членовите на Комисијата за својата работа добиваат надоместок.

(7) Сертификатот за авто-такси возач се издава во рок од 15 дена од денот на полагање на испитот.

(8) За полагање на испитот за авто-такси возач се плаќа надоместок. Висината на надоместокот треба да биде во рамките на направените трошоци за обука, литература, потрошен материјал, трошоци за испитната комисија и друго. Трошковникот го утврдува правното лице од став (2) на овој член по претходна согласност на градоначалникот на општината, односно градоначалникот на градот Скопје.

(9) Општините, односно градот Скопје води евиденција за лицата кои го положиле испитот за добивање на сертификат за авто-такси возач.

(10) Сертификатот се одзема во случај на:
- смрт или престанок на деловната способност на лицето на кое е издаден сертификатот и
- правосилна пресуда за извршено кривично дело од областа на безбедноста на сообраќајот.

(11) Постапката и програмата за полагање на испитот за добивање на сертификат за авто-такси возач, формата и содржината на записникот за положен испит и на сертификатот за авто-такси возач ги пропишува министерот за транспорт и врски.

Член 20

Постапка за добивање на изводи од лиценци

(1) Превозникот поднесува барање за издавање на извод од лиценца за секое моторно возило во писмена или електронска форма доколку е тоа технички овозможено до Министерството за транспорт и врски или општината или до градот Скопје.

(2) Кон барањето за издавање извод од лиценца превозникот доставува:
1. доказ за сопственост или договор за финансиски лизинг за возилото;
2. потврда за исполнување на посебните техничко-експлоатациони услови пропишани за возилата за вршење на одделни видови на превоз;

3. да има вработено во работен однос возачи во зависност од бројот на моторните возила што ги исполнуваат условите пропишани со прописите за безбедност на сообраќајот на патиштата и тоа:

-со возен парк од 1-6 возила, минимум еден возач по возило;

-со возен парк од 7-12 возила, еден возач помалку од бројот на возила;

-со возен парк од 13-20 возила, два возачи помалку од бројот на возила;

- со возен парк од 21-30 возила, три возачи помалку од бројот на возила и

- со возен парк од 31 возило и повеќе, четири возачи помалку од бројот на возила.

4. За извод од лиценца за авто-такси возила, доказ за вработени возачи, односно:

-со возен парк од 1-6 возила, минимум еден авто-такси возач по возило;

-со возен парк од 7-12 возила, еден авто-такси возач помалку од бројот на возила;

-со возен парк од 13-20 возила, два авто-такси возачи помалку од бројот на возила;

- со возен парк од 21-30 возила, три авто-такси возачи помалку од бројот на возила и

 - со возен парк од 31 возило и повеќе, четири авто-такси возачи помалку од бројот на возила и

-потврда за исправен вграден фискален апарат – таксиметар или електронска апликација поврзана со Управата за јавни приходи.

5. за извод од лиценца за вршење на меѓународен превоз на патници и стока доказ за поседување доволен број на возачи со важечки СПК на возач и

6. за извод од лиценца за вршење на меѓународен јавен превоз на патници и стока доказ за солидна финансиска состојба.

(3) Одредбата од став (2) точка 5 на овој член не се однесува за издавање извод од лиценца за вршење на превоз на патници за сопствени потреби во меѓународен патен сообраќај кој се врши со возила со капацитет од осум седишта несметајќи го седиштето на возачот и за вршење на јавен превоз на стоки во меѓународен патен сообраќај со возила чија најголема носивост не надминува 3.500 кг, вклучувајќи ја и приколката.

(4) Изводот од лиценца важи најдолго до истекот на рокот на важност на лиценцата врз основа на кој е издаден изводот од лиценца во хартиена или електронска форма доколку е тоа технички овозможено.

(5) Кон барањето се доставуваат сите докази со кои превозникот ќе докаже дека ги исполнува минимум утврдените критериуми за стекнување со соодветен вид на лиценца.

(6) Податоците за изводите од лиценците, и податоците за секое приклучно возило со кое ќе се врши превозот предвидени со член 8 од овој закон се внесуваат во електронската база на податоци која ја води Министерството за транспорт и врски односно општините односно градот Скопје.

(7) Доказите и податоците за исполнетост на условите од став (2) точки 1, 2, 3, 5 и 6 на овој член, ги прибавува овластеното службено лице од Министерството за транспорт и врски кое ја води постапката за издавање на извод од лиценца е должно во рок од три дена од денот на приемот на барањето да ги побара доказите од надлежниот јавен орган.

(8) Доказите и податоците за исполнетост на условите од став (2) точки 1, 2 и 4 на овој член, ги прибавува овластеното службено лице од општините, односно градот Скопје како надлежен орган за издавање на извод од лиценца за општински превоз на патници и авто-такси превоз на патници кое е должно во рок од три дена од денот на приемот на барањето да ги побара доказите од надлежниот јавен орган.

(9) Доколку овластеното службено лице не е во можност да ги прибави доказите од надлежниот јавен орган, Министерството за транспорт и врски, општините, односно градот Скопје, можат да издадат извод од лиценца врз основа на доказите кои барателот ги доставил во прилог на барањето доколку ги исполнил потребните услови наведени во став (2) на овој член.

(10) Овластеното службено лице од надлежниот јавен орган е должно бараните докази од ставовите (7) и (8) на овој член да ги достави во рок од три дена од денот на приемот на барањето.

(11) Овластеното службено лице во Министерството за транспорт и врски, општината, односно градот Скопје е должно да одлучи по барањето во рок од 30 дена од денот на приемот на барањето.

(12) Доколку превозникот не ги исполнува условите за добивање на извод од лиценца, Министерството за транспорт и врски односно општината, односно градот Скопје ќе донесе решение со кое барањето ќе биде одбиено.

(13) Против решението на Министерството за транспорт и врски со кое барањето за издавање на извод од лиценцата се одбива може да се изјави жалба во рок од осум дена од денот на приемот на решението до Државната комисија за одлучување во управна постапка и постапка од работен однос во втор степен.

(14) Против решението на општината, односно против решението на градот Скопје со кое барањето за издавање на извод од лиценцата се одбива може да се изјави жалба во рок од осум дена од денот на приемот на решението до Министерството за транспорт и врски.

(15) Формата и содржината на барањето од став (1) на овој член, начинот за добивање, односно за одземање на изводот од лиценцата ги пропишува министерот за транспорт и врски.

Член 21

(1) Превозникот може да започне да врши превоз на патници или стоки во внатрешниот и меѓународниот патен сообраќај откако ќе добие лиценца и извод од лиценцата за моторно возило.

(2) Општинскиот линиски превоз на патници може да се врши и со шински возила согласно со договор за воспоставување на концесија или јавно приватно партнерство.

(3) Лиценцата, извод од лиценцата за моторно се издава на име на превозникот и не може да се пренесе на друг превозник.

(4) Правното лице кое нема во сопственост возила може да врши организација на превоз на стока во внатрешниот и меѓународниот патен сообраќај откако ќе добие лиценца за организација на превоз на стока.

(5) Превозникот, односно организатор на превоз е должен веднаш, а најдоцна во рок од 15 дена за сите промени настанати во поглед на исполнувањето на условите за добивање на лиценца од член 9 од овој закон да го извести надлежниот орган за нејзино издавање.

(6) Превозникот, односно организаторот на превоз е должен на органот за вршење на контрола да му обезбеди услови за вршење на контролата и да му ја даде на увид потребната документација.

(7) За извршената контрола и констатираната состојба, инспекторот поднесува писмен извештај до надлежниот орган што ја издал лиценцата.

 Член 22

Во автобусите со кој се врши јавен превоз, ако со посебни прописи не е уредено на друг начин, не може да се врши превоз на: деца под 6 години без придружба, лица заболени од заразни болести, лица под дејство на алкохол кој ги вознемируваат другите патници и пречат во работата на вработените, животни, посмртни останки, експлозиви, лесно запаливи материи, отрови, радиоактивни материи, нагризувачки материи, органски пероксиди и слично.

**Член 23**

Привремено и трајно одземање на лиценца

(1) Органот надлежен за издавање на лиценца врз основа на постапување по службена должност или врз основа на предлог од Државен инспекторат за транспорт или друг надлежен орган, ќе донесе решение за нејзино трајно одземање, ако:
- превозникот доставил неточни податоци кои се потребни за издавање на лиценцата

- доколку правниот субјект престанал да постои

- утврди дека превозот се врши спротивно на издадената лиценца и
- превозникот поднесе барање за откажување од лиценцата.

(2) Органот надлежен за издавање на лиценцата, ќе донесе решение за привремено запирање на вршење на дејноста ако
 превозникот престане да исполнува некој од условите пропишани за нивното издавање. Вршењето на дејноста привремено се запира на период до шест месеци, односно до отстранување на недостатоците.

(3) Превозникот е должен веднаш да ги достави лиценцата и изводите од лиценцата во Министерството за транспорт и врски. Примерок од решението за привремено запирање на вршење на дејноста се доставува најдоцна во рок од три дена од денот на неговото донесување до Државниот инспекторат за транспорт, односно овластениот инспектор на општината или овластениот инспектор на градот Скопје, до Царинската управа и до надлежните погранични служби.

(4) По изминувањето на периодот утврден во решението или отстранувањето на недостатоците, за тоа се известуваат Државниот инспекторат за транспорт, односно овластениот инспектор на општината или овластениот инспектор на градот Скопје, до Царинската управа и до надлежните погранични служби и му се враќаат на превозникот лиценцата и изводите од лиценцата.

(5) Примерок од конечното решение со кое лиценцата трајно се одзема со наведување на податоци за сите издадени изводи од лиценца за моторни возила и за сите приклучни возила се доставува до Државниот инспекторат за транспорт, односно овластениот инспектор на општината или овластениот инспектор на градот Скопје, до Царинската управа и до надлежните погранични служби.

(6) Против решението донесено од Министерството за транспорт и врски може да се изјави жалба во рок од осум дена од денот на приемот на решението до Државната комисија за одлучување во управна постапка и постапка од работен однос во втор степен.

(7) До донесување на одлуката од Управен суд, правното лице има забрана за вршење на дејност.

(8) Против решението донесено од градоначалникот на општината, односно градоначалникот на градот Скопје, може да се изјави жалба во рок од осум дена од денот на приемот на решението до Министерството за транспорт и врски.

(9) Жалбата не го одлага решението.

(10) По конечност на решение за одземање на лиценца, превозникот е должен веднаш, а најдоцна во рок од осум дена да ги врати сите издадени изводи од лиценца за моторни возила и за секое приклучно возило.

Член 24

Носители на семејно земјоделско стопанство

 (1) Носителите на семејно земјоделско стопанство евидентирани во Министерството за земјоделство, шумарство и водостопанство кои имаат во сопственост или под лизинг најмногу две возила за сопствени потреби не треба да поседуваат лиценца согласно со овој закон, односно превозот го вршат врз основа на потврда за секое возило одделно издадена од Министерството за транспорт и врски.

 (2) Потврдата од став (1) на овој член може да добие носител на семејно земјоделско стопанство ако ги исполнува следниве услови:

1) да поседува потврда или друг акт дека е евидентиран во Министерството за земјоделство, шумарство и водостопанство како носител на семејно земјоделско стопанство и

2) да е сопственик или да има склучено договор за лизинг на најмногу две регистрирани возила за превоз што ги исполнува посебните техничко-експлоатациони услови пропишани за возила за вршење на одделни видови на превоз во внатрешниот патен сообраќај.

(3) Потврдата се издава со важност од пет години и може да се продолжи за период од пет години, со поднесување на барање за продолжување на потврдата пред истекот на рокот на важност на важечката потврда.

(4) Носителот на семејно земјоделско стопанство поднесува барање за добивање на потврдата до Министерството за транспорт и врски, со доставување на писмени докази за исполнување на условите пропишани со овој закон.

(5) Министерството за транспорт и врски ја издава потврдата најдоцна во рок од 30 дена од денот на приемот на комплетното барање за издавање на потврдата.

(6) Потврдата се издава на име на носителот на семејно земјоделско стопанство и не може да се пренесува на друг.

(7) Носителот на семејно земјоделско стопанство е должен веднаш, а најдоцна во рок од 15 дена за сите промени настанати во поглед на исполнувањето на условите за добивање на потврда да го извести надлежниот орган за нејзино издавање.

(8) Формата и содржината на барањето и потребната документација од став (4) на овој член ги пропишува министерот за транспорт и врски.

(9) За издадените потврди Министерството за транспорт и врски води евиденција. Евиденцијата содржи податоци за име и презиме на носителот на земјоделското стопанство, односно назив на правното лице, ИДБР, податоци за возилата согласно со член 26 став (4) од овој закон и други податоци доколку се потребни.

(10) Податоците од став (9) на овој член Министерството за транспорт и врски ги проверува по службена должност преку размена на податоци со Министерството за земјоделство, шумарство и водостопанство, односно Агенцијата за храна и ветеринарство.

(11) Министерството за транспорт и врски ќе донесе решение за одземање на потврдата, ако:

- носителот на семејно земјоделско стопанство доставил неточни податоци кои се потребни за издавање на потврдата,

- носителот на семејно земјоделско стопанство поднесе барање за откажување од потврдата и

- носителот на семејно земјоделско стопанство престане да исполнува некој од условите пропишани за нејзино издавање.

(12) Против решението донесено од Министерството за транспорт и врски може да се изјави жалба во рок од осум дена од денот на приемот на решението до Државната комисија за одлучување во управна постапка во втор степен и во постапка за работни односи.

(13) Носителот на семејното земјоделско стопанство е должен по правосилноста на решението со кое му е одземена потврдата веднаш, а најдоцна во рок од осум дена да ја врати потврдата на Министерството за транспорт и врски.

(14) Формата и содржината на потврдата од став (1) на овој член ја пропишува министерот за транспорт и врски.

III ЕВИДЕНЦИЈА

**Член 25**

(1) Министерството за транспорт и врски, односно општината или градот Скопје се должни да водат евиденција во електронска форма за превозниците и возилата регистрирани за вршење на превоз на патници или стока во патниот сообраќај во зависност од видот на превозот.

(2) Евиденцијата од став (1) на овој член може да се води како централна информативна база, врз основа на податоците кои ги обезбедуваат и користат Министерството за транспорт и врски, општината или градот Скопје, Министерството за финансии, Министерството за внатрешни работи, Централниот регистар на Република Северна Македонија, Царинската управа, надлежниот првостепен суд, Фондот за пензиско и инвалидско осигурување, Агенцијата за вработување, Министерство за информатичко општество и администрација и Државен инспекторат за транспорт.

(3) Евиденцијата од став (1) на овој член се води за превозници кои се активни и имаат важечка соодветна лиценца и за превозници кои се неактивни, односно немаат важечка лиценца, а согласно со член 27 став (2) министерството е должно податоците за неактивните превозници да ги чува.

**Член 26**

(1) Евиденцијата од член 25 од овој закон содржи евиденција на превозници кои вршат меѓународен превоз и евиденција на превозници кои вршат внатрешен превоз на патници или стока.

(2) Министерството за транспорт и врски е должно да прибира, обработува, чува, посредува и користи податоци потребни за издавање на лиценци за вршење на одделни видови превоз во патниот сообраќај и регистрација на автобуски возни редови, како и податоци потребни за распределба на дозволи за превоз на патници или стока и евиденција за издадени лиценци за организација на превоз и потврди за носители на семејно земјоделско стопанство и евиденција за издадени сертификати за професионална компетентност за одговорни лица кај превозникот и за професионални возачи кои вршат меѓународен превоз на патници и стока.

(3) Општината, односно градот Скопје се должни да прибираат, обработуваат, чуваат и користат податоци потребни за издавање на лиценци за општински линиски превоз на патници и за авто-такси превоз на патници, за такси станици, автобуски свртувалишта и терминали.

(4) Податоците потребни за водење на евиденцијата можат да се прибираат и од евиденциите на Министерството за внатрешни работи, Централниот регистар на Република Северна Македонија, Царинската управа, Министерството за финансии, надлежниот првостепен суд, Министерство за информатичко општество и администрација и на Фондот за пензиско и инвалидско осигурување, односно Агенција за вработување. При прибирање на податоците за превозникот од веќе постојните збирки на податоци, Министерството за транспорт и врски не е должно да го извести превозникот за кој податоците се однесуваат.

(5) Органите, организациите и поединците кои располагаат со податоците потребни за водење на евиденцијата се должни по претходно барање овие податоци да му ги достават на Министерството за транспорт и врски, општините односно градот Скопје.

(6) Формата, содржината и начинот на водење на евиденцијата од став (1) на овој член ја пропишува министерот за транспорт и врски.

**Член 27**

(1) Податоците од член 26 став (4) од овој закон се водат за цело време додека превозникот е впишан во евиденцијата на превозниците.

(2) Податоците се чуваат уште пет години од денот кога превозникот е избришан од евиденцијата на превозниците.

(3) Податоците од член 26 став (4) од овој закон можат да се даваат на други државни органи, ако тие тоа го бараат и ако нивното барање е поврзано исклучиво со превозничката дејност со која се занимаваат превозниците.

**Член 28**

(1) Министерството за транспорт и врски, односно општината или градот Скопје ќе го избрише превозникот од евиденција на превозници, ако утврди дека превозникот е избришан од Централниот регистар, му престанала важноста на лиценцата, односно му биде  одземена лиценцата за вршење на одделен вид на превоз во патниот сообраќај.

(2) Бришењето се врши со денот кога превозникот е избришан од Централниот регистар, со денот на престанок на важноста на лиценцата, односно со денот на конечноста на решението со кое лиценцата е одземена.

IV ПРЕВОЗ НА ПАТНИЦИ

**Член 29**

(1) Превозот на патници во внатрешниот патен сообраќај може да се врши како линиски превоз на патници, слободен превоз на патници, посебен линиски превоз на патници, превоз на патници за сопствени потреби и автотакси превоз.

(2) Јавниот превоз на патници во внатрешниот патен сообраќај може да се врши како општински линиски превоз на патници, меѓуопштински линиски превоз на патници, слободен превоз на патници, посебен линиски превоз на патници и автотакси превоз на патници.

(3) Превозот на патници во меѓународниот патен сообраќај може да се врши како линиски превоз на патници, како слободен превоз на патници, посебен линиски превоз на патници, превоз на патници за сопствени потреби.

**Член 30**

(1) Патниците кои користат јавен линиски превоз, за цело време на возење, треба да имаат возен билет.

(2) Патникот мора на барање на инспекторот за патен сообраќај, како и на контролорите од превозникот што го одржува превозот да го даде билетот на увид.

(3) Возачот на возилото е должен врз основа на расположливите места во возилото да ги смести патниците и нивниот личен багаж.

(4) Возачот на возилото не смее да качува или слегува патници и товара или истовара багаж надвор од автобуските станици или стојалишта кои се одредени во возниот ред.

**1. ЛИНИСКИ ПРЕВОЗ НА ПАТНИЦИ**

**1.1. Општински линиски превоз на патници**

**Член 31**

Општински линиски превоз на патници можат да вршат превозници кои имаат лиценца за вршење на таков вид превоз.

**Член 32**

(1) Општински линиски превоз на патници се врши врз основа на дозвола за определена линија што ја издава градоначалникот на општината, односно градоначалникот на градот Скопје за подрачјето на градот Скопје.

(2) Превозник кој има лиценца за вршење на општински линиски превоз на патници може да отпочне со вршење на превоз, откако ќе добие дозвола и ќе регистрира возен ред за определена линија кај градоначалникот на општината, односно градоначалникот на градот Скопје.

(3) Дозволата и возниот ред од став (2) на овој член се издаваат со рок на важење од пет години.

(4) Против одлуката од став (1) и (2) на овој член, превозникот има право на жалба во рок од осум дена од денот на приемот на одлуката до Министерство за транспорт и врски.

(5) Формата и содржината на дозволата од став (2) на овој член ја пропишува министерот за транспорт и врски.

**Член 33**

При утврдување на општинскиот линиски превоз на патници треба да се води сметка за:
- меѓусебната поврзаност меѓу меѓуопштинскиот превоз и општинскиот линиски превоз на патници и
- меѓусебната поврзаност на општински превоз на патници со други видови на превоз.

**Член 34**

Во општини со над 100.000 жители општината е должна да организира општински линиски превоз на патници како јавна служба.

**Член 35**

(1) При вршење на општински линиски превоз на патници превозникот е должен во возилото да има извод од лиценца, дозвола, патен налог во оригинал и регистриран возен ред во оригинал.

(2) Превозникот е должен да се придржува на регистрираниот возен ред и редовно да ја одржува линијата.

**Член 36**

(1) Качување и слегување на патници во општински линиски превоз се врши на автобуските стојалишта согласно со утврдениот и регистриран возен ред.

(2) Автобусите на предната и бочната десна страна на видно место треба да го содржат бројот на линијата, почетното и крајното стојалиште.

**Член 37**

(1) Советот на општината освен советите на општините од градот Скопје го уредуваат општинскиот линиски превоз на патници на подрачјето на општината, а линискиот превоз на патници на подрачјето на сите општини на градот Скопје го уредува Советот на градот Скопје, при што особено утврдуваат:
- единствена мрежа на линии,
- возен ред, начин на негово истакнување, одржување и менување,
- начин на организирање на контролата на сообраќајот на автобусите и линиите, како и евиденција за тоа,
- тарифен систем, систем на наплата и начин и контрола на наплата;
- локација на автобуските терминали, свртувалишта, стојалишта и постапка за нивна измена,
- изградба, обележување, опремување, одржување и користење на автобуските терминали, свртувалишта и стојалишта,
- одредување на релација и место на превоз со комби возила со најмалку девет седишта (8+1) и
- критериуми за начинот и постапката за издавање и одземање на дозволата за вршење на општински линиски превоз и распределувањето на линиите на превозниците во општинскиот линиски превоз,

-критериум за траен и привремен прекин на одржување на општинскиот линиски превоз.

(2) Единствениот тарифен систем и начинот на продажба на возни билети, односно електронски карти за сите превозници кои вршат линиски превоз на патници на подрачјето на град Скопје го утврдува Советот на градот Скопје со одлука.

(3) На електронските карти на корисниците на линискиот превоз во град Скопје, во зависност од категоријата на корисникот, се внесуваат следниве податоци име и презиме, ЕМБГ, адреса на живеалиште, датум на раѓање, фотографија заради визуелна контрола, правно лице, односно институцијата во која работи, име на образовната институција, клас, учебна година, тарифна категорија (ученик, пензионер, вработен и т.н), населено место и општина.

**Член 38**

(1) Градот Скопје може да организира линиски превоз на патници од општините Арачиново, Зелениково, Илинден, Петровец, Сопиште, Студеничани и Чучер Сандево доколку наведените општини или некоја од нив нема или не може да организира превоз до градот Скопје.

(2) За организација на превозот од став (1) на овој член градот Скопје со соодветната општина може да склучи договор за утврдување на меѓусебните права и обврски, утврдување на свртувалиштата и постојките и за начинот на финансирање на превозот.

(3) Во случај од став (1) на овој член лиценците, дозволите и возните редови за вршење на општински линиски превоз на патници ќе ги издава градот Скопје.

**Член 39**

(1) Една или повеќе општини со седиште во село со општина со седиште во град утврдени со закон кон која гравитираат, можат заеднички да го организираат вршењето на меѓуопштинскиот линиски превоз на патници со обврска да го запазат временскиот интервал на станиците од делот на заедничката траса на одобрените возни редови за меѓуопштински линиски превоз при склучување на спогодбата.

(2) Линискиот превоз на патници од став (1) на овој член го вршат превозници кој поседуваат лиценца за општински линиски превоз на патници издадена од една од општините кој се потписници на спогодбата.

(3) Начинот и условите за заедничко организирање на извршувањето на линискиот превоз на патници од став (1) на овој член општините го утврдуваат со спогодба.

(4) Спогодбата од став (3) на овој член особено содржи:

-орган кој ја издава дозволата за вршење на линискиот превоз на патници од став (1) на овој член,
- единствена мрежа на линии,
- возен ред, начин на негово истакнување, одржување и менување,
- локација на автобуски стојалишта, нивно обележување, опремување, одржување и користење,
- тарифен систем и систем на наплата и
- критериуми и начин за издавање, продолжување и одземање на дозволата за вршење на превозот и распределување на возните редови утврдени во единствената мрежа на линии на превозниците од општините кои се согласиле заеднички да го организираат линискиот превоз на патници на нивните подрачја и

-критериум за траен и привремен прекин на одржување на линиски превоз.

(5) Согласност на спогодбата од став (3) на овој член ја дава Министерството за транспорт и врски со важност се до добивање на известување од општините потписници на спогодбата за нејзино раскинување.

(6) За секоја промена на возен ред за кој претходно е добиена согланост од страна на Министерството за транспот и врски како и додавање на нов возен ред потребно е општините кој се потписници на спогодбата да добијат согласност од Министерството за транспорт и врски.

(7) Еден примерок од спогодбата на која е дадена согласност се задржува во Министерството за транспорт и врски.

(8) Доколку општините склучат спогодба, а за истата немаат добиено согласност од министерот за транспорт и врски, истата нема правно дејство, односно е неважечка.

(9) Возачот кој превозот го врши согласно со спогодбата од став (3) на овој член е должен истиот да го врши во согласност со дозволата и возниот ред за линијата и да постапува согласно со член 57 од овој закон.

**Член 40**

 (1) Одредбите на член 49 став (2) и (3) и член 50 од овој закон соодветно се применуваат за линиски превоз на патниците од член 39 од овој закон.

(2) Одредбите од членовите 52, 53 и 54 од овој закон соодветно се применуваат и за линиски превоз на патници од член 39 од овој закон, со тоа што барањето/известувањето, превозникот ќе го достави до надлежниот орган кој ја издал дозволата.

**Член 41**

(1) Вршењето на општински линиски превоз на патници со тролејбус, трамвај или други видови на шински возила може да биде предмет на концесија или јавно приватно партнерство под услови и на начин утврдени со Законот за концесии и јавно приватно партнерство и услови утврдени од советот на општината, односно Советот на градот Скопје.

(2) Концесијата или јавното приватно партнерство за општински линиски превоз на патници со тролејбус, трамвај или други видови на шински возила се уредуваат со договорот за воспоставување на концесија или јавно приватно партнерство.

(3) Одлука за давање на концесија или јавно приватно партнерство за општински линиски превоз на патници со тролејбус, трамвај или други видови на шински возила донесува советот на општината, односно Советот на градот Скопје.

(4) Советот на општината, односно Советот на градот Скопје може да донесе одлука за услови кои треба да се исполнуваат при постапката на концесија или јавно приватно партнерство за општински линиски превоз на патници со тролејбус, трамвај или други видови на шински возила за одвивањето на превозот во општината, односно градот.

(5) Договорот за концесија, односно јавно приватно партнерство се склучува за период од најмногу 35 години.

(6) Договорот за концесија, односно јавно приватно партнерство може да се пренесе со писмена согласност од концедентот, односно јавниот партнер, под услови утврдени со договорот и без нарушување на времетраење на договорот.

**1.2. Меѓуопштински линиски превоз на патници**

**Член 42**

(1) Меѓуопштински линиски превоз на патници може да врши само превозник кој има лиценца за вршење на овој вид на превоз.

(2) Меѓуопштинскиот линиски превоз на патници се врши на одредена линија по однапред одобрен возен ред и утврдена и објавена цена на превозот.

(3) Меѓуопштинскиот линиски превоз на патници може да се врши како патнички, директен и брз.

**Член 43**

(1) Одобрување на возни редови за нови линии или промена на возни редови на одобрени линии врши Министерството за транспорт и врски по барање на заинтересираните превозници.

(2) За одобрување на возни редови за нови линии или промена на возни редови на одобрени линии, Министерството за транспорт и врски објавува оглас на својата интернет страница и во дневниот печат.

(3) Огласот од став (2) на овој член се објавува еднаш во текот на годината и тоа во мај во тековната година.

(4) Постапката за одобрување на возни редови за нови линии или промена на возни редови на одобрени линии се врши по електронски пат.

(5) Право да учествуваат на огласот имаат сите превозници кои имаат лиценца за вршење на меѓуопштински линиски превоз на патници во внатрешниот патен сообраќај и/или меѓународен линиски превоз на патници.

(6) При електронското барање за одобрување на возни редови за нови линии, односно за промена на возни редови на одобрени линии, доколку на трасата на линијата за веќе одобрен возен ред, има најмалку две заеднички станици, превозникот треба да ги има предвид временските интервали на поаѓање и тоа: за меѓуопштински линиски превоз

|  |  |
| --- | --- |
| должина на линијатаво км | минимална временска разликаво минути |
|  | пред/после |
| 0 - 30 км | 10 |
| 31- 60 км | 15 |
| 61-90 км | 20 |
| 91 – 120 км | 30 |
| Над 121 км | 40 |

(7) При електронско барање за одобрување на возен ред за нови линии, доколку на трасата на линијата за веќе одобрен возен ред има две заеднички станици, за поаѓање од Велес, Куманово, Тетово, Гостивар, Штип, Свети Николе кон Скопје во период од 6,00 до 8,00 часот секој ден и за поаѓање од Скопје кон Велес, Куманово, Тетово, Гостивар, Штип, Свети Николе во периодот од 15,30 и 17,30 часот секој ден, временскиот интервал од едно до друго поаѓање изнесува 5 минути.

(8) При електронското барање за одобрување на возни редови за нови линии, односно за промена на возни редови на одобрени линии превозникот треба да ги има предвид одобрените возни редови објавени на интернет страницата на Министерството за транспорт и врски и одобрените возни редови со спогодба помеѓу најмалку две општини.

(9) Доколку возниот ред за линијата за меѓуопштински линиски превоз на патници е со едно или со повеќе поаѓања кои не можат да се одржуваат со едно возило, превозникот треба за тие возни редови да поседува толку возила колку што е потребно за да може да ги одржува сите поаѓања за кои му се издадени дозволи за вршење на меѓуопштински и меѓународен линиски превоз на патници сметајќи ги и возилата кои му се потребни за одржување на новоодобрените возни редови за меѓуопштински линиски превоз на патници. Доколку возниот ред за линијата за меѓународен линиски превоз на патници е со едно или со повеќе поаѓања кои не можат да се одржуваат со едно возило, превозникот треба за тие возни редови да поседува толку возила колку што е потребно за да може да ги одржува сите поаѓања за кои му се издадени дозволи за вршење на меѓуопштински и меѓународен линиски превоз на патници, несметајќи ги и возилата кои му се потребни за одржување на новоодобрените возни редови за вршење на меѓународен линиски превоз на патници.

(10) Превозникот во зависност од остварената добивка за претходната тековна година го има правото да аплицира за меѓуопштински и меѓународен линиски превоз на патници и тоа:
- од 300,000 до 1,000,000 денари - најмногу 3 апликации,
- од 1,000,001 до 2,000,000 денари - најмногу 5 апликации,
- од 2,000,001 до 4,000,000 денари - најмногу 9 апликации и
- над 4,000,001 денари - најмногу 11 апликации.

(11) Превозникот кој е основан и се стекнал со соодветната лиценца во годината во која се спроведува огласот, односно пред законски пропишаниот рок за изработка на завршна сметка има право да аплицира за меѓуопштински и меѓународен превоз на патници онолку апликации колку што поседува возила со извод од лиценца за соодветниот вид на превоз.

(12) Постапката за одобрување на возни редови за нови линии и за промена на возни редови за одобрени линии ја следи и контролира Комисија за одобрување на возни редови за нови линии и за промена на возни редови за одобрени линии (во натамошниот текст: Комисијата) формирана од министерот за транспорт и врски.

(13) Доказите и податоците за исполнетост на условите од ставовите (10) и (11) на овој член, ги прибавува Министерството за транспорт и врски од надлежниот јавен орган.

(14) Врз основа на добиените резултати од компјутерски обработените барања, Комисијата од став (12) на овој член подготвува предлог листа на одобрени, односно одбиени барања и ја доставува до министерот за транспорт и врски на одобрување.

(15) Врз основа на одобрените листи Министерството за транспорт и врски донесува решение со кое возниот ред за линијата се одобрува, делумно одобрува или барањето се одбива.

(16) Против решението од став (15) на овој член може да се изјави жалба во рок од осум дена од денот на приемот на решението до Државната комисија за одлучување во управна постапка и постапка од работен однос во втор степен.

(17) Комисијата од став (12) на овој член се состои од пет члена од кои три члена се од Министерството за транспорт и врски и два члена од здруженијата на превозници од патниот сообраќај.

(18) Начинот и поблиските услови за одобрување на возни редови за нови линии и за промена на одобрени линии во меѓуопштинскиот и меѓународниот превоз на патници, издавање, продолжување и одземање на дозволата за одобрена линија, формата и содржината на образецот на дозволата и на возниот ред, ги пропишува министерот за транспорт и врски.

**Член 44**

Одредбите од член 43 од овој закон соодветно се применуваат и на постапката за одобрување на возни редови за нови линии или промена на одобрени линии во меѓународниот превоз на патници.

**Член 45**

(1) Превозникот со вршење на меѓуопштински линиски превоз на патници може да отпочне по добивање на дозвола издадена од Министерството за транспорт и врски.

(2) Превозникот при вршење на меѓуопштински линиски превоз на патници, своите услуги на корисниците треба да ги извршува без дискриминација и под еднакви услови.

(3) Дозволата од став (1) на овој член се издава со рок на важење од пет години.

(4) Дозволата од став (1) на овој член може да ја користи само превозник на којшто му е издадена.

(5) Дозволата за вршење на меѓуопштински линиски превоз содржи: назив на линијата, назив и седиште на превозникот, како и рок на важење.

(6) Составен дел на дозволата е и одобрениот возен ред за линијата регистриран во Министерството за транспорт и врски.

(7) Превозникот при вршење на превозот задолжително треба да поседува патен налог.

**Член 46**

Пренос на дозволи или решенија од еден превозник на друг е дозволен само во случај кога новиот превозник е правен следбеник на превозникот кој престанал да постои, доколку постои раздвојување на имотот на превозникот на два или повеќе нови превозници согласно со спогодбата за раздвојување заверена на нотар или согласно со решение на надлежен суд или врз основа на купопродажен договор меѓу двајцата превозници за промена на сопственоста на превозникот или друг правен акт од кој ќе се утврди промената на сопственоста на превозникот.

**Член 47**

(1) Доколку дозволата со возниот ред е со повеќе поаѓања превозникот може да поднесе барање за раздвојување на одделни или на сите поаѓања од возниот ред на посебни дозволи.

(2) Превозникот може да поднесе барање и за спојување на два или повеќе возни редови за кои има посебни дозволи кои се со иста почетна и крајна станица истите да бидат на една дозвола и еден возен ред.

**Член 48**

(1) За издадените дозволи се води евиденција.

(2) Евиденцијата на издадените дозволи ја води Министерството за транспорт и врски.

(3) Министерството е должно да ги известува автобуските станици за издадените дозволи и за секоја извршена промена.

(4) Превозникот е должен да го извршува меѓуопштинскиот линиски превоз на линијата во согласност со издадената дозвола и регистрираниот возен ред.

(5) За време на вршење на меѓуопштинскиот линиски превоз на патници во возилото мора да се наоѓа извод од лиценцата, дозвола, регистриран возен ред и патен налог во оригинал.

**Член 49**

(1) Превозникот самостојно ја утврдува цената на превозот.

(2) Превозникот е должен да склучи договор за регулирање на услугите со категоризираните автобуски станици согласно со возниот ред на линијата и да го достави ценовникот до автобуските станици што ги користи согласно со утврдениот возен ред.

(3) Превозникот е должен преку средствата за јавно информирање да го објави започнувањето на меѓуопштинскиот линиски превоз според возниот ред.

**Член 50**

При вршење на превоз на патници превозникот во возилото не може да има повеќе патници отколку што има седишта во возилото.

**Член 51**

(1) Возниот ред и правецот на движење (итинерер) можат да се менуваат само со спроведување на постапката од член 43 од овој закон.

(2) По исклучок од став (1) на овој член, без спроведување на постапката од член 43 од овој закон, возниот ред и правецот на движење (итинерерот) може да се изменат пред истекот на важноста на дозволата, доколку:
- превозникот се откаже од одреден број поаѓања во возниот ред,
- во постапката за издавање на транзитни дозволи за редовни линии во меѓународниот патен сообраќај, државата што треба да се транзитира бара измена на должината на трасата и/или времето на патување, или граничните премини за влез и излез,
- странскиот превозник има добиено согласност за промена на возниот ред од надлежниот орган на странска држава, со исклучок на добиена согласност за додавање на станици во возниот ред и промена на време на поаѓањата на територијата на Република Северна Македонија,
- тоа е потребно заради промени кои настанале поради виша сила,
- има промени предизвикани поради реконструкција и пуштање во сообраќај на нови патишта или заради други вонредни настани,
- со одлука на Советот на градот Скопје, или советот на општината, одредени автобуски стојалишта во градот се определени како попатни станици за вршење на меѓуопштински превоз на патници,
- се менува итинерерот без промена на времињата на поаѓање,
- превозникот бара бришење на определени станици во возниот ред, доколку без станиците кои се бара да се бришат во новиот возен ред почетната и крајната станица се категоризирани автобуски станици, а за меѓународен превоз на патници во новиот возен ред почетната станица да биде категоризирана автобуска станица,
- превозникот бара скратување на релацијата или менување на начинот на одржување на линијата од постојана во сезонска линија и обратно притоа имајќи ги предвид временските интервали утврдени во член 43 ставови (6) и (7) од овој закон и
- превозникот бара промена на време на поаѓање на станиците во возниот ред, без додавање на станици во возниот ред и без промена на време на поаѓање на станиците на територијата на Република Северна Македонија на поаѓањето во насока од територијата на Република Северна Македонија кон територијата на странската држава,
- превозникот бара промена на ден/денови во режимот на одржување на меѓународниот возен ред во правец од почетната станица на територијата на странската држава кон територијата на Република Северна Македонија.
- превозникот се откаже од ден/денови во режимот на одржување на возниот ред

(3) За случаите од став (2) на овој член, врз основа на писмено барање од превозникот со решение одлучува Министерството за транспорт и врски.

(4) Превозникот е должен во рок од 15 дена од денот на приемот на решението до Министерството за транспорт и врски да достави барање за регистрација на одобрениот возен ред и за издавање на дозвола за линијата за која возниот ред е одобрен.

(5) Доколку превозникот барањето за регистрација на одобрениот возен ред и за издавањето дозвола не го поднесе во рокот од став (4) на овој член ќе се смета дека истиот не е заинтересиран за одржување на линијата, а возниот ред за одобрената линија се одзема.

**Член 52**

(1) За време на важење на дозволата превозот може привремено да се запре, ако настанат и додека траат причините кои превозникот не можел да ги предвиди и чии последици не можел да ги отстрани и тоа виша сила, прогласена кризна или вонредна состојба.

(2) Привременото запирање од став (1) на овој член превозникот е должен да го пријави до Министерството за транспорт и врски и Државниот инспекторат за транспорт, веднаш по настанувањето на причините кои го предизвикале.

**Член 53**

(1) Ако превозникот не може да го врши меѓуопштинскиот линиски превоз на патници, за кој има добиено дозвола, должен е до Министерството за транспорт и врски да поднесе барање за одобрување за привремен прекин или за трајно запирање на превозот.

(2) Барањето за привремен прекин на превозот се доставува најмалку 5 дена пред датумот на отпочнување на прекинот.

(3) Превозот може привремено да се прекине најдолго за период од шест месеци во текот на важењето на дозволата или трајно да се запре врз основа на решение на Министерството за транспорт и врски.

(4) Со донесувањето на решението за трајно запирање на превозот на патници на одредена линија се одзема дозволата и се врши бришење на возниот ред од евиденцијата на регистрирани возни редови.

**Член 54**

Превозникот е должен привремениот прекин или трајното запирање на превозот и измената на возниот ред на определена линија да ги извести Државниот инспекторат за транспорт и автобуските станици, кои се наведени во возниот ред од дозволата.

**Член 55**

(1) Превозникот не може на одредена линија за која има дозвола да го запре превозот од неоправдани причини и без одобрение на Министерството за транспорт и врски.

(2) Ако превозникот од неоправдани причини не го врши меѓуопштинскиот линиски превоз на определена линија повеќе од пет дена непрекинато или со прекини во период од 30 дена во текот на годината, на предлог на државниот инспектор за патен сообраќај Министерството за транспорт и врски ќе донесе решение за одземање на дозволата. По конечноста на решението за одземање на дозволата, возниот ред се брише од евиденцијата на регистрирани возни редови.

(3) Доколку при контрола на автобуска станица од сообраќајниот дневник за поаѓање и доаѓање на автобусите на автобуската станица или од извештаите од член 88 став (2) од овој закон се констатира дека превозникот кој поседува дозвола и возен ред издаден од Министерството за транспорт и врски за вршење на линиски превоз на патници од неоправдани причини не одржува определена линија повеќе од пет дена непрекинато или со прекини во период од 30 дена во текот на годината, државниот инспектор за патен сообраќај задолжително во рок од седум дена ќе достави предлог до Министерството за транспорт и врски за одземање на дозволата. По конечноста на решението за одземање на дозволата, возниот ред се брише од евиденцијата на регистрирани возни редови.

(4) Ако превозникот од неоправдани причини не го врши меѓуопштинскиот линиски превоз на определен дел на линијата или само одредено поаѓање/а повеќе од пет дена непрекинато или со прекини во период од 30 дена во текот на годината, на предлог на државниот инспектор за патен сообраќај Министерството за транспорт и врски ќе донесе решение за одземање на определениот дел од линијата или само одредено поаѓање/а кој превозникот не ги одржува согласно заверениот возен ред на дозволата. По конечноста на решението за одземање на определениот дел од линијата или само одредено поаѓање/а на дозволата, превозникот е должен да ги достави сите потребни документи за издавање на дозволата и заверка на возен ред за вршење на меѓуопштински линиски превоз на патници.

(5) Доколку при контрола на автобуска станица од сообраќајниот дневник за поаѓање и доаѓање на автобусите на автобуската станица или од извештаите од член 88 став (2) од овој закон се констатира дека превозникот кој поседува дозвола и возен ред издаден од Министерството за транспорт и врски за вршење на линиски превоз на патници од неоправдани причини не одржува определен дел на линијата или само одредено поаѓање/а повеќе од пет дена непрекинато или со прекини во период од 30 дена во текот на годината, државниот инспектор за патен сообраќај задолжително во рок од седум дена ќе достави предлог до Министерството за транспорт и врски за одземање на определениот дел од линијата или само одредено поаѓање/а кој превозникот не ги одржува согласно заверениот возен ред на дозволата. По конечноста на решението за одземање на определениот дел од линијата или само одредено поаѓање/а, превозникот е должен да ги достави сите потребни документи за издавање на дозволата и заверка на возен ред за вршење на меѓуопштински линиски превоз на патници.

(6) Превозникот е должен во рок од пет работни дена од конечноста на решението за одземање на дозволата или за одземање на определениот дел од линијата или само одредено поаѓање/а кои превозникот не ги одржува согласно заверениот возен ред, потребно е да ги врати сите примероци од дозволите за предметната линија и да ги предаде во Министерството за транспорт и врски, во спротивно со решение му се одзема соодветната лиценца за вршење на превоз на патници.

(7) Против решението од ставовите (2), (3) и (6) на овој член може да се изјави жалба во рок од осум дена од денот на приемот на решението до Државната комисија за одлучување во управна постапка и постапка од работен однос во втор степен.

(8) Против решението од став (4) на овој член, може да се поведе управен спор.

(9) Министерството за транспорт и врски е должно примерок од решението од став (2) на овој член да достави до Државниот инспекторат за транспорт најдоцна во рок од седум дена по правосилноста на решението.

**Член 56**

(1) Возни билети се продаваат преку унифициран електронски систем со електронско плаќање на билетите и преку автобуските станици. Возните билети можат да бидат во еден правец, повратни билети и месечни билети.

(2) По исклучок од став (1) на овој член превозникот може да продава возни билети и во автобусот, таму каде што нема организирани места за продажба при што е должен да издаде фискална сметка за продадените билети.

(3) Возни билети може да се продаваат само за само за одобрените линии за кои е издадена дозвола во согласност со одобрениот возен ред и цената.

(4) Превозникот и автобуската станица се должни на потполно глуви лица со потврда за членство и возен картон издаден од Националниот сојуз за глуви лица, на лица со тешка и длабока ментална попреченост и негов придружник со потврда за членство и возен картон издаден од Републичкиот центар за поддршка на лица со интелектуална попреченост на слепо лице со оштетување на видот над 90% и негов придружник со потврда за членство и возен картон издаден од Сојузот за слепи лица и на инвалидизирано лице со телесна инвалидност од 90% и негов придружник со потврда за членство и возен картон издаден од Сојузот за инвалидизирани лица, да им издадат билет за патување во двата правци (повратен билет) без надомест и во возната книшка да евидентираат дека слепото лице и инвалидизираното лице го искористиле превозот. На слепото лице со оштетување на видот над 90% и неговиот придружник и на инвалидизираното лице и неговиот придружник во текот на една календарска година може да им се издадат билети за максимум шест повратни билети за патување во внатрешниот превоз на патници, на трошок на превозникот.

(5) Возниот билет што го издава превозникот содржи:
- назив на превозникот,
- место на тргнување и пристигнување, односно зона на вршење за општинскиот линиски превоз,
- период на важење на билетот и
- цена на превозот.

(6) Превозникот може на целата линија да врши превоз и со повеќе возила (бис возење). Доколку линијата се одржува со бис возење тогаш не мора сите возила да поаѓаат од почетната или некоја од попатните станици доколку на тие станици има доволно места во возилата кои поаѓаат од тие станици за да бидат превезени сите патници на предметната линија.

 **Член 57**

(1) Во меѓуопштинскиот линиски превоз на патници, качување и слегување на патниците, односно товарење и истоварање на багаж, може да се врши само на категоризирани автобуски станици, автобуски стојалишта и сообраќајна површина која овозможува безбедно качување и слегување на патниците, што се внесени во дозволата и возниот ред за линијата.

(2) Во местата каде што постојат категоризирани автобуски станици, превозникот кој има дозвола за вршење на меѓуопштинскиот линиски превоз на патници, е должен качување и слегување на патниците да врши само на тие автобуски станици.

Покрај качување и слегување на патници на категоризираните автобуски станици, превозникот може да качува и слегува патници и од автобуски стојалишта кои со одлука од Советот на градот Скопје, односно Советот на општината се определени како попатни станици за вршење на меѓуопштински линиски превоз на патници, доколку на превозникот му се одобрени и внесени во дозволата и возниот ред.

(3) Доколку нема категоризирана автобуска станица во рамките на една општина, односно градот Скопје, почетна и крајна станица, односно качување и слегување на патници може да се врши на автобуски стојалишта, сообраќајна површина која овозможува безбедно качување и слегување на патници, одредени по добиена согласност од страна на Град Скопје, односно на општините, по однапред одобрен сообраќен проект.

(4) За согласноста од став (3) на овој член, општините, односно градот Скопје се должни да достават известување до Министерството за транспорт и врски.

**Член 58**

(1) Возачот кој го управува возилото е должен да застане на категоризирана автобуската станица, автобуското стојалиште, односно сообраќајна површина која овозможува безбедно качување и слегување на патниците во согласност со дозволата и возниот ред за линијата, условите на станицата и прописите за безбедност.

(2) Возачот кој го управува возилото е должен да го завери патниот налог на секоја категоризирана автобуска станица одобрена во возниот ред и дозволата за определена линија.

**1.3. Меѓународен линиски превоз на патници**

**Член 59**

(1) Меѓународен линиски превоз на патници меѓу Република Северна Македонија и друга држава (билатерален) и транзитен превоз преку територијата на Република Северна Македонија се воспоставува во согласност со меѓународните договори, а врз основа на претходно издадени дозволи од министерствата надлежни за транспорт на државите низ кои линијата поминува.

(2) Превозот од став (1) на овој член се врши врз основа на дозвола што ја издава Министерството за транспорт и врски.

**Член 60**

(1) Меѓународниот линиски превоз на патници на територијата на Република Северна Македонија може да се извршува врз основа на дозвола што ја издава Министерството за транспорт и врски.

(2) Дозволата се издава на барање на домашниот и странскиот превозник. Кон барањето превозниците се должни да приложат возен ред, ценовник итинерер, план за возење на возачите, договор за заедничко одржување на превозот и други прилози определени со меѓународна спогодба.

(3) Странскиот превозник барањето за издавање на дозволата го доставува преку надлежниот орган на државата во која возилото е регистрирано.

(4) Составен дел на дозволата се заверен возен ред, ценовник, итинерер и план за возење на возачите.

(5) Дозвола нема да се издаде ако превозникот не ги исполнува условите за нејзино издавање предвидени со овој закон, поблиските прописи донесени врз основа од овој закон и одредбите од меѓународните спогодби.

(6) Доколку во рок од 24 месеци од денот на поднесување на барање за издавање на билатерална дозвола истата не се издаде од страна на надлежниот орган на странската земја, одобрениот возен ред за автобуската линија се брише од евиденцијата на возни редови.

(7) Доколку е исполнет условот од став (6) на овој член, министерството донесува решение за бришење на возниот ред.

(8) Против решението од став (7) на овој член може да се поведе управен спор. Тужбата не го одлага извршувањето на решението.

(9) Министерството за транспорт и врски води регистар за издадените дозволи и регистрираните возни редови за меѓународни линии.

(10) Формата и содржината на регистарот од став (9) на овој член ја пропишува министерот за транспорт и врски.

**Член 61**

(1) Меѓународниот линиски превоз на патници во меѓународниот патен сообраќај мора да се врши во согласност со дозволата, планот за возење на возачите, возниот ред, итинерерот и ценовникот што ги завериле министерствата за транспорт каде што се седиштата на превозниците.

(2) Дозволата, план за возење на возачите, возниот ред, итинерерот и ценовникот во оригинал мора да се наоѓаат во возилото со кое се врши превозот.

(3) Покрај документите утврдени во став (2) на овој член во возилата мора да се наоѓа и евидентен лист за превоз на патници. Евидентниот лист за превоз на патници го води превозникот во три примероци за секој извршен меѓународен превоз на патници, го чува во рок 24 месеци и еден примерок задолжително се остава на Царинската управа на граничните премини на Република Северна Македонија.

(4) Формата и содржината на евидентниот лист за превоз на патници, податоците кои ги содржи, начинот на неговото чување и водење ги пропишува министерот за транспорт и врски.

**Член 62**

(1) Домашниот и странскиот превозник спогодбено го определуваат режимот на одржување на возниот ред врз основа на принципот на реципроцитет, односно може со режимот на одржување да се определи поаѓањата во возниот ред да ги одржуваат двајцата превозници истовремено или двајцата превозници наизменично, со точно наведување на деновите во кои ќе вози домашниот превозник, односно со точно наведување на деновите во кои ќе вози странскиот превозник.

(2) Доколку превозниците превозот од став (1) на овој член не го вршат согласно со издадената дозвола и одобрениот возен ред Министерството за транспорт и врски на предлог на Државниот инспекторат за транспорт ќе ја одземе дозволата и возниот ред и истите ќе ги брише од регистарот на издадени дозволи.

**Член 63**

(1) Доколку на домашен превозник му е одземена дозволата, во периодот на нејзино важење, Министерството за транспорт и врски го известува надлежниот орган на странската држава каде што има седиште странскиот превозник. Странскиот превозник е должен во периодот на важење на дозволата да склучи договор за заедничко одржување на предметната линија со друг домашен превозник. На домашниот превозник кој склучил договор со странскиот превозник за предметната линија ќе му се одобри возниот ред и ќе му се издаде дозвола.

(2) Доколку странскиот превозник пред истекот на важноста на дозволата не склучи договор за заедничко одржување на предметната линија со друг домашен превозник, на странскиот превозник нема да му се продолжи важноста на дозволата.

**Член 64**

(1) Доколку меѓународната линија се одржува еднострано само од странски превозник, при поднесување на барање за продолжување на дозволата пред истекот на важноста на дозволата, странскиот превозник е должен да достави договор за одржување на линијата со домашен превозник.

(2) Доколку во текот на одржување на линија во меѓународниот линиски превоз на патници, постои известување до надлежен орган за двострано раскинување на договорот за заедничко одржување на линија, секој од партнерите кои претходно го одржувале регистрираниот возен ред, е должен најдоцна во рок од три месеци од доставувањето на известувањето да склучи договор со нов партнер. Притоа партнерите кои претходно го одржувале регистрираниот возен ред се должни во известувањето да утврдат кој превозник кое поаѓање ќе го одржува за да можат да поднесат барање пред надлежниот орган со новиот партнер за издавање на дозвола и одобрување на возен ред.

(3) Доколку во рокот од став (2) на овој член превозниците не достават договор со нов партнер, дозволата и регистрираниот возен ред се одземаат и се бришат од евиденцијата.

(4) Доколку од надлежен орган на странска држава има известување дека за линија нема согласност според важечките прописи во странската земја, постапката за издавање или продолжување на дозволата ќе биде запрена, а регистрираниот возен ред се одзема.

**Член 65**

Превозникот може да поднесе барање за спојување на два или повеќе возни редови за меѓународен линиски превоз на патници за кои има правосилно решение издадено од Министерството за транспорт и врски или важечки посебни дозволи за возните редови за кои се бара спојување кои имаат иста почетна и иста крајна станица посебните дозволи да бидат на една дозвола и еден возен ред.

**Член 66**

(1) Странски превозник не може да врши внатрешен превоз на патници (каботажа) при извршувањето на меѓународниот линиски превоз на патници, доколку со меѓународна спогодба и договор поинаку не е определено.

(2) Доколку со меѓународна спогодба и договор е определено да може да се врши превоз од став (1) на овој член, во тој случај странскиот превозник треба да поседува дозвола издадена од Министерството за транспорт и врски.

**Член 67**

(1) Странски превозник може да врши линиски превоз на патници во транзит преку територијата на Република Северна Македонија само врз основа на дозвола што ја издава Министерството за транспорт и врски.

(2) Со дозволата за транзит не може да се дозволи качување и слегување на патници на територијата на Република Северна Македонија доколку со меѓународната спогодба поинаку не е определено.

**Член 68**

Одредбите од членовите 42 до 58 од овој закон што се однесуваат на меѓуопштинскиот линиски превоз на патници се однесуваат и на меѓународниот линиски превоз на патници, доколку со меѓународна спогодба поинаку не е определено.

**1.4. Посебен линиски превоз на патници**

**Член 69**

(1) Посебен линиски превоз на патници е превоз само на определена група патници со исклучување на други патници. Со посебниот линиски превоз на патници се врши превоз на ученици од дома до училиште и обратно, на работници од дома до местото на работа и обратно, на работници кои вршат сезонски работи од дома до местото на работа и обратно, на воени лица од дома до работа и обратно и превоз на лица кои имаат потреба од медицинска нега од дома до здравствената установа и обратно, доколку превозот на тие лица го организира истата. Патниците кои се превезуваат треба да се наведени во списокот на патници кој е составен дел на договорот за извршување на овој вид на превоз, при што во возилото може да има максимум 10% патници кои не се наведени во списокот на патници. Патниците треба во себе да имаат документ за идентификација издаден од нарачателот на превозот.

(2) Посебен линиски превоз на патници е и превозот кој е неопходен за извршување на друг вид на превоз (превоз од и до аеродром) при што патниците кои се превезуваат не треба да се наведени во списокот на патници кој е составен дел на договорот за извршување на овој вид на превоз.

(3) За извршувањето на посебниот линиски превоз на патници од став (1) на овој член, нарачател на превозот може да биде училиштето во кое учат учениците кои се превезуваат, фирмата или органот во кој се вработени работниците кои се превезуваат, здравствената установа во која се лекуваат лицата кои се превезуваат и претпријатието кое врши аеродромски услуги.

(4) Нарачателот на превозот и превозникот склучуваат писмен договор со кој се регулираат меѓусебните права и обврски.

(5) Составен дел на договорот за извршување на превозот е списокот на патниците кои се превезуваат и истиот треба задолжително да биде заверен од Министерството за транспорт и врски или од општините или градот Скопје. При извршување на посебен линиски превоз од став (2) на овој член не е потребен список на патници.

(6) По исклучок за превоз на воени лица од дома до работа и обратно списокот на патници не е составен дел на договорот за извршување на превозот. При превозот на војни лица од дома до работа и обратно задолжително е во возилото од страна на корисникот на превозот да има лице кое ќе биде задолжено со список на патници кои се превезуваат.

(7) По исклучок од став (5) на овој член за превоз на работници кои вршат сезонски работи од дома до местото на работа и обратно списокот на патници не е составен дел на договорот за извршување на превозот, но истиот задолжително се наоѓа во возилото при вршењето на превозот.

(8) Посебниот линиски превоз на патници се врши со автобуси, а може да се врши и со патнички возила со 8+1 седиште, врз основа на договор склучен во писмена форма меѓу правно лице кое го нарачува превозот и превозникот правно лице. Договорот мора да биде склучен исклучиво со превозник кој има во сопственост доволен број на возила за експлоатација на релациите кои се наведени во договорот. Превозникот превозот ќе го врши исклучиво со возилата кои се наведени при склучувањето на договорот за превоз и кои ги исполнуваат минималните техничко-експлоатациони стандарди определени во јавниот оглас или кои исполнуваат техничко- експлоатациони стандарди исти или повисоки од оние кои биле понудени на јавниот оглас. Непочитувањето на одредбите од овој став претставува основ за раскинување на договорот за превоз.

(9) При извршувањето на посебниот линиски превоз на патници од став (1) на овој член во возилото мора да се наоѓа извод од лиценца, дозвола со заверен возен ред од Министерството за транспорт и врски, патен налог во оригинал и договор со заверен список на патници од Министерството за транспорт и врски, а на предниот дел од возилото да има табла со натпис „посебен линиски превоз“.

(10) При извршување на посебен линиски превоз од став (2) на овој член во возилото мора да се наоѓа извод од лиценца, дозвола со заверен возен ред од Министерството за транспорт и врски, патен налог во оригинал и договор, а на предниот дел од возилото да има табла со натпис „посебен линиски превоз“.

(11) Превозникот може да врши посебен линиски превоз, доколку поседува соодветна лиценца согласно со овој закон и доколку поседува возила со изводи од лиценца колку што е потребно за да може да ги одржува сите поаѓања согласно со дозволата за посебен линиски превоз вклучувајќи ги и возилата кои му се потребни за одржување на возните редови за меѓуопштински, меѓународен или посебен линиски превоз кои веќе ги поседува.

**Член 70**

(1) За извршување на превозот од член 69 од овој закон превозникот мора да прибави дозвола.

(2) Ако превозот се врши меѓу две или повеќе општини дозволата ја издава Министерството за транспорт и врски.

(3) Ако превозот се врши на подрачјето на општината, односно градот Скопје дозволата ја издава градоначалникот на општината, односно градоначалникот на градот Скопје.

(4) Формата и содржината на дозволата за посебен линиски превоз на патници ја пропишува министерот за транспорт и врски.

(5) Кон барањето за издавање на дозволата превозникот е должен да достави:
- договор склучен со правно лице со список на патниците што ќе се превезуваат,
- возен ред со временски термини за поаѓање и враќање во кои ќе се врши превозот.

(6) Доколку превозникот не ги исполнува условите предвидени за издавање на дозвола за посебен линиски превоз, Министерството за транспорт и врски, односно градоначалникот на Град Скопје, односно градоначалникот на општината, ќе донесе решение за одбивање на барањето.

 (7) Против решението од став (6) на овој член, превозникот има право на жалба во рок од осум дена до Државна комисија за водење на управна постапка и постапки од работен однос во втор степен.

(8) Против решението на градоначалникот на Град Скопје, односно градоначалникот на општината од став (6) на овој член, превозникот има право на жалба во рок од осум дена до Министерството за транспорт и врски.

(9) Ако барањето од став (1) на овој член се доставува до општината односно до градот Скопје, кон барањето се доставува и извод од лиценца од возилата со кои ќе се врши превозот.

(10) Дозволата се издава со рок на важење за кој се договориле превозникот и нарачателот на превозот, а најдолго за период од една година.

(11) По исклучок од став (10) на овој член дозволата за превоз на работници кои вршат сезонски работи се издава за период не подолг од три месеци.

(12) Патниците кои се превезуваат со овој вид на превоз мора кај себе да имаат доказ за идентификација. Доказот за идентификација ги содржи следниве елементи: име и презиме, фотографија на патникот, назив на корисник на превозот и потпис и печат од нарачателот на превозот.

**2. СЛОБОДЕН ПРЕВОЗ НА ПАТНИЦИ**

**Член 71**

(1) Слободниот превоз на патници може да се врши во внатрешниот и меѓународниот патен сообраќај, доколку превозникот поседува лиценца за слободен превоз на патници и лиценца за меѓународен слободен превоз на патници.

(2) Слободниот превоз на патници во внатрешниот патен сообраќај може да се врши со автобуси или со возила со 8+1 седиште, а слободниот превоз на патници во меѓународниот патен сообраќај може да се врши со автобуси (возила со над 8+1 седиште).

(3) Слободниот превоз на патници во внатрешниот и меѓународниот патен сообраќај е превоз на однапред организирана група на патници, без попатно качување и слегување на патници, за кои релацијата, цената на превозот и другите услови се утврдуваат со договор меѓу превозникот и нарачателот на превозот како правно лице.

(4) Слободниот превоз на патници не смее да има елементи на линиски и посебен линиски превоз како што се релација, време на поаѓање и пристигнување и места за влегување и излегување на патници.

(5) Меѓународниот слободен превоз на патници може да се врши како повремен и наизменичен.

**Член 72**

Повремениот превоз може да се врши како:
- „кружно возење“- систем затворени врати (екскурзии, туристички патувања и слично) кое почнува и завршува во местото на поаѓање, при што истата група на патници се превезува со истото возило на целиот пат;
- превоз на патници со полно возило во заминување и празно возило во враќање и
- превоз на патници со празно возило во заминување и полно возило при враќање.

**Член 73**

(1) Наизменичен превоз е превоз на претходно организирани групи патници за повеќе патувања од исто место на поаѓање до исто место на пристигнување.

(2) Секоја група на патници која го извршила патувањето во заминување се враќа во местото на тргнување со некое подоцнежно возење во ист состав според термините од циклусот на патувањето согласно со програмата при што термините на патување не можат да бидат во помали интервали од седум дена. Првото возење при враќање и последното возење во заминување се извршуваат со празно возило.

(3) При извршувањето на наизменичниот превоз, во возилото треба да се наоѓаат патните листи од сите извршени превози од циклусот на патувањето.

**Член 74**

(1) При вршењето на слободен превоз на патници во внатрешниот патен сообраќај во автобусот мора да се наоѓа извод од лиценца, патен налог во оригинал, договор склучен меѓу превозникот и нарачувачот на услугата и список на патниците потпишан и заверен од превозникот.

(2) При вршењето на слободен превоз на патници во меѓународниот патен сообраќај, превозникот мора да има извод од лиценца, патен налог во оригинал, евидентен лист за превоз на патници договор склучен меѓу превозникот и нарачувачот на услугата и правилно и точно пополнет патен лист на пропишан образец, потпишан и заверен од превозникот и заверен од надлежните царински служби на Република Северна Македонија (во натамошниот текст: Царинска управа).

(3) Образецот на патниот лист од став (2) на овој член и начинот на неговото пополнување го пропишува министерот за транспорт и врски, доколку со меѓународна спогодба поинаку не е предвидено.

**Член 75**

(1) Слободниот превоз на патници во меѓународниот патен сообраќај од член 72 од овој закон, може да се врши без дозвола, а превозот од член 73 од овој закон се врши со дозвола, ако со меѓународен договор или спогодба поинаку не е определено.

(2) Дозволата од став (1) на овој член на барање на превозникот ја издава Министерството за транспорт и врски. Министерството за транспорт и врски дозволите за слободен превоз на патници во меѓународниот патен сообраќај ги разменува со надлежниот орган на другата земја врз основа на меѓународна спогодба или договор, на крајот на тековната година за наредната година.

(3) Образецот на дозволата од став (1) на овој член го пропишува министерот за транспорт и врски.

**Член 76**

(1) Ако меѓународниот слободен превоз на патници се извршува со дозвола во возилото мора да ја има и дозволата во оригинал.

(2) Министерството за транспорт и врски води регистар на издадени дозволи за слободен превоз во меѓународниот патен сообраќај.

(3) Формата, содржината и начинот на водење на регистарот од став (2) на овој член ја пропишува министерот за транспорт и врски.

**2.1. Авто-такси превоз на патници**

**Член 77**

(1) Вршителот на авто-такси превоз може да започне да ја врши дејноста откако ќе добие лиценца за авто-такси превоз. Лиценцата гласи на име на превозникот и не може да се пренесува на друго лице.

(2) Со авто-такси превозот се превезуваат патници внатре во општината определена со лиценцата.

(3) Со авто-такси превозот можат да се превезуваат и патници од општината определена во лиценцата до друга општина или до градот Скопје

**Член 78**

Покрај условите за вршење на авто-такси превоз на патници пропишани со одредбите од овој закон, авто-такси превозниците мораат да ги исполнуваат и условите пропишани од страна на советот на општината или на Советот на градот Скопје.

**Член 79**

(1) Со актот на советот на општината или на советот на градот Скопје особено се утврдуваат условите во врска со:
- локацијата и капацитетите на такси станиците;
- обележувањето и опремувањето на такси станиците,
- бојата на возилата;
- унифицирани ознаки и опрема на такси возилото,
- тарифи за вршење на авто-такси превоз во рамките на општината, тарифи за вршење на авто-такси превоз кон друга општина или градот Скопје согласно со член 77 став (3) на овој закон

- начинот на користење на такси станиците.

(2) Определените такси станици можат да ги користат само авто-такси превозницитe кои имаат лиценца од општината на чие подрачје имаат седиште.

(3) Во општините каде што има аеродром, такси станицата не може да биде определена во просторот со кој стопанисува претпријатието со аеродромот.

(4) Претпријатието кое стопанисува со аеродромот може да склучи договор за услуги за превоз на патници од и до аеродромот со една или повеќе такси компании при што начинот на користење на просторот со кој стопанисува претпријатието ќе се уреди со договорот за услуги.

(5) Претпријатието кое стопанисува со аеродромот е должно да обезбеди пристап до аеродромскиот патник заради непречено слегување на патниците кои се превезуваат до аеродромот. Автотакси компаниите кои вршат ваков превоз до аеродромот, а немаат склучено договор со претпријатието кое стопанисува со аеродромот, по извршената услуга се должни веднаш да го напуштат аеродромот.

**Член 80**

(1) Авто-такси возилото треба да ги исполнува условите утврдени со прописите за безбедноста на сообраќајот како и посебните техничко-експлоатациони услови пропишани согласно со прописите од областа на превозот во патниот сообраќај.

(2) Авто-такси возилото треба да биде опремено со вграден фискален баждарен таксиметар и да биде обоено согласно со актот на советот на општината, односно советот на градот Скопје.

(3) Авто-такси возилото треба да биде означено со регистарска таблица (жолта), издадена согласно со прописите за регистрација на возилата.

(4) Авто-такси возилото треба да биде означено и со бројот на лиценцата како и со изводот од лиценца, издадена од општината, односно градот Скопје.

(5) Авто-такси возилото треба на покривот да има такси табла која има инсталирано осветлување која содржи натпис „TAXI“ и на бочните страни да биде означено со називот на трговското друштво или на трговецот поединец, единствениот матичен број на фирмата и бројот на лиценцата. Такси таблата мора да биде исклучена кога во возилото се превезува патник, односно такси таблата мора да биде осветлена кога авто-такси возилото е празно.

(6) При вршење на авто-такси превоз, авто-такси возачот мора да има сертификат за авто-такси возач.

(7) При вршењето на авто-такси превоз задолжително мора да биде вклучен фискален таксиметар и цената на превозот да се наплатува врз основа на износот утврден во фискалниот таксиметар со издавање на фискална сметка.

(8) Во авто-такси возилото задолжително на видно место треба да биде истакнат ценовник со утврдени тарифи за чинење на превозот и бројот на извод од лиценцата за возилото со кое се врши превозот истакнат на ветробранското стакло од страната на сoвозачот.

(9) При вршење на авто такси превоз кога возилото е празно, без да има патници и без да има најавен повик дека треба да земе патник, авто такси возачот може да стои на авто такси станицата определени од страна на општините, односно градот Скопје.

(10) Во авто-такси возило со кој се врши јавен превоз, ако со посебни прописи не е уредено на друг начин, не може да се врши превоз на : лица заболени од заразни болести, лица под дејство на алкохол или наркотични средства, лица кој насилно се однесуваат и пречат во работата на вработените, посмртни останки, експлозиви, лесно запаливи материи, отрови, радиоактивни материи, нагризувачки материи, органски пероксиди и слично.

**Член 81**

(1) Општините, односно Градот Скопје не можат да го ограничат бројот на издадени лиценци и бројот на изводи од лиценци.

(2) Превозникот самостојно ја утврдува цената на превозот.

**3. АВТОБУСКИ СТАНИЦИ**

**Член 82**

(1) Правното или физичко лице кое управува со автобуската станица е должно да склучи договор со превозниците за регулирање на услугите за прием и испраќање на автобуси во време предвидено со возниот ред, да врши прием и испраќање на патници и багаж, продажба на билети, преземање и чување на багаж, да дава информации на патниците и превозниците и да врши други услуги во врска со превозот на патници.

(2) Правното или физичко лице кое управува со автобуската станица може да врши резервација и продажба на билети само за линиите за кои е издадена дозвола и е регистриран возен ред

**Член 83**

(1) Правното или физичко лице кое управува со категоризирана автобуската станица е должно да дава услуги под еднакви услови на сите превозници кои вршат линиски превоз на патници.

(2) За користење на услугите на категоризираната автобуска автобуската станица превозниците плаќаат надоместок.

(3) Висината на надоместокот за користење на услугите на автобуската станица ја определува Владата на Република Северна Македонија во зависност од категоријата на станицата и видот на превозот (превоз на патници согласно со член 39 од овој закон, меѓуопштински линиски и слободен превоз на патници и меѓународен линиски и слободен превоз на патници).

(4) Превозникот не плаќа надоместок на име на провизија во случај на сопствена продажба на возни билети за меѓународен линиски превоз на патници за сопствени меѓународни автобуски линии преку унифицираниот систем за продажба на билети на автобуските станици, а надоместокот од продажба на билети се уплаќа директно на сметка на превозникот.

(5) Автобуските станици се категоризираат во четири категории и тоа прва, втора, трета и четврта.

(6) Категоризацијата од став (5) на овој член ја утврдува комисија формирана од министерот за транспорт и врски од редот на вработените во Mинистерството за транспорт и врски, во зависност од: опременоста на автобуската станица, сообраќајните површини наменети за прием и отпремање на автобусите, паркинг просторот наменет за задржување на возилата кога се во мирување и други придружни содржини кои функционираат во просторот на автобуската станица.

(7) Правното или физичкото лице кое управува со автобуската станица или на кое му е доверено управувањето со автобуската станица, доставува барање за утврдување на категоријата на автобуската станица до Министерството за транспорт и врски.

(8) Кон барањето од став (7) на овој член задолжително се приложува извод од важечкиот урбанистички план или урбанистички проект со конкретна намена на земјиштето автобуска станица или правосилно одобрение за градба на автобуска станица или решение за легализација на бесправно изграден објект за градба на автобуска.

(9) Доколку е извршена категоризација на автобуска станица, ново барање од правното или физичкото лице кое управува со автобуската станица за повисока категорија не може да се поднесе пред истекот на 60 дена од правосилноста на решението за категоризација. За новото барање не е задолжително доставување на доказот од став (8) на овој член.

(10) Потребната опрема и начинот на определувањето на категоријата на автобуските станици ги пропишува министерот за транспорт и врски.

**Член 84**

(1) Категоризација на автобуска станица може да се одземе доколку:

 - правното или физичкото лице кое управува со автобуската станица поднесе барање за одземање на категоризација на автобуската станица и

 - правното или физичкото лице кое управува со автобуската станица престане да ги исполнува условите за категоризација на автобуската станица.

(2) По поднесеното барање за одземање на категоризацијата на автобуска станица министерството за транспорт и врски ќе донесе решение во рок од 15 дена од денот на комплетирање на барањето.

(3) Против решението од став (2) на овој член може да се поведе управен спор.

**Член 85**

(1) Категоризирање во пониска категорија на автобуска станица може да определи доколку:
- правното или физичкото лице кое управува со автобуската станица поднесе барање за категоризација на автобуската станица во пониска категорија и
- правното или физичкото лице кое управува со автобуската станица престане да ги исполнува условите за категоризација на автобуската станица во категоријата во која е категоризирани, односно кога исполнува услови за пониска категоризација.

(2) По поднесеното барање за промена на категоризацијата на автобуска станица министерството ќе донесе решение во рок од 15 дена од денот на комплетирање на барањето.

(3) Против решението од став (2) на овој член може да поведе управен спор.

**Член 86**

Правното или физичко лице кое управува со категоризирана автобуската станица може да прифаќа и отпремува и автобуси со кои се врши слободен превоз на патници во согласност со расположливиот број посебни перони за оваа намена што мораат да бидат посебно обележани.

**Член 87**

Работното време на категоризираната автобуска автобуската станица мора да биде усогласено со времето на поаѓање и доаѓање на автобусите и тоа најмалку 15 минути пред поаѓањето и 15 минути по доаѓањето на автобусот на последната линија.

**Член 88**

(1) Правното или физичко лице кое управува со категоризирана автобуската станица е должно да води дневник во електронска или во хартиена форма на доаѓањето и поаѓањето на автобусите.

(2) Правното или физичко лице кое управува со категоризирана автобуската станица е должно еднаш месечно да го извести Државниот инспекторат за транспорт за неизвршување на превозот на определена линија, во електронска или хартиена форма.

(3) Возачот на автобусот е должен да го пријави времето на секое доаѓање и поаѓање на автобусот на категоризираната автобуска станица, при што во патниот налог автобуската станица го потврдува времето на поаѓање и доаѓање на возилото.

(4) Формата, содржината и начинот на водење на дневникот од став (1) и извештајот од став (2) на овој член го пропишува министерот за транспорт и врски.

**Член 89**

(1) Превозникот мора да ја извести најблиската автобуска станица ако за време на превозот дојде до пречки поради кои се предвидува доцнење подолго од 60 минути.

(2) Автобуската станица која ќе го прими таквото известување е должна за тоа веднаш да ја извести наредната автобуска станица на линијата.

V ПРЕВОЗ НА СТОКИ

**Член 90**

Превозот на стоки може да се врши како внатрешен и меѓународен превоз на стоки во патниот сообраќај.

**Член 91**

Превоз на стоки во внатрешниот патен сообраќај

Превоз на стоки во внатрешниот сообраќај може да се врши како јавен превоз на стоки и како превоз на стоки за сопствени потреби.

**Член 92**

(1) Јавен превоз на стоки во патниот сообраќај е превоз за кој релацијата, цената на превозот и други услови на превозот се определуваат со договор меѓу превозникот и нарачувачот на превозот.

(2) Превозникот може да започне со вршење на превозот откако ќе добие лиценца.

(3) Превозникот е должен изводот од лиценцата за моторно возило секогаш да го носи во возилото.

(4) При вршење на внатрешен превоз на стока покрај изводот од лиценцата превозникот е должен во возилото да има и патен налог и товарен лист за стоката која е во возилото.

(5) Формата и содржината на товарниот лист за внатрешниот превоз на стока го пропишува министерот за транспорт и врски.

**Член 93**

Меѓународен превоз на стока во патниот сообраќај

Меѓународниот превоз на стоки во патниот сообраќај може да се врши како билатерален, транзитен и превоз за и од трети земји.

**Член 94**

(1) Домашен превозник може да врши меѓународен превоз на стоки ако претходно има добиено лиценца за меѓународен превоз на стоки.

(2) При вршење на меѓународен превоз на стоки покрај изводот од лиценцата за моторно возило превозникот мора да има СПК на возач, патен налог, меѓународен товарен лист (ЦМР - образец) и дозвола за меѓународен превоз на стока доколку таа се бара согласно со меѓународен договор за превоз на патници и стока во патниот сообраќај склучена меѓу Република Северна Македонија и земјата до, од или преку чија територија се извршува превозот (во натамошниот текст: поединечни транспортни дозволи) за стоката што ја превезува.

(3) По исклучок од став (2) на овој член при вршење на јавен превоз на стоки во меѓународен патен сообраќај со возила чија најголема носивост не надминува 3,500 килограми вклучувајќи ја и приколката, не е потребно возачот да има СПК на возач за учество во меѓународниот патен сообраќај.

(4) За издадените патни налози од членовите 35, 45, 92, 94 и член 114 превозниците задолжително водат евиденција и истите се должни да ги чуваат најмалку една година.

(5) Формата и содржината на патниот налог за одделни видови на превоз ја пропишува министерот за транспорт и врски.

(6) Меѓународниот превоз на стоки може да се врши и врз основа на дозволи од мултилатералната квота на дозволи од Европската конференција на министрите за транспорт (ЕКМТ) (во натамошниот текст: ЕКМТ дозволи). Според рокот на важење ЕКМТ дозвола може да биде месечна со важност од 30 дена и годишна, со важност од една календарска година.

**Член 95**

(1) Министерството за транспорт и врски ги добива дозволите за меѓународен превоз на стоки од надлежниот орган на другата земја врз основа на склучена меѓународна спогодба.

(2) Мултилатералните дозволи (ЕКМТ) Министерството за транспорт и врски ги добива од Секретаријатот на Европската конференција на министрите за транспорт.

**Член 96**

(1) Распределбата на дозволите од член 95 од овој закон ја врши Министерството за транспорт и врски.

(2) Распределбата и дистрибуцијата на дозволите се врши по електронски пат врз основа на следниве критериуми:
1) број на товарни моторни возила регистрирани за вршење на меѓународен превоз на стоки за кои има извод од лиценца;
2) број и квалитет на возниот парк за поединечните транспортни дозволи од Е0-Е6 и повеќе, а за ЕКМТ дозволи од Е5-Е6 и повеќе;
3) број на возачи во редовен работен однос кои поседуваат соодветен сертификат;
4) број на правилно искористени поединечни транспортни дозволи, односно ефикасно користени ЕКМТ дозволи;
5) висина на добивка од работењето по оданочување (биланс на успех од претходната година);
6) висина на вкупен приход од претежна дејност (образецот на структура на приход од дејност - СПД образец од претходната година) и
7) минимум две година вршење основна дејност меѓународен јавен превоз за учество во распределба на ЕКМТ дозволи.

(3) Начинот на распределба, дистрибуција и ревизија на искористеност на дозволите за меѓународен превоз на стока согласно со критериумите од став (2) на овој член ги пропишува Министерот за транспорт и врски.

**Член 97**

(1) Дозвола за меѓународен превоз на стока може да добие превозник кој има лиценца за вршење на меѓународен превоз на стоки и кој ги исполнува критериумите од член 96 став (2) од овој закон.

(2) Барањето за добивање на дозвола од став (1) на овој член се поднесува до Министерството за транспорт и врски по електронски пат.

(3) За добивање на ЕКМТ дозвола превозникот покрај критериумите од член 96 став (2) од овој закон мора да поседува и ЕКМТ тест сертификатот за подготвеност за сообраќај на товарните моторни и приклучни возила.

(4) Техничката служба за единечно одобрување на возила, за да врши работи на издавање на сертификатот од став (3) на овој член, треба да е овластена од страна на министерството, а врз основа на акредитација од страна на органот за оцена на компетентност.

(5) Правните субјекти од став (4) на овој член доставуваат кон барањето за добивање на овластување од Министерството за транспорт и врски документ дека барателот има овластување за техничка служба за единечно одобрување на возила и сертификат од Институт за акредитација за вршење на работи од став (3) на овој член.

(6) Доказите за исполнетост на условите од став (5) на овој член, ги прибавува овластеното службено лице од Министерството за транспорт и врски кое ја води постапката за добивање на овластување за вршење на работи од став (3) на овој член, кое е должно во рок од три дена од денот на приемот на барањето да ги побара доказите од надлежниот јавен орган.

(7) Овластеното службено лице од надлежниот јавен орган е должно бараните докази од став (5) на овој член да ги достави во рок од три дена од денот на приемот на барањето.

(8) Овластеното службено лице во Министерството за транспорт и врски е должно да одлучи по барањето за добивање на овластување во рок од 30 дена од денот на приемот на барањето.

(9) Против решението на Министерството за транспорт и врски со кое барањето за добивање на овластување се одбива може да се изјави жалба во рок од осум дена од денот на приемот на решението до Државната комисија за одлучување во управна постапка и постапка од работен однос во втор степен.

(10) За издавање на сертификатот од став (3) на овој член правното лице од став (4) на овој член наплаќа надоместок.

(11) Начинот за спроведување на прегледот на возилата врз основа на кој се издава сертификатот од став (3) на овој член, формата и содржината на сертификатот, како и формата и содржината на барањето од став (5) на овој член ги пропишува министерот за транспорт и врски.

(12) Правните субјекти од став (4) на овој член се должни да ги исполнуваат потребните услови за добивање на овластување за вршење на работите од став (3) на овој член, за цело време на важење на овластувањето.

(13) Правните субјекти од став (4) на овој член се должни веднаш, а најдоцна во рок од 15 дена за сите промени настанати во поглед на исполнувањето на условите за добивање на овластување од став (5) на овој член да го извести надлежниот орган за нејзино издавање.

**Член 98**

(1) Министерството за транспорт и врски ќе ги исклучи од распределба на ЕКМТ дозволи во следните две години сите превозници за кои е донесена правосилна пресуда дека извршиле злоупотреба на дозволите.

(2) За злоупотреба на ЕКМТ дозволата од став (1) на овој член ќе се смета, ако превозникот:
- направил какви било измени во податоците внесени во дозволата или фалсификувал дозвола,
- дозволата не ја користел во согласност со нејзината намена или ја отстапил на друг превозник,
- не ја вратил одземената ЕКМТ дозвола по правосилноста на решението со кое му била одземена.

(3) Министерството за транспорт и врски ќе го исклучи од распределба на ЕКМТ дозволи на една година превозникот за кој се изречени повеќе од три прекршочни санкции за многу сериозни прекршоци од домашни или странски надзорни органи за неправилно користење на ЕКМТ дозволата.

**Член 99**

(1) Пренос на целиот вкупен годишен план за распределба на меѓународни дозволи од еден превозник на друг е дозволен само во случај кога новиот превозник е правен следбеник на превозникот кој престанал да постои.

(2) Доколку постои раздвојување на имотот на превозник на два или повеќе нови превозници е дозволено пренесување на вкупниот план за распределба на меѓународни дозволи на секој нов превозник согласно со спогодбата за раздвојување заверена на нотар или согласно со решение на надлежен суд.

**Член 100**

(1) Меѓусебно пренесување на меѓународните транспортни дозволи и размена на истите меѓу превозниците не е дозволено.

(2) Во процесот на распределба на ЕКМТ дозволите, доделените ЕКМТ дозволи можат да се разменуваат (една за една) исклучиво врз основа на пишана спогодба меѓу двајца превозници во период од два дена по објавување на распределбата на интернет страницата на Министерството за транспорт и врски.

**Член 101**

(1) ЕКМТ дозвола се користи за превоз меѓу државите членки на организацијата ЕКМТ и транзит преку нивните територии. Корисникот на дозволата мора да ги почитува одредбите од Упатството на Секретаријатот на ЕКМТ за начинот на користење на дозволите.

(2) Со ЕКМТ дозвола не е дозволено вршење на каботажа внатре во одредена земја членка на ЕКМТ, како и превози на стока меѓу земји членка и земји кои не се членки на ЕКМТ.

(3) Упатството од став (1) на овој член, Министерството за транспорт и врски го објавува на својата интернет страница.

**Член 102**

(1) Министерството за транспорт и врски со решение ќе ја одземе ЕКМТ дозволата, ако:
- на превозникот му истекол рокот на важност на лиценцата за извршување меѓународен превоз на стока или со решение му е одземена лиценцата,
- превозникот двапати едно по друго не достави извештај за користење на ЕКМТ дозвола во пропишаниот рок и
- домашен превозник не ја користи дозволата согласно со правило 3.16 од ЕКМТ упатство за користење, а во врска со член 98 став (3) од овој закон. Превозникот мора во рок од осум дена од доставувањето на решението за одземање да ја врати ЕКМТ дозвола. Доколку не ја врати во пропишаниот рок на превозникот не му се дистрибуираат поединечни транспортни дозволи се до моментот на враќање на дозволата.

(2) Превозникот на кого му е одземена дозволата има право повторно да поднесе барање за учество во распределбата на ЕКМТ дозволи за наредната година.

(3) Одземената дозвола од став (1) на овој член се доделува на друг превозник од утврдената листа при распределбата на дозволите со исклучок на став (1) алинеја 3 на овој член.

(4) Одземената дозвола од став (1) на овој член се доделува на друг превозник од утврдената листа на превозници при распределбата на дозволите за тековната година кои имаат најмногу остаток на вкупни бодови и слободни возила со соодветен еуро стандард.

(5) Поништени, неважечки и ЕКМТ дозволи кои се во употреба за странски и домашен превозник се проверуваат и преку информации кои Секретаријатот на ЕКМТ ги објавува на својата интернет страница.

**Член 103**

(1) Меѓународните транспортни дозволи превозникот може да ги користи само со возило за кое има извод од лиценца за превоз на стока во меѓународниот патен сообраќај.

(2) Меѓународната транспортна дозвола на домашниот превозник уредно пополнета мора да биде во возилото за цело време на извршување на превозот на територија во државата за која се врши превозот, односно преку чија територија се врши превозот и дадена на контрола на надлежен орган од таа држава на негово барање, доколку превозот на стока согласно со потпишан меѓународен договор или спогодба се врши врз основа на дозволи разменети во реципроцитет.

(3) Превозникот користи меѓународни транспортни дозволи за возила кои минимум ги исполнуваат пропишаните еуро стандарди наведени на секоја дозвола поодделно.

(4) Превозникот меѓународната транспортна дозвола не смее да ја даде на друг превозник нити да ги пречкртува или да ги менува впишаните податоци.

(5) Искористените дозволи се враќаат во Министерството за транспорт и врски и се раздолжуваат во електронскиот систем кој се води во Министерството.

(6) Доколку Министерството за транспорт и врски утврди дека превозникот постапил спротивно ставовите (1), (2), (3), (4) или (5) на овој член, превозникот го губи правото за поднесување на барање за подигнување на нови транспортни поединечни дозволи во рок од 180 дена.

**Член 104**

(1) Странски превозник регистриран во земјата со која Република Северна Македонија има склучено меѓународен договор за превоз во патниот сообраќај врши меѓународен превоз на стоки во Република Северна Македонија врз основа на поединечна транспортна дозвола за превоз на стоки издадена од Министерството за транспорт и врски, ако со меѓународен договор не е предвидено превозот да се врши без дозвола.

(2) Министерството за транспорт и врски, поединечните транспортни дозволи за меѓународен превоз на стока му ги предава на надлежниот орган на земјата во која странскиот превозник е регистриран.

(3) Странски превозник може меѓународниот превоз на стоки да го врши и врз основа на ЕКМТ дозвола.

(4) Меѓународен превоз на стоки со странско моторно возило и приклучно возило (група возила) се врши врз основа на една дозвола.

(5) Ако странското моторно возило и приклучното возило, во група возила, имаат регистарски ознаки на различни земји потребна е дозвола само за моторното возило.

(6) Странскиот превозник меѓународната транспортна дозвола не смее да ја даде на друг превозник ниту да ги прецртува или да ги менува впишаните податоци. Дозволата уредно и во целост се пополнува пред започнување на превозот на територија на Република Северна Македонија.

(7) Дозволата за меѓународен превоз на стоки, уредно пополнета, мора да се наоѓа во странското возило за цело време додека се наоѓа на територијата на Република Северна Македонија, а контролата ја вршат царинската управа, инспекторите за патен сообраќај и полицијата.

(8) Странскиот превозник е должен меѓународниот превоз на стоки да го врши согласно со издадената дозвола за меѓународен превоз и условите пропишани од Секретаријатот на Европската конференција на министрите за транспорт за користење на ЕКМТ дозволите.

(9) Формата и содржината на поединечните транспортни дозволи за меѓународен превоз на стока ги пропишува министерот за транспорт и врски.

(10) При вршење превоз на територија на Република Северна Македонија, странски превозник во возилото мора да има во оригинал документи за возило и за возач во согласност со прописи на државата на регистрација на превозникот за вршење на дејност и стручна оспособеност на возачот, ако такви прописи се на сила.

(11) Странскиот превозник ако е од држава потписник на ЦМР конвенција, за стоката која ја превезува мора во возилото да има уредно пополнет ЦМР образец на товарен лист, а податоците наведени во привремената (ЦОЛЛ) сообраќајна дозвола и/или сообраќајна дозвола за возило, дефинираат од која држава е превозникот.

**Член 105**

(1) Правните лица, трговци поединци, физички лица, кои самостојно вршат дејност, при вршење меѓународен промет на стока, должни се пред утовар или растовар на стока да проверат дали странскиот превозник има меѓународна транспортна дозвола, дали е правилно употребена, пополнета и/или дали ЕКМТ дозвола е соодветна, доколку со билатерален договор не е утврден превоз на стока без употреба на меѓународни дозволи за превоз.

(2) Лицата наведени во став (1) на овој член, мора на проверената поединечна транспортна дозволата во согласност со став (1) на овој член од задната страна на дозволата да означат дали се работи за утовар или истовар, датум, потпис и печат и да ја фотокопираат истата. ЕКМТ дозволата се проверува дали ги исполнува територијалните ограничувања и се копира. Копија од поединечната транспортна дозвола и/или ЕКМТ дозволата, која ја провериле односно завериле, должни се да ја чуваат две години по датата на извршениот превоз на стока.  Копиите од меѓународните дозволи се чуваат со документацијата потребна за завршување на дозволено царинско постапување во извозна и/или увозна постапка во меѓународен промет на стоки.

**Член 106**

(1) Ако странскиот превозник е од земја со која Република Северна Македонија не склучила спогодба за меѓународен превоз на стоки, царинската управа на граничниот премин каде што се врши царинскиот надзор, на превозникот за билатерален и транзитен превоз ќе му издаде посебна дозвола со наплата на административна такса.

(2) Превоз за и од трета земја не е дозволен.

**Член 107**

Ако царинската управа утврди дека странскиот превозник при влез или излез од Република Северна Македонија односно на царински терминал во внатрешноста на државата, при спроведување поедноставени царински постапки истиот не поседува дозвола за меѓународен превоз на стоки или меѓународната дозвола не е уредно пополнета, а превозникот е од земја со која Република Северна Македонија има склучено спогодба за меѓународен превоз на стоки со која е предвидено превозот да се извршува врз основа на дозволи, ќе го забрани влегувањето, односно излегувањето на возилото од територијата на Република Северна Македонија.

**Член 108**

(1) По исклучок на одредбите од член 106 од овој закон, дозвола за странски превозник не е потребна за:
1) превоз на стоки од јавен аеродром и до јавен аеродром ако дојде до хаварија или друга несреќа на авион или ако авионот треба да слета поради изменетиот правец на принудно летање или ако се откажани авионските линии;
2) превоз на оштетено моторно возило и на негова приколка;
3) превоз на посмртни останки;
4) превоз на предмети при селење со соодветни специјални возила;
5) превоз на поштенски пратки;
6) превоз на експонати наменети за саеми и изложби;
7) превоз на помагала и други потреби за театарски, музички и други културни приредби, циркуски претстави или за филмски, радио и ТВ снимања;
8) превоз на мртви животни, освен ако станува збор за индустриска преработка;
9) превоз на пчели и на подмладок на риби;
10) превоз на медицински и друг материјал, како помош во случај на природни несреќи и превоз на стоки за хуманитарни цели;
11) празни возила со кои се заменуваат расипани возила и кои за превоз ги преземаат стоките од расипаните возила во Република Северна Македонија или трета земја;
12) возила за техничка помош за поправка на расипани возила (сервисно-ремонтни возила);
13) превоз на товари исклучиво во пропагандни цели или за настава и
14) превоз на стока со возило со дозволена носивост до 3.500 кг, вклучувајќи ја и приколката, или со возило кое не ја надминува најголемата дозволена маса од 6.000 кг вклучувајќи ја и приколката;
15) за приклучни возила со привремени таблици товарени со комерцијална стока;
16) транспорт на новокупени возила без товар до местото на нивната крајна дестинација и
17) за влечно и приклучно возило со привремени таблици товарено со стока која е наменета за ист увозник, односно корисник на стоката со исклучок на приклучни возила во својство на стока

(2) По исклучок од членовите 107 и 108 став (1) од овој закон, ослободување за користење на транспортна дозвола за странски превозници се врши врз основа на дефинирани видови на превози за ослободување од транспортна дозвола согласно со ратификувана меѓународна спогодба склучена со земјата на регистрација на превозникот.

(3) За превозите од став (1) на овој член возачот во возилото треба да има документи и други исправи од кои може да се види дека станува збор за еден од наведените превози.

**Член 109**

(1) Странски превозник може да изврши внатрешен превоз на стоки меѓу одделни места во Република Северна Македонија (каботажа) само ако за таков превоз добие посебна дозвола.

(2) Дозволата од став (1) на овој член може да се издаде ако поради недостиг на соодветни транспортни капацитети во земјата е неопходно превозот да го изврши странски превозник. Странскиот превозник барањето за дозвола го поднесува кај органот надлежен за транспорт во земјата во која има седиште, а истиот го доставува до Министерството за транспорт и врски во Република Северна Македонија.

(3) Дозволата од став (1) на овој член ја издава Министерството за транспорт и врски.

**Член 110**

(1) Домашен и странски превозник со возило на јавен пат кое празно или заедно со товарот ги надминува пропишаните услови во поглед на димензиите, вкупната маса, осното оптоварување, може да врши превоз само врз основа на дозвола за вонреден превоз.

(2) Дозволата за вонреден превоз на барање на домашниот и странски превозник ја издава Јавно претпријатие за државни патишта по прибавено согласност од Министерството за внатрешни работи.

(3) Во дозволата за вонреден превоз се определуваат начинот и условите за извршување на превозот и рокот на важење на дозволата.

(4) Постапката за издавање на дозволата е итна.

(5) Дозволата за вонреден превоз во оригинал мора да се наоѓа во возилото.

(6) По исклучок на став (1) на овој член дозвола за вонреден превоз не му е потребна на превозник чие возило не ги надминало за 1,5% пропишаните тежини на сопствената носивост и/или вкупната маса на возилото заедно со товарот во согласност со условите на патот.

**Член 111**

(1) На странски и домашен превозник кој врши меѓународен превоз со моторно возило кое празно или заедно со товарот ги надминува пропишаните услови во поглед на димензиите, вкупната маса и осното оптоварување нема да му се дозволи влез, односно излез во и од Република Северна Македонија доколку не поседува дозвола за вонреден превоз.

(2) На домашен превозник кој врши внатрешен превоз на стока нема да му се дозволи движење по јавните патишта доколку не поседува дозвола за вонреден превоз.

VI ПРЕВОЗ ЗА СОПСТВЕНИ ПОТРЕБИ

**Член 112**

(1) Превоз за сопствени потреби на патници и стока во патниот сообраќај е превоз што го вршат домашни и странски правни и физички лица-трговци поединци заради задоволување на потребите во рамките на својата дејност.

(2) Како превоз на стоки за сопствени потреби што го вршат домашни и странски правни и физички лица-трговци поединци се смета превозот при кој се превезуваат исклучиво стоки кои се во врска со вршење на нивната основна дејност, при што стоките што се превезуваат се во нивна сопственост или се од нив произведени и продадени, дадени во обработка или доработка, поправка или од нив се дадени на складирање и слично.

(3) Како превоз на патници за сопствени потреби што го вршат домашни и странски правни и физички лица-трговци поединци се смета превоз со кој се превезуваат исклучиво патници кои се во врска со вршење на нивната приоритетна дејност, при што патниците кои се превезуваат се вработени во правното лице кое го врши превозот.

(4) При извршувањето на превозот на стоки за сопствени потреби сопственикот на возилото воедно е и сопственик на стоките кои се превезуваат, а возачот е вработен кај него. При извршување на превозот на патници за сопствени потреби правното лице е сопственик на возилото со кое се врши превозот, а возачот и патниците се вработени во правното лице.

(5) Домашни правни и физички лица-трговци поединци превозот од став (1) на овој член мораат да го вршат со возила кои ги исполнуваат условите пропишани со прописот од член 5 став (2) од овој закон.

**Член 113**

(1) При извршување на внатрешниот и меѓународниот превоз на патници за сопствени потреби, патниците кои се превезуваат мора да имаат доказ за идентификација издаден од оној кој го извршува превозот за сопствени потреби.

(2) При извршување превозот од став (1) на овој член, освен доказот за идентификација, во возилото мора да се наоѓа извод од лиценца во оригинал, патен налог и список на патници, а за меѓународниот превоз на патници за сопствени потреби возачот мора да има СПК на возач за учество на возачите во меѓународниот патен сообраќај и евидентен лист за превоз на патници.

(3) По исклучок од став (2) на овој член за возила со најмногу осум седишта сметајќи го и седиштето на возачот при вршењето на превозот не е потребно да имаат извод од лиценца.

(4) По исклучок од став (2) на овој член при вршење на превоз на патници за сопствени потреби во меѓународен патен сообраќај со возила со капацитет од најмногу осум седишта несметајќи го седиштето на возачот, не е потребно возачот да има СПК на возач за учество во меѓународниот патен сообраќај.

**Член 114**

(1) При извршувањето на превозот на стоки за сопствени потреби во меѓународниот и внатрешниот патен сообраќај во возилото мора да се наоѓа:
- извод од лиценца во оригинал,
- патен налог,
- СПК на возач за учество на возачите во меѓународниот патен сообраќај доколку се врши меѓународен превоз за сопствени потреби,
- дозвола за меѓународен превоз на стока доколку таа се бара согласно со меѓународна спогодба или договор за превоз на патници и стока во патниот сообраќај склучена меѓу Република Северна Македонија и земјата до, од или преку чија територија се извршува.
- товарен лист односно ЦМР образец во меѓународен превоз на стока и
- доказ од кој може да се утврди дека се работи за превоз од член 112 став (2) од овој закон.

(2) Одредбите од став (1) алинеја 1 и 3 на овој член не се применуваат за возила чија најголема носивост не надминува 3,500 килограми вклучувајќи ја и приколката, кои се користат за сопствен превоз.

(3) За странски превозник одредбите од став (1) алинеи 1, 2 и 3 на овој член се применуваат доколку има пропишани законски обврски од земјата на регистрација на возилото.

VII НАДОМЕСТОК ЗА ПАТИШТА

**Член 115**

Домашните и странските возила за користење на патишта во Република Северна Македонија плаќаат надоместок согласно со Законот за јавни патишта доколку со меѓународен договор или спогодба поинаку не е предвидено.

VIII ОВЛАСТУВАЊЕ НА ЦАРИНСКАТА УПРАВА

**Член 116**

(1) Царинската управа, на граничниот премин, односно на друго место каде што се врши царинскиот надзор проверува дали домашниот и странскиот превозник имаат меѓународна транспортна дозвола и други исправи и документи за возило, возач, стока и/или патници (ЦМР-товарен лист или план за возење на возачите или извод од лиценца или СПК на возач за учество на возачите во меѓународниот патен сообраќај и слично), пропишани со овој закон за вршење на соодветен вид на превоз и дали превозникот го врши превозот во согласност со тие документи.

(2) Ако царинската управа утврди дека странски или домашен превозник нема во возилото меѓународна транспортна дозвола и други потребни исправи и документи или истите не ги користи на пропишан начин, ќе забрани влез на возилото во Република Северна Македонија, односно излез од неа.

(3) Ако царинската управа при проверка на документи за спроведување на царинска постапка во деловни простори кај правно лице, трговец поединец и физичко лице кои вршат меѓународен промет на стоки не најде копија од меѓународна транспортна дозвола и/или констатира прекршувања на одредби од став (1) на овој член задолжително го информира Државниот инспекторат за транспорт.

IX ОВЛАСТУВАЊЕ НА МИНИСТЕРСТВО ЗА ВНАТРЕШНИ РАБОТИ

Член 117

(1) Министерството за внатрешни работи при вршење на контрола на возилото со кое се врши превоз на патници или стока, проверува дали правното лице, трговец поединец или физичкото лице поседува важечки извод од лиценца за вршење на одделни видови на превоз на патници.

(2) Министерството за внатрешни работи при вршење на контрола на возилото со кое се врши автотакси превоз на патници, проверува дали правното лице, трговец поединец или физичкото лице поседува важечки извод од лиценца за вршење на дејност авто-такси превоз на патници.

(3) Доколку Министерството за внатрешни работи утврди дека правното лице, трговец поединец или физичкото лице, не поседува важечки извод од лиценца за вршење на дејност за одделни видови на превоз на патници или стока, ќе му се изрече глоба согласно членовите 137, 138, 139, 140, 141 и 143 од овој закон.

X ОДЗЕМАЊЕ И СТАВАЊЕ ВОН СИЛА НА ДОЗВОЛАТА И ПРИВРЕМЕНА ЗАБРАНА НА ПРИСТАП НА ПАТИШТАТА НА ТЕРИТОРИЈАТА НА РЕПУБЛИКА СЕВЕРНА МАКЕДОНИЈА

**Член 118**

(1) Министерството за транспорт и врски може да донесе решение за одземање и ставање вон сила на дозволите од член 45 став (1) и член 59 став (2) ако превозот не се врши во согласност со издадената дозвола по предлог на Државниот инспекторат за транспорт или од надлежен орган на друга држава со која Република Северна Македонија има склучено Спогодба од областа на превозот во патниот сообраќај која е ратификувана.

(2) Министерството за транспорт и врски може да донесе решение за одземање и ставање вон сила на дозволите од член 94 ставови (2) и (6), и член 104 ставови (1) и (3) од овој закон, ако превозот не се врши во согласност со издадената дозвола по предлог на Државниот инспекторат за транспорт или од надлежен орган на друга држава со која Република Северна Македонија има склучено Спогодба од областа на превозот во патниот сообраќај и ЕКМТ Комитетот во Париз кои се ратификувани.

(3) Дозволата за превоз од член 59 став (2), член 104 ставови (1) и (3) од овој закон издадена на странски превозник може да се одземе и стави вон сила и во случај ако надлежниот орган во државата во која превозникот е регистриран одбие да издаде соодветна дозвола за македонскиот превозник и доколку странскиот превозник не ја користи ЕКМТ дозволата согласно со ЕКМТ упатство за користење.

(4) Со решението од став (1) на овој член дозволата може да се одземе и стави вон сила во траење од еден до 12 месеци, додека со решението од став (2) на овој член дозволата може да се одземе и трајно на билатерална основа, а одземената ЕКМТ дозвола во рок од 30 дена се враќа на органот кој ја издал дозволата.

(5) Со решението на Министерството за транспорт и врски со кое се одзема дозволата за превоз на патници и се става вон сила на превозникот му се одземаат сите примероци на дозволи за предметната линија.

**Член 119**

(1) Министерството за транспорт и врски со решение привремено ќе забрани пристап на патиштата на територијата на Република Северна Македонија на странски превозник во случај на многу сериозни или повторно сторени сериозни прекршоци врз основа од овој закон.

(2) Привремената забрана од став (1) на овој член може да се изрече во траење од еден до 12 месеци.

**Член 120**

Решението од членовите 118 и 119 од овој закон, ако се работи за меѓународен превоз го спроведува Министерството за внатрешни работи на граничните премини.

**Член 121**

(1) Против решението од членовите 118 и 119 од овој закон може да се изјави жалба во рок од осум дена од денот на приемот на решението до Државната комисија за одлучување во управна постапка и постапка од работен однос во втор степен.

(2) Жалбата не го одлага извршувањето на решението.

XI НАДЗОР

**Член 122**

(1) Надзор над спроведувањето од овој закон и прописите донесени врз основа на него врши Министерството за транспорт и врски.

(2) Министерството за транспорт и врски воведува систем за степенување на ризик за превозници врз основа на број и сериозност на прекршоци кои ги направил превозникот, односно неговите возачи, како и врз основа на информации за прекршоци добиени од други држави.

(3) Државниот инспекторат за транспорт се должни во електронската евиденција на превозниците и возилата регистрирани за вршење на превоз на патници или стока во патниот сообраќај која ја води Министерството за транспорт и врски да ги евидентира прекршоците кои превозниот, односно неговите возачи ги направиле.

(4) Критериуми за утврдување на сериозност на ризик на превозник и возач се:
- непоседување на соодветен вид на лиценца,
- неправилно вршење на соодветен вид на превоз,
- непоседување на СПК на возач при вршење на меѓународен превоз во патниот сообраќај и
- непоседување на соодветен вид на дозвола за вршење на превоз на патници и стока.

(5) Превозници кои се оценети со висок степен на ризик се контролираат почесто и детално. За целите на процена на ризик ќе се користи категоризација на прекршокот по степен на сериозност во согласност со овој закон.

(6) Прекршокот според степен на сериозност може да биде помал, сериозен и многу сериозен.

(7) Категоризацијата на прекршоците според степенот на сериозност и нивната зачестеност ги пропишува министерот за транспорт и врски.

**Член 123**

(1) Надзор над работата на правните лица од членовите 4 и 13 од овој закон врши Министерството за транспорт и врски.

(2) Ако Министерството за транспорт и врски при вршење на надзорот утврди дека правното лице не ги исполнува пропишаните услови врз основа на кои го има добиено овластувањето да ја врши дејноста или кандидатите не ги оспособува според пропишаната програма или обуките ги спроведува лице кое нема соодветно образование согласно со овој закон за вршење на обука или лице кое нема сертификат за вршење обука или доколку издаде потврда за завршена обука без претходно да биде спроведена обука на кандидатот, може со решение трајно да му се одземе овластувањето добиено врз основа на членовите 4 и 13 од овој закон.

(3) Решението да став (2) на овој член е конечно и против него може да се поведе управен спор пред надлежен суд.

(4) Поведувањето на управен спор согласно со став (3) на овој член не го одлага извршувањето на решението.

**Член 124**

(1) Инспекцискиот надзор над примената на одредбите од овој закон и прописите донесени врз основа од овој закон што се однесуваат на меѓуопштинскиот, посебниот линиски превоз на патници меѓу две и повеќе општини и меѓународниот превоз на патници и превозот на стока во внатрешниот и меѓународниот патен сообраќај го врши Државниот инспекторат за транспорт, преку државни инспектори за патен сообраќај.

(2) Инспекцискиот надзор над примената на одредбите од овој закон и прописите донесени врз основа од овој закон што се однесуваат на општинскиот превоз на патници, автотакси превозот на патници и посебниот линиски превоз на патници што се врши на подрачјето на општината го вршат овластени инспектори за патен сообраќај на општината.

(3) Инспекцискиот надзор над примената на одредбите од овој закон и прописите донесени врз основа од овој закон што се однесуваат на општинскиот превоз на патници, авто-такси превозот на патници и посебниот линиски превоз на патници што се врши на подрачјето на градот Скопје го вршат овластени инспектори за патен сообраќај на градот Скопје.

(4) Инспекторите од став (1) на овој член вршат инспекциски надзор и согласно одредбите од Законот за забрана и спречување на вршење на нерегистрирана дејност.

(5) За државен инспектор за патен сообраќај, за овластен инспектор за патен сообраќај за општината и за овластен инспектор за патен сообраќај за градот Скопје може да се назначи лице кое ги исполнува условите предвидени во овој закон.

**Член 125**

(1) Инспекциски надзор на домашен превозник може да се врши во седиштето на превозникот, други деловни простории на превозникот или при вршење на превозот на јавните патишта, при што инспекторите од член 124 од овој закон имаат право да го запрат и контролираат возилото.

(2) Инспекциски надзор на странски превозник се врши на јавни патишта при што инспекторите од член 124 од овој закон имаат право да го запрат и контролираат возилото кое се движи по патиштата на територијата на Република Северна Македонија, царински терминали места каде се спроведуваат поедноставени царински постапки, или на граничните премини при влез или излез од Република Северна Македонија.

(3) При вршењето на инспекцискиот надзор инспекторите од член 124 од овој закон користат посебно означени службени возила.

(4) Согласно со одредбите од ставови (1) и (2) на овој член, возачот кој управува со возилото со кое се врши превозот е должен да застане на место кое ќе го одреди инспекторот со давање на пропишани знаци.

(5) Контролата на возилото подразбира контрола на моторното возило, патниците и стоката која се превезува во периодот на контролата и севкупната транспортна документација предвидена со овој закон и со меѓународни спогодби и договори.

(6) При вршењето на инспекцискиот надзор, инспекторите од член 124 од овој закон можат да бараат помош од Министерството за внатрешни работи и Царинската управа на Република Северна Македонија.

**Член 126**

(1) Државниот инспекторат за транспорт е орган во состав на Министерството за транспорт и врски со својство на правно лице, има сопствена сметка како буџетски корисник од прва линија, самостојно спроведува постапки за вработување согласно со закон и одлучува за правата и обврските од работен однос.

(2) Со Државниот инспекторат за транспорт раководи директор/ка кој го именува и разрешува Владата на Република Северна Македонија.

(3) За именување на директор се објавува јавен оглас во два дневни весници кои се издаваат на целата територија на Република Северна Македонија од кои еден од весниците се издава на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(4) За директор на Државниот инспекторат за транспорт може да биде именувано лице кое ги исполнува следниве услови:

1) е државјанин на Република Северна Македонија,

2) во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност,

3) има стекнати најмалку 240 кредити според ЕКТС или завршен VII/1 степен од областа на техничките, економските или правните науки,

4) има најмалку шест години работно искуство по дипломирањето од областа на сообраќајот, економските или правните науки,

5) поседува еден од следниве меѓународно признаени сертификати или уверенија за активно познавање на англискиот јазик не постар од пет години:

- ТОЕФЕЛ ИБТ најмалку 74 бода,

- ИЕЛТС (IELTS) - најмалку 6 бода,

- ИЛЕЦ (ILEC) (Cambridge English: Legal) - најмалку Б2 (B2) ниво,

- ФЦЕ (FCE) (Cambridge English: First) - положен,

- БУЛАТС (BULATS) - најмалку 60 бода или

- АПТИС (APTIS) – најмалку ниво Б2 (B2) и

6) поседува потврда за активно познавање на компјутерски програми за канцелариско работење

(5) Разрешувањето на директорот од став (2) на овој член, се спроведува согласно Законот за инспекциски совет.

**Член 127**

(1) Инспектор може да биде лице кое ги исполнува следниве услови:

 - е државјанин на Република Северна Македонија,

- е полнолетно,

- има општа здравствена способност,

- не му е изречена казна со правосилна судска пресуда за забрана на вршење на професија, дејност или должност,

- стручни квалификации за сите нивоа од категорија Б – ниво на квалификација VIА според Македонската рамка на квалификации и стекнати најмалку 240 кредити според ЕКТС или завршен VII/1 степен од областа на техничките или правните науки, стручни квалификации за нивото В1 – ниво на квалификација VIА според Македонската рамка на квалификации и стекнати најмалку 240 кредити според ЕКТС или завршен VII/1 степен и за нивоата В2, В3 и В4 - ниво на квалификација VIБ според Македонската рамка на квалификации и стекнати најмалку 180 кредити според ЕКТС или завршен VII/1 степен од областа на техничките или правните науки,

- работно искуство: за Б1 – најмалку шест години работно искуство по дипломирањето од областа на сообраќајот или правните науки, од кои најмалку две години како инспектор, за Б2 – најмалку пет години работно искуство по дипломирањето од областа на сообраќајот или правните науки, од кои најмалку две години како инспектор и за Б3 и Б4 – најмалку четири години работно искуство по дипломирањето од областа на сообраќајот или правните науки, од кои најмалку една година како инспектор, а за ниво В1 – најмалку три години работно искуство по дипломирањето од областа на сообраќајот или правните науки, за ниво В2 – најмалку две години работно искуство по дипломирањето од областа на сообраќајот или правните науки, за ниво В3 – најмалку една година работно искуство по дипломирањето од областа на сообраќајот или правните науки и за ниво В4 – со или без работно искуство по дипломирањето од областа на сообраќајот или правните науки;

- општи работни компетенции за сите нивоа согласно со Рамката на општи работни компетенции;

- поседува потврда за активно познавање на компјутерски програми за канцелариско работење,

- има лиценца за инспектор од областа на надлежноста на инспекциската служба,

- активно да познава еден од трите најчесто користени јазици на Европската унија (англиски, француски, германски).

**Член 128**

(1) Директорот на Државниот инспекторат за транспорт:

1. ја координира и организира работата на инспекторатот;

2. го претставува и застапува инспекторатот;

3. презема правни дејствија во име и за сметка на инспекторатот;

4. обезбедува услови за ефикасна примена на законите и прописите кои се однесуваат на инспекцискиот надзор;

5. одлучува за правата и обврските на вработените во инспекторатот;

6, обезбедува услови за стручно усовршување и специјализирана обука на инспекторите;

7. донесува акти за внатрешна организација и систематизација на работни места во инспекторатот;

8. донесува програмски и извештајни документи, вклучително:

 - стратешки план на инспекторатот,

 -годишен план за работа на инспекторатот,

 -годишна програма за специјализирана обука на инспекторите,

 -шестмесечен извештај за работа на секој инспектор,

 -месечен план за работа на секој инспектор,

 -други документи и акти предвидени со овој или друг закон;

9. донесува и други акти за кои е овластен и

10. обезбедува јавност во работењето на инспекторатот.

**Член 129**

(1) Државните инспектори за патен сообраќај вршат надзор на:
- исполнувањето на условите за добивање на лиценца за меѓуопштински и меѓународен превоз на патници и стоки,
- исполнувањето на посебните техничко-експлоатациони услови на возилата за вршење на одделни видови на превоз,
- спроведувањето на спогодбата од член 39 од овој закон.
- превозот на патници во меѓуопштинскиот патен сообраќај,
- превозот на стоки во внатрешниот патен сообраќај,
- спроведување на активностите од член 105 од овој закон,
- превозот на патници и стоки во меѓународниот патен сообраќај,
- посебниот линиски превоз на патници што се врши меѓу две и повеќе општини и што се врши само во општините,
- превозот утврден во член 77 став (3) од овој закон и
- автобуските станици и постојки.

(2) Доколку државните инспектори за патен сообраќај при вршењето на инспекцискиот надзор утврди постоење на која било причина наведена во член 23 од овој закон, или дека превозникот не ги одржува сите линии за кои има добиено дозвола или утврди дека настанале промени во поглед на исполнувањето на условите врз основа на кои е одобрена определена линија за која е издадена дозвола (намалување на бројот на возила, возачи и слично), ќе поднесе предлог до министерот за транспорт и врски да донесе решение за одземање на лиценцата, односно за трајно одземање на дозволата и бришење на возниот ред од регистарот на возни редови.

(3) Доколку државните инспектори за патен сообраќај при вршењето на инспекцискиот надзор за вршење на посебен линиски превоз утврди дека превозникот превезува патници спротивно на член 69 став (5) од овој закон ќе поднесе предлог до министерот за транспорт и врски да донесе решение за одземање на лиценцата и за одземање на дозволата за посебен линиски превоз. Превозникот на кој по овој основ ќе му биде одземена лиценцата за посебен линиски превоз нема право повторно да бара да му се додели овој вид на лиценца.

(4) Овластениот инспектор на општината или овластените инспектори на градот Скопје за патен сообраќај вршат надзор на:
- исполнувањето на условите за добивање на лиценца за општински и авто-такси превоз на патници,
- исполнувањето на посебно - техничко експлоатациони услови на возилата со кои се врши општински превоз на патници и авто-такси превоз,
- општинскиот линиски превоз на патници,
- авто-такси превозот на патници,
- посебниот линиски превоз на патници што се врши на подрачјето на општината или на подрачјето на градот Скопје,
- такси станиците,
- исполнувањето на условот за поседување на жолта регистарска таблица,
- поседување на лекарско уверение на авто-такси возачот,
- поседување на извод од лиценца за возилото предмет на контролата и
- поседување на сертификат за авто-такси возач.

(5) Доколку овластениот општински инспектор или овластениот инспектор на градот Скопје за патен сообраќај, при вршењето на инспекцискиот надзор утврди постоење на која било причина наведена во член 23 од овој закон, или постапување спротивно на утврдената единствена мрежа на линии, утврдениот возен ред, утврдените тарифен систем, систем на наплата и начин и контрола на наплата, утврдената локација на автобуските терминали, свртувалишта, стојалишта, или дека превозникот не ги одржува сите линии за кои има добиено дозвола или утврди дека настанале промени во поглед на исполнувањето на условите врз основа на кои е одобрена определена линија за која е издадена дозвола (намалување на бројот на возила, возачи и слично), ќе поднесе предлог до градоначалникот на општината, односно градоначалникот на градот Скопје да донесе решение за одземање на лиценцата, односно за трајно одземање на дозволата и бришење на возниот ред од регистарот на возни редови.

(6) Доколку овластениот општински инспектор или овластениот инспектор на град Скопје при вршење на инспекциски надзор утврди дека вршителот на автотакси превоз стои надвор од автотакси стојалиште, а за кој претходно му се издадени две решенија за сторен прекршок по основ на член 143 став (1) точка 6 од овој закон, ќе поднесе предлог до градоначалникот на општината, односно градоначалникот на градот Скопје да донесе решение за трајно одземање на сертификатот за авто такси возач на возачот кој го сторил прекршокот.

(7) Доколку овластениот општински инспектор или овластениот инспектор на град Скопје при вршење на инспекциски надзор утврди дека вршителот на авто-такси превоз врши авто-такси превоз без возачот да поседува сертификат за авто такси возач, ќе поднесе предлог до градоначалникот на општината, односно градоначалникот на градот Скопје да донесе решение за трајно одземање на изводот од лиценцата за вршење на автотакси дејност на возилото со кое е сторен прекршокот.

(8) Доколку општината, односно градот Скопје не се во можност да го извршуваат инспекцискиот надзор може по нивно барање надзорот да го вршат државните инспектори за патен сообраќај. Трошоците за извршување на надзорот паѓаат на товар на општината, односно градот Скопје.

(9) Контролорите од член 30 став (2) од овој закон контролираат дали патниците поседуваат билети за јавен превоз во градот Скопје.

(10) Инспекторот за патен сообраќај и контролорите имаат овластување да го контролираат патникот без билет во возилото и да извршат утврдување на неговиот идентитет.

(11) Доколку контролорите ќе утврдат дека патникот нема билет за јавен превоз, ќе поднесат предлог за поведување прекршочна постапка до надлежниот инспекциски орган.

**Член 130**

(1) Државниот инспектор за патен сообраќај има право да донесе решение за:
- исклучување на возило од сообраќај, со одземање на сообраќајната дозвола, доколку се врши превоз пред впишување на дејноста во Централниот регистар или доколку превозникот нема лиценца за вршење на соодветен вид на превоз предвидено со овој закон,
- исклучување на возило од сообраќај, со одземање на сообраќајната дозвола, доколку превозникот врши линиски превоз на патници без соодветна дозвола или без регистриран возен ред;
- исклучување на возило од сообраќај со одземање на сообраќајната дозвола доколку врши авто-такси превоз на патници надвор од подрачјето на општината, ако превозот се врши спротивно на одредбите од овој закон,
- привремено одземање на дозвола на домашниот превозник ако не се придржува на одобрениот и регистриран возен ред при вршење на меѓуопштинскиот превоз на патници,
- привремено одземање на дозвола на домашен или странски превозник за вршење на меѓународен линиски превоз на патници ако не се придржува на одобрениот и регистриран возен ред, итинерерот и планот за возење на возачите,
- исклучување на возило од сообраќај со одземање на сообраќајната дозвола доколку превозникот врши посебен линиски превоз на патници меѓу две или повеќе општини без дозвола,
- одземање на лиценцата за авто-такси превоз доколку превозникот постапува спротивно на член 77 став (3) од овој закон
- одземање на дозвола на превозник, за посебен линиски превоз на патници што се врши меѓу две општини, доколку патниците што се превезуваат не располагаат со доказ за идентификација од нарачувачот на превозот,
- забрана на натамошно движење на странско возило на територијата на Република Северна Македонија со упатување на возилото до еден од граничните премини, заради напуштање на земјата, ако во возилото не се наоѓа пропишана документација за соодветниот вид на превоз предвидена со овој закон и меѓународен договор,
- одземање на меѓународна транспортна дозвола од домашен или странски превозник за превоз на стока во случаи кога поединечната транспортна дозвола не се користи според наведените упатства од поединечните транспортни дозволи или издаденото упатство од Секретаријатот за ЕКМТ дозволи, (прецртани или бришени податоци), предадена на друг превозник без соодветни документи за таа намена, фалсификувана, дупли дневници за ЕКМТ дозвола и доколку е издадено решение за одземање на ЕКМТ дозвола од Министерството за транспорт и врски,
- времено исклучување на возило од сообраќај, со одземање на сообраќајната дозвола, доколку на странски превозник му е изречена глоба.
- отстранување на недостатоците во определен рок во поглед на исполнувањето на пропишаните услови за вршење превоз во патниот сообраќај, условите за работа на автобуските станици и придржување на возниот ред и
- времена забрана за употреба на автобуските станици и автобуските стојалишта ако во определен рок не се отстранат недостатоците што ги утврдил инспекторот за патен сообраќај.

(2) Под одземање на дозвола за линиски превоз на патници се подразбира одземање на сите примероци на дозволи со кои располага превозникот за одржување на конкретната линија за која е сторен прекршокот.

(3) Превозникот е должен во рок од 24 часа од добивањето на решението за одземање на дозволата сите примероци од дозволите за предметната линија да ги предаде во Државниот инспекторат за транспорт.

(4) Привременото одземање на дозволата од став (1) алинеи 4 и 5 на овој член изнесува 30 дена, а доколку во рок од една година превозникот го повтори прекршокот инспекторот ќе поднесе предлог за трајно одземање на дозволата до Министерството за транспорт и врски.

(5) За привременото одземање на дозволата од став (1) алинеја 5 на овој член и за забраната на натамошното движење на странско возило на територијата на Република Северна Македонија од став (1) алинеја 8 на овој член се известува Царинската управа на Република Северна Македонија и Министерството за внатрешни работи на граничниот премин.

(6) Одземената сообраќајна дозвола од став (1) алинеи 1, 2, 3, 6 и 11 на овој член се предава во Министерството за внатрешни работи.

(7) За одземената сообраќајна дозвола на превозникот му се издава потврда.

(8) Исклучувањето на возилото од сообраќај со одземање на сообраќајната дозвола од став (1) алинеи 1, 2, 3, 6 и 11 на овој член трае 30 дена.

(9) Времената забрана од став (1) алинеја 13 на овој член може да се изрече во траење од 10 до 30 дена.

(10) Времената забрана од став (1) алинеја 11 на овој член се изрекува во траење од 10 до 30 дена. Времената забрана може да престане пред истекот на рокот утврден во решението за времена забрана доколку превозникот достави доказ за платена глоба.

**Член 131**

(1) Овластениот инспектор за патен сообраќај на општината или овластениот инспектор за патен сообраќај на градот Скопје има право да донесе решение за:
- исклучување на возило од сообраќај со одземање на сообраќајната дозвола, доколку се врши општински линиски превоз на патници и авто-такси превоз на патници пред впишување на дејноста во Централниот регистар или доколку превозникот кој е впишан во Централниот регистар нема лиценца за тој вид на превоз,
- исклучување на возило од сообраќај со одземање на сообраќајната дозвола доколку превозникот врши општински линиски превоз на патници без лиценца или извод од лиценца или дозвола или регистриран возен ред,
- исклучување на авто-такси возило од сообраќај со одземање на сообраќајна дозвола, доколку превозот се врши без соодветна лиценца, доколку нема вграден исправен, пломбиран и баждарен таксиметар или доколку истиот не е вклучен,
- исклучување на возило од сообраќај со одземање на сообраќајната дозвола, ако превозникот врши посебен линиски превоз на патници на подрачјето на општината, односно градот Скопје, без дозвола за тој вид на превоз,
- одземање на дозвола на превозник за посебен линиски превоз на патници што се врши на подрачјето на општината, доколку патниците што се превезуваат немаат доказ за идентификација од нарачувачот на превозот,
- отстранување на недостатоците во определен рок во поглед на исполнувањето на пропишаните услови за вршење на општински линиски превоз на патници, посебен линиски превоз на патници и придржување на возниот ред и авто-такси превоз на патници и
- времена забрана за употреба на автобуските терминали, стојалишта и свртувалишта и такси станиците ако во определениот рок не се отстранат недостатоците што ги утврдил инспекторот и одземање на извод од лиценца за авто-такси превоз на правно лице кое ангажира возач на авто-такси возило кој нема сертификат за авто-такси возач

(2) Одземената сообраќајна дозвола од став (1) алинеи 1, 2, 3 и 4 на овој член се предаваат во Министерството за внатрешни работи.

(3) За одземената сообраќајна дозвола таблици на превозникот му се издава потврда.

(4) Исклучувањето на возилото од сообраќај со одземање на сообраќајната дозвола трае 30 дена.

(5) Времената забрана од став (1) алинеја 7 на овој член може да се изрече во траење од десет дена до 30 дена.

**Член 132**

(1) При вршење на инспекцискиот надзор инспекторите од член 124 од овој закон изрекуваат инспекциски мерки за отстранување на утврдените неправилности и недостатоци согласно Законот за инспекциски надзор.

(2) Ако при вршењето на инспекцискиот надзор инспекторите од член 124 од овој закон, утврдат недостатоци, со решение изрекуваат опомена и определуваат рок во кој субјектот на инспекцискиот надзор е должен да ги отстрани неправилностите и недостатоците утврдени со записник.

 (3) По исклучок од став (2) на овој член, во случај кога инспекторот ќе оцени дека утврдените неправилности и недостатоци можат да предизвикаат или предизвикуваат непосредна опасност по животот и здравјето на луѓето или финансиска штета или штета по имотот од поголема вредност или загрозување на животната средина или загрозување на јавниот интерес, со решение изрекува друга инспекциска мерка, како задолжување, наредба, забрана и друга мерка, доколку е утврдена со посебен закон, со која најсоодветно ќе се постигне целта на инспекцискиот надзор.

(4) Против решението на инспекторите од член 124 од овој закон, може да се изјави жалба во рок од 15 дена од денот на приемот на решението до надлежниот орган за одлучување во втор степен.

(5) Жалбата од став (4) на овој член не го одлага извршувањето на решението.

(6)  За изречените опомени од став (2) на овој член, инспекторите од член 124 од овој закон водат евиденција.

(7) Формата и содржината на евиденцијата од став (6) на овој член ја утврдува директорот на Државниот инспекторат за транспорт.

**Член 133**

(1) Државниот инспекторат за транспорт за извршениот инспекциски надзор е должен да достави извештај согласно Закон за инспекциски надзор.

(2) Општините, односно градот Скопје за извршениот инспекциски надзор од страна на овластениот инспектор на општината, односно овластениот инспектор на градот Скопје за патен сообраќај да доставуваат извештај согласно Законот за инспекциски надзор.

**Член 134**

Доколку при вршењето на инспекцискиот надзор од член 132, инспекторите констатираат дека во определениот рок не се отстранети неправилностите и недостатоците утврдени со записник, инспекторите ќе поднесат барање за поведување на прекршочна постапка пред надлежен суд, односно пред комисијата за прекршоци во Министерството за транспорт и врски

**Член 135**

Превозниците, имателите на моторни возила, правното лице кое управува со автобуската станица и корисниците на превозот се должни на инспекторите од член 124 од овој закон да им овозможат вршење на инспекцискиот надзор, да им ги даваат потребните известувања и да им ја стават на увид потребната документација.

**Член 136**

(1) Министерството за транспорт и врски врши надзор над законитоста на работата на органите на општината и на органите на градот Скопје.

(2) При вршењето на надзорот од став (1) на овој член Министерството за транспорт и врски ги врши следниве работи:
- оценува дали органите на општината го организираат превозот на подрачјето на општината, согласно со постапките утврдени со закон,
- укажува на определени материјални и процедурални недостатоци во работата на органите на општината кои би можеле да го оневозможат вршењето на превозот во патниот сообраќај,
- им дава препораки на органите на општината на нивно барање за доследно спроведување на работите кои треба да ги вршат согласно со овој закон;
- дава мислење и стручна помош по предлогот на прописите од областа на патниот сообраќај на барање на општината и
- навремено ги известува органите на општината за констатираните состојби во нивната работа и за преземените мерки при вршењето на надзорот.

(3) Доколку Министерството за транспорт и врски при вршење на надзорот од став (1) на овој член констатира дека општината, односно градот Скопје немаат назначени овластени општински инспектори, односно инспектори на градот Скопје или нивниот број е недоволен, инспекцискиот надзор со овластување на министерот за транспорт и врски можат да го вршат државните инспектори за патен сообраќај.

XIII ПРЕКРШОЧНИ ОДРЕДБИ

**Член 137**

Многу сериозни прекршоци за правни лица

(1) За многу сериозен прекршок на правното лице, домашен или странски превозник, ќе му се изрече глоба во износ од 2.000 до 2.500 евра во денарска противвредност, ако :
1. врши превоз на патници или стока во внатрешниот и меѓународниот патен сообраќај, без лиценца и извод од лиценца (член 7 став (1), член 8 став (4) од овој закон);
2. врши линиски превоз на патници во општинскиот, меѓуопштинскиот и меѓународниот патен сообраќа, посебен линиски превоз и меѓународен слободен превоз на патници без дозвола (член 32 став (1), член 45 став (1), член 59 став (2), член 70 став (1) и член 76 од овој закон);
3. за време на вршење на меѓуопштински линиски превоз на патници нема извод од лиценцата, дозвола, регистриран возен ред и патен налог во оригинал (член 48 став (5) од овој закон);
4. врши каботажа во меѓународниот линиски превоз на патници (член 66 став (1) од овој закон);
5. врши превоз на патници во транзит преку територијата на Република Северна Македонија без дозвола, односно спротивно на издадената дозвола (член 67 став (1) од овој закон);
6. врши слободен превоз на патници кој има елементи на линиски и посебен линиски превоз (член 71 став (4) од овој закон);
7. врши наизменичен превоз на патници во меѓународниот патен сообраќај без дозвола доколку со меѓународен договор е предвидено тој превоз да се врши со дозвола (член 75 став (1) од овој закон);
8. врши авто-такси превоз спротивно на член 77 став (3) од овој закон;
9. врши авто-такси превоз со возач кој не поседува сертификат за авто-такси возач (член 80 став (6) од овој закон);
10. при вршење на авто-такси превозот во возилото има повеќе од еден вграден таксиметар (член 80 став (2) од овој закон);
11. врши резервација и продажба на билети спротивно на член 82 став (2) од овој закон;
12. странски превозник врши меѓународен превоз на стока без дозвола (член 104 ставови (1) и (3) и член 114 став (1) алинеја 4 од овој закон);
13. странски превозник врши превоз на стока во внатрешниот патен сообраќај (каботажа) без посебна дозвола (член 109 став (1) од овој закон);
14. странскиот превозник, при вршење на меѓународен превоз дозволата за превоз на патници или стока ја даде или отстапи на друг превозник или ако со дозвола на друг превозник врши превоз во патниот сообраќај (член 59, член 75, член 76 став (1), член 104 став (6), (7) и (8) и член 114 став (1) алинеја 4 од овој закон);
15. странски превозник извршил прецртување или ги менувал податоците во дозволата за меѓународен превоз на патници или стока (член 59, член 75, член 76 став (1), член 104 став (6), (7) и (8) и член 114 став (1) алинеја 4 од овој закон);
16. во возилото на странски превозник земено под закуп не се наоѓа оригинален или на нотар заверен договор за закуп на службен јазик на земјата на седиште на превозникот и преведен на англиски јазик и/или во сообраќајната дозвола нема одделно поле за сопственик и корисник на возило (член 104 став (8) и (10) од овој закон);
17. во возилото на странски превозник нема потврда или договор за заснован редовен работен однос потпишан меѓу возачот и превозникот кој го врши превозот на стока на службен јазик на земјата на седиште на превозникот и преведен на англиски (член 104 став (8) и (10) од овој закон);
18. во возилото на странски превозник има фалсификувани поединечни транспортни дозволи, сертификат за сообразност и на влечно и на приклучно возило и/или ЕКМТ дозвола и/или ЕКМТ патен дневник и/или ЕКМТ тест сертификат, односно и кај домашен превозник има фалсификуван сертификат за сообразност и на влечно и на приклучно возило, односно потврда за исполнување на техничко експлотациони услови (член 6 став (2) и (12), член 104 став (7) и (8) од овој закон);
19. во возило на странски превозник нема документи за регистрирана дејност на превозник согласно со прописите кои важат во државата на регистрација на возилото (член 104 став (10) од овој закон);
20. во возилото на странски превозник покрај ЕКМТ дозвола нема валиден ЕКМТ тест сертификат за моторно и приклучно возило, односно сертификат за сообразност (член 104 став (8) од овој закон);
21. возило на странски превозник кој превозот го врши со ЕКМТ дозвола не ги исполнува условите од ЕКМТ упатство за издувни гасови и бучава при спроведен вонреден технички преглед од страна на надзорен орган (член 104 став (8));
22. врши организација на превоз на стоки без лиценца за организација на превоз (член 8 став (1) точка 3, член 9 став (9), член 21 став (4));
23. организаторот за превоз поднел фалсификувани документ за докажување солидна финансиска состојба, односно документ кој не е во согласност со рокот за кој треба да важи (член 9 став (10) од овој закон) и

24. врши превоз на патници спротивно на член 50.

(2) За прекршокот од став (1) точки 1 и 2 на овој член покрај глобата на сторителот ќе му се изрече и посебна прекршочна мерка одземање на возилото со кое се врши превозот.

(3) За прекршокот од став (1) точка 1 на овој член покрај глобата на правното лице ќе му се изрече и прекршочна санкција одземање на имотната корист стекната со прекршокот.

(4) За ист прекршок од став (1) на овој член направен по втор пат, на правното лице кое врши дејност согласно со одредбите од овој закон, покрај глобата, ќе му се изрече и прекршочна санкција, привремена забрана на вршење на дејност во траење од шест месеци до една година.

(5) За прекршоците од став (1) на овој член глоба во висина од 400 евра во денарска противвредност на одговорното лице во правното лице и ќе му се изрече прекршочна санкција забрана за вршење на должност до најмногу 30 дена.

(6) За прекршоците од став (1) на овој член сторени од странски превозник инспекторите од член 124 од овој закон пред да поднесат барање за поведување на прекршочна постапка пред надлежен суд ќе спроведат постапка за порамнување со издавање на прекршочен платен налог согласно со Законот за прекршоците, времено му се одзема сообраќајната дозвола и му се изрекува дополнителна мерка забрана за движење на возилото на територијата на Република Северна Македонија до исплата на изречената глоба. Инспекторот за патен сообраќај задолжително ги известува надлежните погранични служби за изречената дополнителна мерка забрана за движење на предметното возило на територијата на Република Северна Македонија.

(7) Доколку странскиот превозник одбие да го плати прекршочниот платен налог, инспекторите од член 124 веднаш поднесуваат барање за поведување на прекршочна постапка пред надлежен суд.

(8) На странски превозник кој ги прекршил одредбите од став (1) на овој член, повеќе од еднаш, покрај глоба согласно со сторениот прекршок му се изрекува и забрана за влез на територија на Република Северна Македонија во траење од 30 дена.

**Член 138**

Сериозен прекршок за правни лица

(1) За сериозен прекршок на правното лице, домашен или странски превозник, ќе му се изрече глоба во износ од 1.500 до 1.850 евра во денарска противвредност, ако :
1) врши превоз во патниот сообраќај со моторни возила што не ги исполнуваат условите утврдени со прописите за безбедност на сообраќајот на патиштата и пропишаните посебни техничко експлоатациони услови (член 6 ставови (2) и (3) и член 104 ставови (7) и (8));
2) дозволил во меѓународниот превоз на патници и стока возилото да го управува возач кој нема положено и добиено СПК на возач за учество во меѓународен патен сообраќај (член 9 став (10) од овој закон);
3) започне да врши превоз на патници и стока во внатрешниот и меѓународниот патен сообраќај пред да добие лиценца и извод од лиценца (член 21 став (1), член 104 став (10), член 113 став (2) и член 114 ставови (1) и (3));
4) при вршењето на општински линиски превоз на патници во возилото нема извод од лиценцата или дозвола (член 35 став (1));
5) превозникот не се придржува на возниот ред и редовно не ја одржува линијата (член 35 став (2) и член 39);
6) превозот не го извршува во согласност со издадената дозвола и заверениот возен ред (член 48 став (4));
7) го измени возниот ред и правецот на движење (итинерерот) пред истекот на важноста на дозволата (член 51 став (1));
8) без оправдани причини и без одобрение на надлежен орган го запре превозот на одредена линија (член 55 став (1));
9) возните билети не ги издава согласно со член 56 од овој закон;
10) врши посебен линиски превоз од член 69 од овој закон без дозвола издадена од надлежен орган (член 70);
11) врши линиски превоз на патници во меѓународниот патен сообраќај спротивно на возниот ред, итинерерот и ценовникот (член 61 став (1));
12) во возилото со кое се врши превозот не се наоѓа оригинал или заверен препис од дозволата, возниот ред, итинерерот и ценовникот (член 61 став (2));
13) при вршење на посебен линиски превоз на патници во возилото не поседува извод од лиценца или дозвола или патен налог во оригинал или договор со список на патници согласно со член 69 ставови (7) и (8) од овој закон;
14) при вршењето на слободен превоз на патници во внатрешниот патен сообраќај во автобусот не се наоѓа договор склучен меѓу превозникот и корисникот на услугата и список на патниците што се превезуваат заверен од превозникот (член 74 став (1));
15) при извршувањето на меѓународен слободен превоз на патници во возилото не се наоѓа патен лист и договор склучен меѓу превозникот и нарачувачот на услугата (член 74 став (2));
16) во возилото за превоз на стока нема извод од лиценца (член 92 став (3), член 113 став (2) и член 114 став (1) од овој закон);
17) не дава услуги под еднакви услови на сите превозници кои вршат линиски превоз на патници (член 83 став (1));
18) во возилото нема извод од лиценца (член 92 став (3) и член 114 став (1));
19) возилото нема патен налог и товарен лист (член 92 став (4) и член 114 став (1)) и/или
20) во возилото нема ЦМР – товарен лист за стоката која се превезува и/или меѓународна транспортна дозвола доколку таа се бара (член 94 став (2), член 104 ставови (7) и (11) и член 114 став (1) алинеа 5).
21) во возилото кое врши превоз на стока во внатрешниот превоз во патниот сообраќај нема извод од лиценца и/или товарен лист за внатрешен превоз за стоката која се превезува и/или и патен налог за возачот (член 92 ставовите (3) и (4));
22) не ги предаде сите примероци од дозволите за предметната линија во Државниот инспекторат за транспорт во определениот рок (член 129 став (3)). 23) врши такси превоз спротивно на условите пропишани од страна на советот на општината, односно на Советот на градот Скопје (член 79 став (1));

(2) За прекршоците од став (1) на овој член глоба во висина од 300 евра во денарска противвредност ќе му се изрече на одговорното лице во правното лице.

(3) За прекршоците од став (1) на овој член сторени од странски превозник инспекторите од член 124 од овој закон пред да поднесат барање за поведување на прекршочна постапка пред надлежен суд ќе спроведат постапка за порамнување со издавање на прекршочен платен налог согласно со Законот за прекршоците, времено му се одзема сообраќајната дозвола и му се изрекува дополнителна мерка забрана за движење на возилото на територијата на Република Северна Македонија до исплата на изречената глоба. Инспекторот за патен сообраќај задолжително ги известува надлежните погранични служби за изречената дополнителна мерка забрана за движење на предметното возило на територијата на Република Северна Македонија.

(4) Доколку странскиот превозник одбие да го плати прекршочниот платен налог, инспекторите од член 124 веднаш поднесуваат барање за поведување на прекршочна постапка пред надлежен суд.

|  |  |  |
| --- | --- | --- |
|  |  |  |

**Член 139**

Помал прекршок за правно лице

(1) За помал прекршок на правното лице, домашен или странски превозник, ќе му се изрече глоба во износ од 1.000 до 1.300 евра во денарска противвредност, ако :
1) не води евиденција за издадените патни налози и истите не ги чува најмалку една година (член 94 став (4));
2) врши качување и слегување на патници во линискиот општински превоз на патници на автобуски стојалишта спротивно на регистрираниот возен ред (член 36 став (1));
3) при вршење на превозот во возилото не се наоѓа дозволата и заверен возен ред (член 48 став (5) );
4) не го пријави привременото запирање на превозот до органот што ја издал дозволата (член 52 став (2));
5) кај надлежниот орган што ја издал дозволата не поднесе барање за привремен прекин или трајно запирање на превозот (член 53 став (1));
6) привремениот прекин или трајното запирање на превозот и измената на возниот ред на определена линија не го објави во средствата за јавно информирање и во автобуската станица (член 54);
7) врши качување и слегување на патници, односно товарење и истоварање на багаж, на автобуски станици и стојалишта што не се внесени во дозволата и возниот ред за линијата (член 57);
8) не застанува на автобуска станица, односно автобуско стојалиште наведени во дозволата и возниот ред за линијата (член 58);
9) не го завери патниот налог на секоја автобуска станица одобрена во возниот ред и дозволата (член 58);
10) врши авто -такси превоз на патници без лиценца (член 77);
11) при вршење на авто-такси превозот во возилото нема вградено исправен, пломбиран и баждарен таксиметар (член 80 став (2) );

12) при вршење на авто-такси превозот возилото не е означено со регистарска таблица (жолта), согласно прописите за регистрација (член 80 став (3));
13) при вршење на превозот не е вклучен таксиметарот и цената на превозот не се наплатува врз основа на износот утврден во таксиметарот (член 80 став (7));
14) на покривот на возилото со кое се врши авто такси превозот не е истакнато називот „TAXI“ (член 80 став (5));
15) автобуската станица не го усогласила работното време согласно со член 87 од овој закон;
16) автобуската станица не води дневник за доаѓањето и поаѓањето на автобусите и во патниот налог не го потврдува времето на доаѓање и поаѓање на автобусите (член 88 ставови (1) и (3));
17) автобуската станица не го извести Државниот инспекторат за транспорт за неизвршување на превозот на определена линија (член 88 став (2));
18) на правно лице вршител на меѓународен промет на стока кое не задржало копија од меѓународна дозвола од странски превозник (член 105 ставови (1) и (2))
19) доколку превозникот во возилото кое ги надминува пропишаните услови во поглед на димензиите, вкупната маса, осното оптоварување нема дозвола за вонреден превоз (член 110);
20) врши превоз за сопствени потреби спротивно на условите од член 112 од овој закон;
21) превозот за сопствени потреби не го врши во согласност со член 113 од овој закон;
22) во возилото нема дозвола за вонреден превоз при превоз на стока по патиштата на државата со возило кое празно или заедно со товарот ги надминува пропишаните услови во поглед на димензиите, вкупната маса или осното оптоварување (член 110 став (1));
23) не ги врати во пропишаниот рок сите примероци од дозволата која му е одземена (член 129 став (2)); );
24) не постапи по решението на инспекторот (членови 130 и 131) и
25) на инспекторот за патен сообраќај не му овозможи вршење на инспекциски надзор, не му дава потребни известувања и не му ја стави на увид потребната документација (член 135).

(2) За прекршоците од став (1) на овој член глоба во висина од 200 евра во денарска противвредност ќе му се изрече на одговорното лице во правното лице.

(3) За прекршоците од став (1) на овој член сторени од странски превозник инспекторите од член 124 од овој закон пред да поднесат барање за поведување на прекршочна постапка пред надлежен суд ќе спроведат постапка за порамнување со издавање на прекршочен платен налог согласно со Законот за прекршоците, времено му се одзема сообраќајната дозвола и му се изрекува дополнителна мерка забрана за движење на возилото на територијата на Република Северна Македонија до исплата на изречената глоба. Инспекторот за патен сообраќај задолжително ги известува надлежните погранични служби за изречената дополнителна мерка забрана за движење на предметното возило на територијата на Република Северна Македонија.

(4) Доколку странскиот превозник одбие да го плати прекршочниот платен налог, инспекторите од член 124 веднаш поднесуваат барање за поведување на прекршочна постапка пред надлежен суд

Многу сериозни прекршоци за физички лица-трговец поединец

**Член 140**

(1) За многу сериозен прекршок на физичко лице-трговец поединец, ќе му се изрече глоба во износ од 700 до 900 евра во денарска противвредност, ако :
1) врши јавен превоз без лиценца извод од лиценца (член 7 став (1));
2) врши авто-такси превоз без сертификат за авто-такси возач (член 3 став (1) точка 50);
3) врши општински линиски превоз на патници без лиценца (член 31);
4) врши меѓуопштински превоз на патници без дозвола (член 45 став (1));
5) врши меѓуопштински линиски превоз на патници спротивно на издадената дозвола и заверениот возен ред (член 48 став (4));
6) врши посебен линиски превоз без дозвола (член 70);
7) врши авто-такси превоз на патници без лиценца или извод од лиценца (член 77) и 8) врши превоз на патници спротивно на член 50.

(2) За прекршокот од став (1) точки 1, 3 и 5 на овој член покрај глобата на сторителот ќе му се изрече и прекршочна санкција привремена забрана на вршење на дејност во траење од три месеци до една година.

Сериозен прекршок за физички лица-трговец поединец

**Член 141**

(1) За сериозен прекршок на физичко лице-трговец поединец, ќе му се изрече глоба во износ од 500 до 650 евра во денарска противвредност, ако :

1) врши превоз во патниот сообраќај со возила што не ги исполнуваат условите утврдени со прописите за безбедност на сообраќајот на патиштата и пропишаните посебни техничко-експлоатациони услови (член 6 став (1));
2) во возилото со кое се врши општински превоз на патници нема лиценца или извод од лиценца или дозвола или патен налог во оригинал или регистриран возен ред во оригинал или заверен препис (член 35 став (1));

3) во возилото со кое се врши слободен превоз на патници во внатрешниот патен сообраќај нема извод од лиценца, патен налог во оригинал, договор склучен меѓу превозникот и нарачателот на услугата и список на патниците потпишан и заверен од превозникот. (член 74 став (1)); 4) врши слободен превоз на патници во меѓународниот патен сообраќај спротивно на член 74 став (2);

5) возачот на автобусот не го пријави времето на секое доаѓање и поаѓање на автобусот на автобуската станица (член 88 став (3));

 6) во возилото нема товарен лист и доказ од кој може да се утврди дека се врши превоз за сопствени потреби (член 114);

 7) врши такси превоз спротивно на условите пропишани од страна на советот на општината, односно на Советот на градот Скопје (член 79 став (1)).

 (2) За прекршокот од став (1) точка 2 на овој член покрај глобата на сторителот ќе му се изрече и прекршочна санкција привремена забрана на вршење на дејност во траење од три месеци до една година.

**Член 142**

Помал прекршок за физичко лице-трговец поединец

(1) За помал прекршок на физичко лице-трговец поединец, ќе му се изрече глоба во износ од 250 до 450 евра во денарска противвредност, ако:

1) превозникот не постапил согласно со член 10 став (1) од овој закон;

2) врши качување и слегување на патници во линискиот општински превоз на автобуски стојалишта спротивно на регистрираниот возен ред (член 36 став (1));

3) за време на вршење на превозот во возилото нема дозвола и возен ред (член 48 став (5));

4) не го пријави привременото запирање на превозот до органот што ја издал дозволата (член 52 став (2));
5) кај надлежниот орган што ја издал дозволата не поднесе барање за привремен прекин или трајно запирање на превозот (член 53 став (1));
6) привремениот прекин или трајното запирање на превозот и измената на возниот ред на определена линија не го објави во средствата за јавно информирање и во автобуската станица (член 54);
7) врши качување и слегување на патници, односно товарење и истоварање на багаж, на автобуски станици и стојалишта што не се внесени во дозволата и возниот ред за линијата (член 57);
8) не застанува на автобуска станица, односно автобуско стојалиште наведени во дозволата и возниот ред за линијата (член 58);

9) во возилото со кое се врши авто-такси превоз, нема на видно место вграден, исправен пломбиран и баждарен таксиметар (член 80 став (2));
10) при вршење на превозот не е вклучен таксиметарот и цената на превозот не се наплатува врз основа на износот утврден во таксиметарот (член 80 став (7));
11) на покривот на возилото и на бочните страни со кое се врши авто- такси превозот не е истакнато називот ″ТАХI″ (член 80 став (5));

12) возилото со кое врши превоз за сопствени потреби не ги исполнува условите пропишани со прописот од член 6 став (2) и од овој закон (член 112 став (5));

13) не задржало копија од меѓународна дозвола од странски превозник (член 105 став (2));
14) не постапи по решението на инспекторот (членови 130 и 131) и
15) на инспекторот за патен сообраќај не му овозможи вршење на инспекциски надзор, не му дава потребни известувања и не му ја стави на увид потребната документација (член 135).

(2) За прекршокот од став (1) точка 3 на овој член покрај глобата на сторителот ќе му се изрече и прекршочна санкција привремена забрана на вршење на дејност во траење од три месеци до една година.

**Член 143**

Многу сериозни прекршоци за физичко лице

(1) За многу сериозен прекршок на физичко лице, ќе му се изрече глоба во износ од 155 до 250 евра во денарска противвредност, ако:
1) врши јавен превоз, превоз за сопствени потреби, слободен или посебен превоз на патници и авто-такси превоз без лиценца и извод од лиценца (член 7 став (1) и член 8 став (4) );
2) носителот на семејно земјоделско стопанство врши превоз за сопствени потреби спротивно на член 24;
3) врши превоз на патници во општински посебен линиски превоз, слободен превоз на патници со елементи на линиски превоз на патници, меѓуопштинскиот и меѓународниот патен сообраќај без дозвола (член 45 став (1) и членови 32 и 70 став (1));
4) врши превоз на патници спротивно на член 50;
5) не поседува сертификат за авто-такси возач или сертификатот за авто-такси возач кој го поседува е со поминат рок на важност (член 80 став (6));
6) превозникот при вршење на авто-такси превоз постапува спротивно на член 80 став (9) од овој закон;
7) во возилото земено под наем или на лизинг нема соодветни документи кои го докажуваат истото (член 104 став (10));
8) поседува фалсификувана поединечна транспортна дозвола или прецртана или со менувани податоци, или издадена на друг превозник или користи фалсификувана или поништена ЕКМТ дозвола или ЕКМТ патен дневник или сертификат за сообразност или ЕКМТ тест сертификат за подготвеност на возилата во патниот сообраќај (член 104 став (6), (7) и (8));

 9) не издаде фискална сметка за продадените билети во автобусот (член 56 став (2)) и
10) не застанува на автобуска станица, односно стојалиште наведени во дозволата и возниот ред за линијата (член 58).

|  |  |  |
| --- | --- | --- |
|  |  |  |

**Член 144**

Сериозен прекршок за физичко лице

(1) За многу сериозен прекршок на физичко лице, ќе му се изрече глоба во износ од 55 до 150 евра во денарска противвредност, ако:

1) врши општински линиски превоз на патници спротивно на условите пропишани од страна на советот на општината, односно на Советот на градот Скопје (член 37);
2) злоупотреби потврда за членство и возен картон спротивно на член 56 став (4)

3) врши авто-такси превоз спротивно на условите пропишани од страна на советот на општината, односно на Советот на градот Скопје (член 79 став (1));

4) не поседува СПК на возач или истиот е со изминат рок;

5) возачот при извршување на превоз на патници или стока во внатрешниот или меѓународниот патен сообраќај во возилото нема патен налог;
6) во возилото нема поединечна транспортна дозвола или ЕКМТ дозвола или посебна дозвола за вршење на меѓународен превоз на стока (член 104 ставови (1) и (3), член 106 став (1), член 114 став (1) и (4));

7) врши качување и слегување на патници и товарење и истоварање на багаж надвор од автобуските станици или стојалишта што не се одредени во возниот ред (30 став (4));
8) врши качување и слегување на патници во линискиот општински превоз на автобуски стојалишта спротивно на возниот ред (член 36 став (1));
9) во вршењето на општинскиот линиски превоз на патници постапува спротивно на обврските пропишани од страна на советот на општината, односно Советот на градот Скопје (член 37);

10) врши качување и слегување на патници во посебниот линиски превоз на патници надвор од одобрените станици во возниот ред и
11) при вршењето на превоз на патници или стока во внатрешниот или меѓународниот патен сообраќај во возилото нема уредно пополнет патен налог (член 35 став (1), член 45 став (7), член 74 став (1), член 92 став (4), член 94 став (2) и член 114 став (1) алинеја 2).

**Член 145**

Помал прекршок за физичко лице

(1) За помал прекршок на физичко лице, ќе му се изрече глоба во износ од 15 до 50 евра во денарска противвредност, ако:

1) на инспекторот за патен сообраќај не му овозможи вршење на инспекциски надзор не му дава потребни известувања и не му ја стави на увид потребната документација;

2) за група возила на пат има меѓународна транспортна дозвола за приклучно возило спротивно на член 104 ставови (4) и (5);

 3) при вршење на автотакси превозот на патници во возилото нема вграден исправен, пломбиран и баждаран таксиметар и фискален апарат (член 80 став (2));
4) при вршење на автотакси превозот не го вклучи таксиметарот и цената на превозот не ја наплатува врз основа на износот утврден во таксиметарот (член 80 став (7));
5) на покривот на возилото со кое се врши автотакси превозот не е истакнат називот "ТАХ1" (член 80 став (5));
6) на видно место во возилото нема истакнато ценовник со утврдени тарифи и извод од лиценца (член 80 став (8)) и
7) не го завери патниот налог на секоја автобуска станица одобрена во возниот ред и дозволата (член 58 став (2) и член 88 став (3)).

**Член 146**

(1) Глоба во износ од 15 евра во денарска противвредност ќе му се изрече за прекршок на физичко лице - патник, ако:
- нема возен билет за време на возењето (член 30 став (1)) и
- на инспекторот за патен сообраќај не му даде на увид возен билет (член 30 став (2)).

(2) За прекршоците од став (1) на овој член за домашен патник барањето за поведување прекршочна постапка се поднесува до Министерството за транспорт и врски пред Комисија за водење на прекршочна постапка согласно Законот за прекршоците, а за странски патник глобата се наплаќа на самото место согласно Законот за прекршоци.

**Член 147**

(1) Глоба во износ од 15 до 30 евра во денарска противвредност ќе му се изрече за прекршок на овластено службено лице во Министерството за транспорт и врски ако не ги побара доказите по службена должност во рокот утврдени во член 9 став (14) и член 97 став (6) од овој закон.

(2) Глоба во износ од 15 до 30 евра во денарска противвредност ќе му се изрече за прекршок на овластено службено лице во општината, односно Градот Скопје ако не ги побара доказите по службена должност во рокот утврдени во член 9 став (15) од овој закон.

(3) Глоба во износ од 15 до 30 евра во денарска противвредност ќе му се изрече за прекршок на овластеното службено лице од надлежниот јавен орган од кој се побарани доказите ако не ги достави бараните докази во рокот утврден во член 9 став (17) и член 97 став (7) од овој закон.

(4) Глоба во износ од 15 до 30 евра во денарска противвредност ќе му се изрече за прекршок на овластеното службено лице во Министерството за транспорт и врски, општината, односно Градот Скопје, доколку не реши по барањето за лиценца во рокот утврден во член 9 став (10) и член 97 став (8) од овој закон.

(5) За прекршоците од ставовите (1), (2), (3) и (4) на овој член прекршочна постапка води и прекршочна санкција изрекува надлежен суд.

**Член 148**

(1) Глоба во износ од 100 до 200 евра во денарска противвредност ќе им се изрече на овластените претставници од членовите член 5 став (5) и 14 став (2) од овој закон ако дозволат кандидатот да постапи спротивно на член 17 став (12) од овој закон.

(2) Глоба во износ од 100 до 200 евра во денарска противвредност ќе се казни лицето од член 18 став (1) од овој закон кое ќе дозволи да полага кандидат кое не ги исполнува пропишаните услови од овој закон.

(3) Глоба во износ од 50 евра во денарска противвредност ќе му се изрече на кандидатот кој постапува спротивно на член 17 став (12) од овој закон.

(4) Глоба во износ од 5.000 евра во денарска противвредност ќе му се изрече на овластеното правно лице кое технички го спроведува испитот од член 18 од овој закон, доколку не го блокира радиофреквенцискиот опсег во просторијата за полагање на испитот.

**Член 149**

(1) Прекршочната постапка за прекршоците предвидени во член 137, 138, 139, 140, 141, 147 и 148 се води пред надлежен суд.

(2) За прекршоците од член 142, 143, 144, 145 и 146 прекршочната постапка се води во Министерството за транспорт и врски пред Комисијата за водење на прекршочна постапка (во натамошниот текст: Комисијата).

 (3) Комисијата е составена од два члена и претседател. Членовите на Комисијата треба да имаат завршено високо образование и работно искуство од најмалку две години во водење на управна постапка, а претседателот треба да е дипломиран правник со положен правосуден испит и работно искуство од најмалку четири години.

(4) Против решението на Комисијата од став (2) на овој член, дозволено е користење на правно средство до надлежен орган согласно Законот за прекршоците.

(5) За прекршоците од ставовите (1) и (2) на овој член, инспекторите од член 124 од овој закон, пред поднесување на барање за поведување на прекршочна постапка пред надлежен орган ќе спроведат постапка за порамнување со издавање на прекршочен платен налог согласно со Законот за прекршоците.

(6) Судот и прекршочниот орган за сторителите на прекршок и за изречените санкции за сторениот прекршок водат евиденција согласно Законот за прекршоците.

(7) Формата и содржината на прекршочниот платен налог ја пропишува министерот за транспорт и врски.

**Член 150**

(1) Средствата од глобите изречени во прекршочна постапка поведена по барање од државните инспектори по патен сообраќај се приходи на Буџетот на Република Северна Македонија.

(2) Средствата од глобите изречени во прекршочна постапка по барање овластените инспектори за патен сообраќај на општините или овластени инспектори за патен сообраќај на Градот Скопје, се приходи на општините или Градот Скопје.

(3) Средствата од глоби изречени во прекршочна постапка поведени врз основа на предлог на контролорите согласно со член 129 став (11) од овој закон се приход на превозникот што го одржува превозот.

**Член 151**

Одмерувањето на висината на глобите кои се пропишани со овој закон се врши согласно со Законот за прекршоците.

IX ПРЕОДНИ И ЗАВРШИ ОДРЕДБИ

Член 152

(1) Домашно правно или физичко лице - трговец поединец кое поседува лиценца за вршење на одделни видови на превоз на патници, се должни во рок од 18 месеци од влегувањето во сила од овој закон, да ги усогласат еуро стандардите на возилата во согласност со член 9 од овој закон.

(2) Издадените изводи од лиценци за вршење на одделни видови на превоз, како и издадените изводи за авто-такси превоз, кои се издадени пред стапување во сила од овој закон, кои нема да се усогласат со став (1) на овој член, а согласно член 9 од овој закон, остануваат да важат 18 месеци од денот на влегување во сила од овој закон.

 Член 153

Правните лица кои имаат добиено овластување од Министерот за транспорт и врски за вршење на стручно оспособување на кандидатите за добивање на СПК за возач и СПК за одговорно лице за превоз, овластувањето им останува во важност по денот на влегување во сила од овој закон.

Член 154

 Правните лица од член 6 став (3) од овој закон, односно овластената техничка служба за единечно одобрување на возила за категории на возила кои издаваат потврда за исполнување на посебно техничко-експлотациони услови се должни во рок 1 година од влегување во сила од овој закон да се усогласат со условите предвидени во член 6 став (4) од овој закон.

Член 155

 Правното или физичкото лице кое управува со автобуска станица е должно во рок од една година од влегување во сила од овој закон да се усогласи со одредбите од овој закон.

Член 156

Започнатите постапки за издавање на лиценци и изводи од лиценци за вршење на одделни видови на превоз, по стапување во сила на овој закон, ќе продолжат согласно Законот за превоз во патниот сообраќај („Службен весник на Република Македонија“ број 68/04, 127/06, 114/09, 83/10, 140/10, 17/11, 53/11, 6/12, 23/13, 120/13, 163/13, 187/13, 42/14, 112/14, 166/14, 44/15, 97/15, 124/15, 129/15, 193/15, 37/16, 71/16, 64/18, 140/18, 163/18 и „Службен весник на Република Северна Македонија“ број 275/19 и 67/22).

Член 157

 (1) Поблиските прописи според овој закон ќе се донесат во рок од една година од денот на влегување во сила од овој закон.

 (2) До влегување во сила на прописите од став (1) на овој член, ќе се применуваат прописите што важеле до денот на влегување во сила од овој закон.

Член 158

 Со денот на влегување во сила од овој закон престанува да важи Законот за превоз во патниот сообраќај („Службен весник на Република Македонија“ број 68/04, 127/06, 114/09, 83/10, 140/10, 17/11, 53/11, 6/12, 23/13, 120/13, 163/13, 187/13, 42/14, 112/14, 166/14, 44/15, 97/15, 124/15, 129/15, 193/15, 37/16, 71/16, 64/18, 140/18, 163/18 и „Службен весник на Република Северна Македонија“ број 275/19 и 67/22).

Член 159

 Овој закон влегува во сила осмиот ден од денот на објавувањето во „Службен весник на Република Северна Македонија“

1. Термините кои се користат во овој закон се однесуваат подеднакво на машки и женски род. [↑](#footnote-ref-1)